刘先主志
先主讳备，字玄德，涿郡涿县人，汉景帝子中山靖王胜后也。胜子贞，元朔二年封涿郡陆成侯，因家焉。祖父雄，察孝廉，为东郡范令。父弘，早亡。
先主幼孤，与母贩履织席自业。舍东南角篱上有桑树生，高五丈馀，遥望童童如车盖，人皆异之，或谓当出贵人。先主少时与宗中诸儿戏于树下，言： 吾必乘此羽葆盖车！ 叔父子敬谓曰： 汝勿妄言，灭吾门也！ 年十五，母遣行学，与宗人刘德然、辽西公孙瓒俱事故九江太守同郡卢子干。德然父元起常资给先主，与德然等。元起妻曰： 各自一家，何能常尔！ 元起曰： 宗中有此儿，非常人也。 而瓒深与先主善，瓒年长，先主兄事之。喜狗马、音乐、美衣服。长七尺五寸，垂臂下膝，顾自见耳。能下人，喜怒不形于色。善交结豪侠，少年争附之。中山大商张世平、苏双等见而奇之，多与之金，先主由是得合徒众。河东关羽云长、同郡张飞益德并以壮烈为御侮。先主与二子寝则同床，食则共器，恩若弟兄，然于稠人广众中侍立终日。
中平元年，从校尉邹靖讨黄巾贼有功，除安喜尉。求谒督邮，不得，乃入，缚执之，杖二百，以绶系督邮头颈著马枊柱，委官亡命。顷之，应大将军何进募，有功；彻嚷密丞。后为高唐尉，迁为令。瓒为中郎将，表先主为别部司马，拒冀州牧袁绍。数有战功，守平原令，进领平原相。郡民刘平耻为之下，使客刺之。客服其德，告之而去。北海相鲁国孔融为黄巾贼所围，使太史慈求救于先主。先主曰： 孔文举闻天下有刘备乎！ 以兵救之。广陵太守下邳陈登元龙，太尉球孙也，有隽才，轻天下士，谓功曹陈矫曰： 闺门雍穆，有德有行，吾敬陈元方父子；冰清玉洁，有德有言，吾敬华子鱼；博闻强志，奇伟卓荦，吾敬孔文举；雄姿杰出，有王霸之略，吾敬刘玄德。名器尽此。 徐州牧陶谦表先主为豫州刺史。谦病笃，谓别驾东海麋竺曰： 非刘备不能安此州也。 谦卒，竺率州人迎先主，先主未许。陈登进曰： 今汉室陵迟，海内倾覆，立功立事在今日。鄙州殷富，户口百万，欲屈使君抚临州事。 先主曰： 袁公路近在寿春，此君四世五公，海内所归，可以州与之。 登曰： 公路骄豪，非治乱之主。今欲为使君合步骑十万，上可以匡主济民，成五霸之业；下可以割地守境，书功于竹帛。若使君不见听许，登亦未敢听使君也。 孔融谓先主曰： 袁术岂忧国忘家者耶？冢中枯骨，何足介意！今日之事，百姓与能，天与不取，悔不可追。 先主遂领徐州牧。
建安元年，曹公表为镇东将军，封宜城亭侯。先主与袁术相拒，而下邳守将曹豹叛，为吕布所取。先主失妻子，转军海西。麋竺进妹为夫人，及客奴二千，金银宝货资之。先主因而获振。连和于布，布还其妻子。先主众万馀，移军小沛。布恶之，自攻先主，先主归曹公。公以为豫州牧，益其军，使伐布。失利，布将高顺复虏先主妻子送布。公使夏侯惇助先主，不能克。
三年，公自征布，生禽之。布曰： 使布为明公将骑，天下不足定也。 公有疑色。先主曰： 公待布能如丁建阳、董太师乎？ 公颔之。布目先主曰： 大耳儿最叵信者也！ 遂杀布。先主还得妻子，从公还许，为左将军。顾泷之甚重，出则同舆，坐则同席。又拜关羽、张飞，皆中郎将。公谋臣程昱、郭嘉劝公杀先主，公虑失英豪望，不许。
袁术自淮南欲经徐州北就袁绍，公遣先主率军要击术。未至，术病死。先主未出时，献帝舅车骑将军董承受帝衣带中密诏，当杀公。承先与先主及长水校尉种辑、将军吴子兰、王子服等同谋，以将行，未发。公从容谓先主曰： 天下英雄，惟使君与操。本初之徒，不足数也。 先主方食，失匕箸。会天震雷，先主曰： 圣人言 迅雷风烈必变 ，良有以也。一震之威，乃至于此也！ 公亦悔失言。先主还解，公使觇之，见其方披葱，使厮人为之，不端正，举杖击之。公曰： 大耳翁未之觉也。 其夜，先主急东行，昱、嘉复言之，公驰使追之，不及。先主遂杀徐州刺史车胄以叛，留关羽行下邳太守事，身还小沛。而承等谋泄受诛。
先主众数万，遣从事北海孙乾自结于袁绍。公遣将军刘岱、王忠击之，不克。五年，公东征先主。先主败绩，妻、子及关羽见获。先主奔青州，刺史袁谭奉迎道路，驰以白父绍，绍身出邺二百里与先主相见。公壮羽勇锐，拜偏将军。初，羽随先主从公围吕布于濮阳。时秦宜禄为布求救于张杨，羽启公： 妻无子，下城，乞纳宜禄妻。 公许之。及至城门，复白。公疑其有色，自纳之。后先主与公猎，羽欲于猎中杀公。先主为天下惜，不听。故羽常怀惧。公察其神不安，使将军张辽以情问之。羽叹曰： 吾极知曹公待我厚，然吾受刘将军恩，誓以共死，不可背之。要当立效以报曹公。 公闻而义之。是岁，绍征官渡，遣枭将颜良攻东郡太守刘延于白马。公使辽、羽为先锋。羽望见良麾盖，策马刺良于万众中，斩其首还，绍将莫敌，遂解延围。公即表封羽汉寿亭侯，重加赏赐。羽尽封其物，拜书告辞而归先主。左右欲追之，公曰： 彼各有主。
先主说绍南连荆州牧刘表，绍遣将其本兵至汝南。公使将蔡杨击之。先主谓曰： 吾势虽不便，汝等百万来，未如吾何；曹孟德单车来，吾自去。 杨等必战，为先主所杀。
公既破绍，自南征汝南。先主遣麋竺、孙乾诣刘表。表郊迎之，待以上宾，使屯新野。颍川徐元直致琅琊诸葛亮，曰： 孔明，卧龙也，将军愿见之乎？ 先主曰： 君与俱来。 庶曰： 此人可就见，不可屈致也。 先主遂造亮，凡三。因屏人曰： 汉室倾颓，奸臣窃命，主上蒙尘。孤不度德量力，欲信大义于天下；而智术浅短，遂用猖蹶。至于今日，志犹未已。君谓计将安出？ 亮对曰： 自董卓以来，豪杰并起，跨州连郡，不可胜数。曹操比于袁绍，则名微而众寡，然遂能克绍，以弱为强，虽云天时，抑人谋也。今操已拥百万之众，挟天子而令诸侯，此诚不可与争锋也。孙权据有江东，已历三世，国险而民附，贤能为之用，此可以为援，而不可图也。荆州北据汉沔，利尽南海，东连吴、会，西通巴、蜀。此用武之国，而其主不能守，殆天所以资将军也。益州险塞沃野，天府之土，高祖因之以成帝业。刘璋闇弱，张鲁在北，国富民殷而不知恤，贤能之士，思得明君。将军既帝室之胄，信义著于四海，总揽英雄，思贤如渴。若跨有荆、益，保其险阻，西和诸戎，南抚夷、越，结好孙权，内修政理；天下有变，命一上将将荆州之军以向宛、洛，将军身率益州之众出于秦川，天下孰不箪食壶浆以迎将军者乎！如此，则霸业可成，汉室可兴矣。 先主曰： 善。 与亮情好日密，自以为犹鱼得水也。
十三年，表卒，少子绻犬位。曹公南征，琮遣使请降。先主屯樊，不知曹公卒至；至宛，先主乃知，遂将其众去。比到当阳，众十馀万人，车数千两，日行十馀里。别遣关羽乘船会江陵。或谓先主曰： 宜速行。虽拥大众，被甲者少，曹公军至，何以御之？ 先主曰： 夫济大事，以人为本，今人归吾，何忍弃之！ 公以江陵有军实，恐先主据之，乃释辎重，以轻骑五千追先主，一日一夜行三百里，及于当阳之长阪。先主弃妻子，与诸葛亮、张飞等数十骑走。公尽获其民众，急追先主。张飞据水断桥，横马按矛曰： 我，张益德也，可来决死！ 公徒乃止。先主斜趣汉津，適与羽船会；而赵云身抱先主弱子后主，及拥先主甘夫人，相及济沔。亮曰： 事急矣！请奉命求救于孙将军。 时权军柴桑，既服先主大名，又悦亮奇雅，即遣周瑜、程普水军三万助先主拒曹公，大破公军于赤壁，焚其舫舟。公引军北归。
先主以刘表长子江夏太守琦为荆州刺史。先主南平四郡。武陵太守金旋、长沙太守韩玄、桂阳太守赵范、零陵太守刘度皆降。庐江雷绪率部曲数万口稽颡。琦病死，先主领荆州牧，治公安。孙权进妹，恩好绸缪。以亮为军师中郎将，督南三郡事；以关羽为荡寇将军，领襄阳太守，住江北；张飞为征虏将军，宜都太守。初，先主之败东走也，径往鄂，无土地。关羽责之曰： 早从猎中言，无今日。 先主曰： 安知此不为福也？ 及得荆州，复有人众。
孙权遣使求共伐蜀，又曰： 雅愿以隆，成为一家。诸葛孔明母、兄在吴，可令相并。 主簿殷观曰： 若为吴先驱，大事去矣。今但可赞之，言新据诸郡，未可以动，彼必不越我而有蜀也。 先主乃报曰： 益州不明，得罪左右。庶几将军高义，上匡汉朝，下辅宗室。若必寻干戈，备将放发于山林，未敢闻命。 权果辍计。迁观别驾。
十六年，益州牧刘璋遣法正迎，遂西入益州。
建安十九年，先主克蜀。蜀中丰富盛乐，置酒大会，飨食三军。取蜀城中民金银颁赐将士，还其谷帛。赐诸葛亮、法正、关羽、张飞金五百斤、银千斤，钱五千万、锦万匹，其馀各有差。以亮为军师将军，署左将军府事，正扬武将军、蜀郡太守，关羽督荆州事，张飞为巴西太守，马超平西将军，不用许靖。法正说曰： 有获虚誉而无实者，靖也。然其浮名称播海内，人将谓公轻士。 乃以为长史。庞羲为司马，李严为犍为太守，费观为巴郡太守。徵益州太守南郡董和为掌军中郎将，巴郡太守汉嘉王谋为别驾，广汉彭羕为治中。辟零陵刘巴为西曹掾，广汉长黄权为偏将军。于是亮为股肱，正为谋主，羽、飞、超为爪牙，靖、羲及麋竺、简雍、孙乾、山阳伊籍为宾友。和、严、权，本刘璋所授用也；吴懿、费观，璋之婚亲也；彭羕，璋所排摈也；刘巴，己所宿恨也；皆处之显位，尽其器能，有志之士，无不竞劝。
群下劝先主纳刘瑁妻，先主嫌其同族。法正曰： 论其亲疏，何与晋文之于子圉乎！ 从之。正既临郡，睚眦之怨，一餐之惠，无不报复。或谓诸葛亮曰： 法正于蜀郡太纵横，将军宜启主公。 亮曰： 主公之在公安也，北畏曹操之强，东惮孙权之逼，内虑孙夫人兴变于肘腋之下。孝直为辅翼，遂翻飞翱翔，不可复制。如何禁正使不得行其志也？ 孙夫人才捷刚猛，有诸兄风，侍婢百人，皆仗剑侍立。先主每下车，心常凛凛。正劝先主还之。
二十年，孙权使报先主，欲得荆州。先主报曰： 吾方图凉州，凉州定，以荆州相与。 孙权怒，遣吕蒙袭夺长沙、零陵、桂阳三郡。先主下公安，令关羽下益阳。会曹公入汉中，张鲁走巴西，黄权进曰： 若失汉中，则三巴不振，此割蜀人股臂也。 于是先主与吴连和，分荆州：江夏、长沙、桂阳东属；南郡、零陵、武陵西属。引军还江州。以权为护军迎鲁，鲁已北降曹公。权破公所署三巴太守杜濩、朴胡、袁约等。公留征西将军夏侯渊、益州刺史赵颙及张郃守汉中，公东还。郃数犯掠巴界，先主率张飞等进军宕渠之蒙头拒郃，相持五十馀日。飞从他道邀郃战于阳石，遂大破郃军。郃失马，缘山，独与麾下十馀人从间道还南郑也。
二十一年，先主还成都。
二十二年，蜀郡太守法正进曰： 曹操一举降张鲁，定汉中，不因此势以图巴、蜀，而留渊、郃，身遽北还，非智不逮，力不足，将内有忧逼耳。今算渊、郃才略不胜吾将率，举众往讨，则必可擒。天以与我，时不可失也。 先主从之，以问儒林校尉巴西周群。群对曰： 当得其地，不得其民；若出偏军，必不利。 先主遂行。诸葛亮居守，足食足兵也。
二十三年，先主急书发兵。军师亮以问从事犍为杨洪，洪对曰： 汉中，蜀之咽喉，存亡之机，若无汉中，则无蜀矣。此家门之祸，男子当战，女子当运，发兵何疑！ 亮以法正从行，白先主，以洪领蜀郡太守，后遂即真。初，洪为犍为太守李严功曹，去郡数年，已为蜀郡，严故在职；而蜀郡何祗为洪门下书佐，去郡数年，已为广汉太守，洪故在官。是以西土咸服亮能揽拔英秀也。后洪、祗俱会亮门下，洪谓祗曰： 君马何驶？ 祗对曰： 故吏马不为驶，明府马不进耳。
二十四年，先主定汉中，斩夏侯渊。张郃率吏民内徙。先主遣将吴兰、雷同入武都，皆没。乃举群茂才。时州后部司马张裕亦知占术，坐漏言，言先主得蜀，寅卯之间当失，汉凶年在庚子，诛。曹公为魏王，王西征，闻法正策，曰： 固知玄德不辨此。 又曰： 吾收奸雄略尽，独不得正邪！
群下上先主为汉中王，大司马。以许靖为太傅，法正为尚书令，零陵赖恭为太常，南阳黄柱为光禄勋，王谋为少府，武陵廖立为侍中，关羽为前将军，张飞为右将军，马超为左将军，皆假节钺。又以黄忠为后将军，赵云翊军将军。其馀各进官号。军师诸葛亮曰： 黄忠名望本非关、张、马超之伦也。今张、马在近，亲见其功，犹可喻指；关遥闻之，恐必不悦。 先主曰： 吾自解之。 时关羽自江陵围曹仁于樊城，遣前部司马犍为费诗拜假节。羽怒曰： 大丈彬终不与老兵同列！ 不肯受拜。诗谓曰： 昔萧、曹与高祖幼旧，陈、韩亡命后至，论其班爵，韩最居上，未闻萧、曹以此为怨。今王以一时之功隆崇于汉升，意之轻重宁当与君侯齐乎？王与君侯譬犹一体，祸福同之。愚谓君侯不宜计官号之高下，爵禄之多少也。 羽即受拜。初，羽闻马超来降，素非知故，书与诸葛亮问其人材。亮知羽忌前，答曰： 孟起，黥、彭之徒，一世之杰，当与益德并驱争先，犹不如髯之绝伦也。 羽省书忻悦，以示宾客。羽美鬓髭，故亮称云 髯 也。羽臂尝中流矢，每天阴疼痛，医言矢锋有毒，须破臂刮毒，患乃可除。羽即伸臂使治。时適会客，臂血流离，盈于盘器，而羽引酒割炙，言笑自若。
魏王遣左将军于禁督七军三万人救樊，汉水暴长，皆为羽所获。又杀魏将庞德，威震华夏。魏王议徙许都以避其锐。而孙权袭江陵，将军傅士仁、南郡太守麋芳降吴。羽久不拔城，魏右将军徐晃救樊，羽退还，遂为孙权所杀。吴尽取荆州，以刘璋为益州牧，驻姊归。是岁，尚书令法正卒，谥曰翼侯。以尚书刘巴为尚书令。
二十五年春正月，魏武王薨，嗣王丕即位，改元延康。蜀传闻汉帝见害，先主乃发丧制服，追谥曰孝愍皇帝。所在并言众瑞。故议郎阳泉亭侯刘豹、青衣侯向举、偏将军张裔、黄权、大司马属阴纯、别驾赵笮，治中杨洪、从事祭酒何宗、议曹从事杜琼、劝学从事张爽、尹默、谯周等上言： 河洛符验，孔子所甄。《洛书甄耀度》曰： 赤三日德昌，九世会备，合为帝际。 《洛书宝号命》曰： 逃谌帝道备称皇 。 又言： 周群父未亡时，数言西南有黄气，立数十丈，而景云祥风从璇玑下来应之。如《图》《书》，必有天子出。方今大王应际而生，与神合契，愿速即洪业，以宁海内。 先主未许。冬，魏王丕即皇帝位，改元黄初，汉献帝逊位为山阳公。
章武元年，魏黄初二年也。春，太傅许靖、安汉将军麋竺、军师将军诸葛亮、太常赖恭、光禄勋黄柱、少府王谋等乃劝先主绍汉绝统，即帝号。先主不许。亮进曰： 昔吴汉、耿弇等劝世祖即帝位，世祖辞让。耿纯进曰： 天下英雄喁喁，冀有所望。若不从议者，士大夫各归求主，无从公也。 世祖感之。今曹氏篡汉，天下无主，大王绍世而起，乃其宜也。士大夫随大王久勤苦者，亦欲望尺寸之功如纯言耳。 先主乃从之。亮与博士许慈、议郎孟光建立礼仪，择令辰。费诗上疏曰： 殿下以曹操父子逼主篡位，故乃羁旅万里，纠合士众，将以讨贼。今大敌未克，而先自立，恐人疑惑。昔高祖与楚约，先破秦者王，及屠咸阳，获子婴，犹推让；况今殿下未出门，便欲自立。愚臣诚不为殿下取也。 朝廷左迁诗部永昌从事。
夏四月丙午，先主即帝位，大赦，改元章武。以诸葛亮为丞相，假节，录尚书事；许靖为右司徒；张飞车骑将车，领司隶校尉，叫掴西乡侯；马超骠骑将军，领凉州刺史，封斄乡侯，北督临沮；偏将军吴懿为关中都督；进魏延镇北将军；李严辅汉将军，襄阳马良为侍中，杨仪为尚书，蜀郡何宗为鸿胪。立宗庙，祫祭高皇帝、世祖光武皇帝。五月辛巳，立皇后吴氏——吴懿妹，刘璋兄瑁妻也。子禅为皇太子。六月，立子永为鲁王，理为梁王。
先主将东征以复关羽之耻，命张飞率巴西万兵，将会江州。飞帐下将张达、范彊杀飞，持其首奔吴。初，飞、羽勇冠三军，俱称万人之敌。羽善待小人，而骄士大夫；飞爱敬君子而不恤小人，是以皆败。先主常戒之曰： 卿刑杀过差，鞭挞健儿，令在左右，此取祸之道。 飞不悟，故败。先主闻飞营军都督之有表也，曰： 噫，飞死矣！ 命丞相亮领司隶校尉。
秋七月，先主东伐。群臣多谏，不纳。广汉秦宓上陈天时必无其利，先主怒，絷之于理。孙权送书请和，先主不听。吴将陆议、李异、刘阿等军至姊归，左右领军南郡冯习、陈留吴班自建平攻破异等，军次姊归。武陵五溪蛮夷遣使请兵。
二年春正月，先主军姊归，吴班、陈戒等水军屯夷陵，夹江东西岸。二月，将进，黄权谏曰： 吴人悍战，而水军顺流，进易退难。臣请为先驱以尝寇，陛下宜为后镇。 先主不从，以权为镇北将军，督江北军。先主连营稍前，军于夷道猇亭。遣侍中马良经佷山安慰五溪蛮夷。
夏六月，黄气见，自姊归十馀里中，广十馀丈。后十数日，与吴人战，先主败绩，冯习及将张南皆死。先主叹曰： 吾之败，天也！ 委舟舫由步道还鱼复。将军义阳傅彤为后殿，兵众死尽，彤气益烈。吴将喻令降，彤骂曰： 吴狗，何有汉将军降者！ 遂战死。从事祭酒程畿独溯江退，众曰： 后追以至，宜解舫轻行。 畿曰： 吾在军，未习为敌走，况从天子乎！ 亦见杀。黄权偏军孤绝，遂北降魏。李异、刘阿等踵蹑先主，屯南山。先主改鱼复曰永安。丞相亮闻而叹曰： 法孝直若在，则能制主上使不东行；既复东行，必不颠危矣！
八月，司徒靖卒。是岁，骠骑将军马超亦卒，临没上疏曰： 臣宗门二百馀口，为孟德所诛略尽，唯从弟岱当为微宗血食之系，深讬陛下。 岱官至平北将军。拜彤子佥左中郎将。
冬十月，诏丞相亮营南北郊于成都。孙权闻先主在白帝，甚惧，遣使请和。先主使太中大夫南阳宗玮报命。十有一月，先主寝疾。十有二月，汉嘉太守黄元，素亮所不善，闻先主疾病，虑有后患，举郡拒守。
三年春正月，召丞相亮于成都，诏亮省疾于永安。元烧临邛城，治中从事杨洪启太子遣将军陈曶、郑绰由青衣水伐元，灭之。二月，亮至永安。先主谓曰： 君才十倍曹丕，必能安国，终定大事。若嗣子可辅，辅之；如其不才，君可自取。 亮涕泣对曰： 臣敢竭股肱之力，效忠贞之节，继之以死。 先主又为诏敕太子曰： 汝与丞相从事，事之如父。 亮与尚书令李严并受寄讬。
夏四月，先主殂于永安宫，时年六十三。亮表后主曰： 大行皇帝迈仁树德，覆育无疆。昊天不吊，今月二十四日奄忽升遐。臣妾号咷，如丧考妣。乃顾遗诏，事惟太宗，百寮发哀，三日除服，到葬复服。其郡国守、相、令、长、丞、尉三日除服。 五月，梓宫至成都，谥曰昭烈皇帝。秋八月，葬惠陵。
撰曰：汉末大乱，雄桀并起。若董卓、吕布、二袁、韩、马、张杨、刘表之徒，兼州连郡，众逾万计，叱吒之间，皆自谓汉祖可踵，桓、文易迈。而魏武神武干略，戡屠荡尽。于时先主名微人鲜，而能龙兴凤举，伯豫君徐，假翼荆楚，翻飞梁、益之地，克胤汉祚，而吴、魏与之鼎峙。非英才命世，孰克如之！然必以曹氏替汉，宜扶信顺，以明至公；还乎名号，为义士所非。及其寄死讬孤于诸葛亮，而心神无贰，陈子以为 君臣之至公，古今之盛轨 也。


先贤士女总赞下
◎汉中士女
▲郑真岳峙，确乎其清。
郑子真，褒中人也。玄静守道，履至德之行。乃其人也，教曰： 忠孝爱敬，天下之至行也；神中五徵，帝王之要道也。 成帝元舅大将军王凤备礼聘之，不应。家谷口，世号 谷口子真 。亡，汉中为立祠。
▲卫梁泥盘，玄湛渊亭。
卫衡，字伯梁，南郑人也。少师事隐士同郡樊志张，以高行闻。郡九察孝廉，公府、州十辟，公车三徵，不应。董扶、任安从洛还，过见之，曰： 京师，天下之市朝也，足下犹之人耳。幸其在远，以虚名屡动徵书；若至中国，则价尽矣。 衡笑曰： 时有险易，道有污隆。若樊季齐、杨仲桓虽应徵聘，何益于时乎？苟无所，则尼、轲栖栖。是以君平、子真不屈其志，岂子之徒也哉！吾何虚假之有？ 安、扶服之，敬其言也。
▲邓公亢对，忠枉原情。
邓公，成固人也。景帝时，御史大夫晁错患诸侯强大，建议减削。会吴、楚七国谋反，假言诛错，故吴相袁盎谮帝杀之。拜盎太常，使赦七国，七国遂叛。邓公为谒者，入言军事，帝问曰： 七国闻晁错死，罢兵不？ 对曰： 吴王即山铸钱，煮海为盐，谋反积数十年。错患之，故欲削弱，为万世策，诸侯忧之。计画始行，身死东市，诸侯莫惮。内杜忠臣之口，外为诸侯报怨，臣窃为陛下不取也。 帝叹息曰： 吾亦恨之。 武帝初，为九卿。
▲博望致远，西南来庭。
张骞，成固人也。为人强力有谋，能涉远，为武帝开西域五十三国，穷河源，南至绝远之国。拜校尉，从讨匈奴有功，迁卫尉、博望侯。于是广汉缘边之地，通西南之塞，丰绝远之货，令帝无求不得，无思不服。至今方外开通，骞之功也。
▲子游师生，谗巧所倾。
张猛，字子游，骞孙也。师事光禄勋周堪，以光禄大夫、给事中侍元帝。帝当庙祭，济渭，欲御楼船。御史大夫薛广德当车免冠，乞颈血污车轮， 陛下不得庙祭矣 。帝色不悦。猛进曰： 主圣则臣直。今乘船危，就桥安；圣主不乘危，故大夫言之。 帝曰： 晓人不当如是也？ 后与周堪俱以忠正为幸臣弘恭、石显所谮毁，乍出乍徵。堪平和，猛卒自杀。
▲王孙养性，矫葬厉生。
杨王孙，成固人也。治黄老。家累千金，厚自奉养。临终，告其子曰： 我死，裸葬，以复吾真。但为布囊盛尸，入地七尺，既下，从足脱之，以身亲土。 其子不忍，见王孙友人祁侯，祁侯谏之。王孙曰： 厚葬无益死者也。夫僤财送死，今日入，明日发，此真无异暴骸中原。裹以币帛，隔以棺椁，含以珠玉，后腐朽乃得归土，不可，故吾欲早就真宅。 祁侯无以易，卒裸葬如其言。
▲司徒监使，术畅思精。屡登上司，七政是经。
李郃，字孟节，南郑人也。少明经术，为郡候吏。和帝遣使者二人微行至蜀，宿郃候舍。郃为出酒夜饮，露坐。郃问曰： 君来时，宁知二使何日发来耶？ 二人怪，问之，郃指星言曰： 有二使星入益部。 后一人为汉中太守，命为功曹，察孝，遂驰名。为尚书郎，徙左丞，稍迁至尚书仆射、尚书令，拜司空，又进司徒。清公直亮，当世称名。顺帝世薨。
▲炎精下颓，朱明不扬。太尉謇谔，任国救荒。濯日旸谷，将升扶桑。恶直丑正，汉道遂丧。
李固，字子坚，郃子也。阳嘉三年，以对策忠亢，拜议郎。大将军梁商，后父也，表为从事中郎，授荆州刺史。直州部有乱，至州，先友其贤者南阳郑叔躬、宋孝节、零陵支宜雅，表荐长沙、桂阳太守赵历、栾巴，奏免江夏、南阳、南郡太守孔畴、高赐、为昆等，州土自然安静。徙太山太守，克宁盗贼。入为将作大匠。多致海内名士南阳樊英、江夏黄琼、广汉杨厚、会稽贺纯、光禄周举、侍中杜乔、陈留杨伦、河南尹存、东平王惲、陈国何临、清河房植等，皆蒙徵聘。转大司农。顺帝崩，太后临朝，拜太尉，与后兄大将军梁冀、太傅赵峻并录尚书事。冲帝崩，时徐、扬有盗贼，太后欲不发丧，须召诸王至。固争不可，言国家多难，宜立长君。太后欲专权，乃立乐安王子，为质帝。质帝崩，太后复与梁冀谋所立。固与司徒南郡胡广、司空蜀郡赵戒书与冀，引周勃、霍光立文、宣以安汉之荣，阎、邓废立之祸；言国统三绝，期运厄会，兴崩之渐，在斯一举，宜求贤王亲近，不可寝嘿也。冀得书，召公卿列侯议所立。三公及鸿胪杜乔佥举清河王蒜，冀然之，奏御太后。中常侍曹腾私恨蒜，说冀明日更议。广、戒从冀，固与乔必争蒜宜立： 中兴才也，且年长识义，必有厚将军。 冀不听，策免固、乔。岁馀，收下狱。以无事，出之，京师市邑皆称千万岁。冀恶其为人所善，更奏系之。固书与二公曰： 吾欲扶持汉室，使之比隆文、宣，何图梁将军迷谬，诸子曲从，以吉物为凶，成事为败。汉家衰微，从是始矣；将军亦有不利。吾虽死，上不惭于天，下不愧于人，求义得义，死复何恨？ 遂自杀。二公得书，惟自流涕，士民咸哀哭之。桓帝无道，冀寻受诛，汉家遂微，政在阉宦，无不思固也。
▲元修敦重，威惠实亮。
张则，字元修，南郑人也。为牂柯太守，威著南土。永昌、越巂夷谋欲反，畏则换临其郡，相谏而止，号曰 卧虎 。以伐狄勋，迁护羌校尉，徵拜扶风，又换临桂阳，皆平盗贼。巴郡板楯反，拜降集校尉，镇汉中。徙凉州刺史，又为魏郡太守，所在称治。灵帝崩后，大将军袁绍表为长史，不就，丞相曹公拜度辽将军。
▲子雅温恭，见察文方。
赵宣字子雅，南郑人也。出自寒微，以温良博雅，太守犍为杨文方深器异之，遂察孝廉。官至犍为太守。
▲二珪琬琰，三辰悬望。
赵瑶字元珪，琰字稚珪，凡七兄弟，宣子也，皆以令德著闻。瑶少有公望，始为缑氏，袁、赵二公相与书曰： 赵瑶在缑氏，猛虎归迹。百里均尔，升平何难？ 迁扶风太守，徙蜀郡。司空张温谓之曰： 昔第五伯鱼从蜀郡为司空，扫吾第以侍足下矣。 瑶曰： 诺。 寻换广汉，卒。琰始为青州刺史，于厅前置大器盛水，贵要有托书，悉投于水，部下清肃。徙梁相，徵拜尚书，不就，卒。
▲仲卿报友，行义以理。
陈纲，字仲卿，成固人也。少与同郡张宗受学南阳，以母丧归。宗为安众刘元所杀。纲免丧，往复之。值元醉卧，还，须醒乃杀之，自拘有司。会赦，免。三府并辟，举茂才，拜弘农太守。初至，有兄弟自相责引退，是后无讼者。在官九年卒。天子痛惜，赐家钱四十万。
▲伯度玄镜，荣辱屑己。
李法，字伯度，南郑人也。桓帝时为侍中、光禄大夫。数亢表宦官太盛，椒房太重；史官记事，无实录之才，虚相褒述，必为后笑。帝怒，免为庶人，恬然以咎失为己责。久之，徵拜汝南太守，迁司隶校尉，湛然无自得之容。
▲德公在林，悬象垂晷。既冲云清，荀、张仪准。
李燮，字德公，太尉固子也。父死时，二兄亦死。燮为姊所遣，随父门生王成亡命徐州，佣酒家。酒家知非常人，以女妻之。延熹二年，梁冀诛后，月经阳道，晕五车。史官上书： 昔有大星升汉而西，卷舌扬芒迫月，荧惑犯帝座，则有大臣枉诛。星在西方，太尉固应之。今晕如之，宜有赦命，录其遗嗣，以除此异。 于是下赦，燮得返旧。四府并辟，公车徵议郎。与赵元珪、颍川贾伟节、荀慈明、南阳张伯慎为友。伯慎为颍川太守，与慈明交相论言，伟节与焉，京师以为臧否。伯慎问赵元珪曰： 德公所言何？ 元珪曰： 无言也。 伯慎追叹曰： 当如德公，儿辈徒靡沸耳！ 慈明亦寤而心变。拜安平相。王为黄巾所没，得出，天子复封之。燮以为不可，果败。迁京兆尹。时人为之语曰： 李德公，父不欲立帝，子不欲立王。
▲伯台处谏，帅言亢尽。末命防萌，妙睹玄揆。
陈雅，字伯台，成固人也。灵帝时为谏大夫。阉宦用事，上疏曰： 昔孝和帝与中常侍郑众谋诛大将军窦宪，由是宦官秉权。安帝幼冲，和熹太后兄大将军邓骘辅政。太后適崩，中常侍江京等杀骘。安帝登遐，黄门孙程又杀车骑将军阎显。孝桓帝又与中常侍单超等共诛大将军梁冀。陛下即祚，太傅陈蕃、大将军窦武、尚书令尹勋等欲诛宦官，绝其奸擅，尽忠王室，建万世策。机事不密，为中常侍朱瑀等所杀。此即陛下所见。今宦官强盛，威倾人主，天下钳口，莫敢言者，海内怨望，妖孽并作，四方兵起，万姓辛苦。陛下尚可以安，柰后嗣何？ 帝不省纳，出为巴郡太守，年七十五卒。临终，戒其子曰： 期运推之，天下将大乱，雄夫力争。无以货财为意。吾亡，依山薄葬。 亡岁馀，灵帝崩，大将军何进复为黄门所杀，海内果乱，终成三国也。
▲孟度邵允。
阎宪，字孟度，成固人也。名知人。为绵竹令，以礼让为化，民莫敢犯。男子杜成夜行，得遗物一囊，中有锦二十五匹，求其主还之，曰： 县有明君，何敢负其化。 童谣歌曰： 阎尹赋政，既明且昶。去苛去辟，动以礼让。 迁蜀郡，吏民涕泣，送之以千数。
▲季子英玮。
李历，字季子，太尉固从弟也。少修文学，性行清白，与郑康成、陈元方齐名。弱冠拜新城令。朝请都督。
▲计君经算，
程苞，字元道，南郑人也，光和二年上计吏，时巴郡板楯反，军旅数起，征伐频年。天子患之，访问益州计曹，考以方略。苞对言： 板楯忠勇，立功先汉，为帝义民。羌入汉中，辄蒙其力，东征南战，世有功劳。由不料恤，以致叛乱，非有僣盗，能相群杀。大兵临之，未必卒得；不如但选明能太守，恩信怀服，自然安定矣。 天子从之，卒如其言。后在道卒。
▲元灵斐斐。
祝龟，字元灵，南郑人也。年十五，远学汝、颍及太学，通博荡达，能属文。太守张府君奇之，曰： 吾见海内士多矣，无如祝龟者也。 州牧刘焉辟之，不得已，行，授葭萌长。撰《汉中耆旧传》，以著述终，
▲礼高殉名，
段崇，字礼高，南郑人也。太守河间郑廑命为主簿。永初四年，凉州羌反，溢入汉中，从廑屯褒中。虏东攻，廑欲战，崇谏不可，愿固垒待之。廑不听，出战，败绩。崇与门下史王宗、原展及子勃、兄子伯生推锋死战，众寡不敌，崇等皆死。羌遂得廑，杀之。
▲伯义节死。
程信，字伯义，南郑人也。时为功曹，居守，驰来赴难，殡殓廑丧。送还乡里讫，乃结故吏冠盖子弟二十五人，誓共报羌，各募敢死士以待时。太守邓成命信为五官。元初二年，虏复来。信等将其同志，率先奋讨，大破之，信被八创死。天子咨嗟，元初五年，下诏书赐信、崇家谷各千斛。
▲四行齐致，在兹六子。
赞阎宪已下也。又有王宗、原展及严孳、李容、姜济、陈巳、曹廉、勾矩、刘旌九人，皆以令义为郑廑所命。王宗、原展与廑同死，孳、容等七人与信共并命。诏书既赐崇、信家，又赐九子家谷各五百斛，给死事复。
▲元侯、赵、陈，盖亦烈士。
燕邠，字元侯，赵嵩，字伯高，南郑人也。陈调，字元化，仲卿孙也。邠为刺史郤俭从事，使在葭萌，与从事董馥、张胤同行。俭为黄巾贼王饶、赵播等所杀，邠闻故哀恸，说馥、胤赴难，二人不可。邠叹曰： 使君已死，用生何为！ 独死之。牧刘焉嘉之，为图象学官，诛馥等。嵩事太守苏固，固为米贼张修所疾杀。嵩痛之，杖剑直入修营，杀十馀人，几获修，死。陈调少尚游侠，闻固死，聚宾客百馀人攻脩，大破之；进攻脩营，乃与战，以伤死。
▲涣涣龙宗，振振麟趾。文炳彬蔚，汉之表轨。
总赞二十五人也。
述汉中人士。
其陈术，字申伯，作《耆旧传》者也，失其行事，历新城、魏兴、上庸三郡太守。及锡光等不列也。
▲穆姜温仁，化继为亲。
穆姜，安众令程祗妻，司隶校尉李法姊也。祗前妻有四子：兴、敦、觐、豫。穆姜生二子：淮、基。祗亡，兴等憎恶姜，姜视之愈厚。其资给六子，以长幼为差，衣服饮食，凡百如之。久，兴等感寤，自知失子道，诣南郑狱受不爱亲罪。太守嘉之，复除门户，常以二月、八月社，致肉三十斤，酒、米各二斛六斗。六子相化，皆作令士：五人州郡察举；基字稚业，特隽逸，为南郡太守。
▲泰瑛严明，世范厥训。
泰瑛，南郑杨矩妻，大鸿胪刘巨公女也。有四男二女。矩亡，教训六子，动有法矩。长子元珍出行，醉，母十日不见之，曰： 我在，汝尚如此；我亡，何以帅群弟子？ 元珍叩头谢过。次子仲珍白母请客，既至，无贤者，母怒责之。仲珍乃革行，交友贤人，兄弟为名士。泰瑛之教，流于三世；四子才官，隆于先人。故时人为语曰： 三苗止，四珍复起。
▲杜氏之教，父母是遵。
杜泰姬，南郑人，赵宣妻也。生七男七女，若元珪、稚珪有望，五人皆令德。其教男也，曰： 中人情性，可上下也，在其加邡；若放而不检，则入恶也。昔西门豹佩韦以自宽，宓子贱带弦以自急，故能改身之恒，为天下名士。 戒诸女及妇曰： 吾之妊身，在乎正顺。及其生也，恩存于抚爱。其长之也，威仪以先后之，礼貌以左右之，恭敬以监临之，勤恪以劝之，孝顺以内之，忠信以发之。是以皆成，而无不善。汝曹庶几勿忘吾法也。 后七子皆辟命察举，牧州守郡。而汉中太守、南郑令多与七子同岁季孝上计，无不修敬泰姬，执子侄礼。
▲礼珪肃穆，言存典韵。
礼珪，成固陈省妻也，杨元珍之女。生二男，长娶张度辽女惠英，少娶荀氏，皆贵家豪富，从婢七、八，资财自富。礼珪敕二妇曰： 吾先姑，母师也，常言：圣贤必劳民者，使之思善。不劳则逸，逸则不才。吾家不为贫也，所以粗食急务者，使知苦难，备独居时。 二妇再拜奉教。从孙奉上微慢，珪抑绝之，感悟革行。遭乱流行，宗表欲见之，必自严饰，从子孙侍婢，乃引见之，曰： 此先姑法也。 四时祭祀，自亲养牲酿酒，曰： 夫祭，礼之尊也。 年八十九卒。惠英亦有淑训母师之行者也。
▲文姬叡敏，宗祀获歆。
文姬，南郑赵伯英妻，太尉李固女也。父为梁冀所免，兄宪公、季公罢官归。文姬叹曰： 李氏灭矣！ 乃与二兄议，匿弟燮，随父门生王成亡命徐州。涕泣送之，谓成曰： 讬君以六尺之孤，若李氏得嗣，君之名义参于程、杵矣。 久之，遇赦，燮得还。行丧，服阕，敕之曰： 先公为汉忠臣，虽死之日，犹生之年。梁冀以族，弟幸济，岂非天乎！慎勿有一言加梁氏，加梁氏则连主上，是又掇祸也。 奉行之。从成在徐州，各异处佣赁，而私相往来。成病亡，燮四时祭之。
陈氏二谦，或智或仁。
陈顺谦、妹惠谦，成固人也。顺谦適邓令曹宁，十九寡居，长育遗孤，八十馀卒。兄子陈规著书叹述之。惠谦適张亮则，在扶风官。下吏白，欲重禁严防以肃非，元修访于惠谦。惠谦曰： 恢弘德教，养廉免耻，五刑三千，盖亦多矣，又何加也？ 兄子伯思学仙道，惠谦戒之曰： 君子疾没世而不称，不患年不长也。且夫神仙愚惑，如系风捕影，非可得也。 伯思乃止。陈伯台称云： 女尚书之俊耳。
▲礼修顺姑，恩爱温润。
礼修，赵嵩妻，张氏女也。姑酷恶无道，遇之不以礼，修终无愠色。及宁父母，父母问之，但引咎，不道姑。卒感悟，更慈爱之。乡人相训曰： 作妇不当如赵伯高妇乎？使恶姑知变，可谓妇师矣。 后姑病，女来省疾，姑卻之。曰： 我死，固当绝于贤妇手中。 后遭米贼，嵩死，乃碧涂面，乱首，怀刀，讬言病，贼不逼也。养遗生女，依叔父立义终身者也。
▲树南悼夫，轻死重信。
韩树南，南郑人，赵子贱妻也。子贱初为郡功曹。李固之诛，诏书下郡杀固二子宪公、季公，太守知其枉，遇之甚宽。二子讬服药死，具棺器，欲因出逃。子贱畏法，敕更验实，就杀之。及固小子燮得还，子贱虑燮报仇，赁人刺之。燮觉，告郡杀子贱。初，树南谏子贱，子贱不从。及临死，许共并命。兄、弟、嫂、侍婢视守之。经百馀日，乃怠。白兄嫂： 念一死万不得生，不敢复图死也。 上下以为信然。无几时，于幕下自杀。
▲祈祈令姬，如玉如金。允矣淑媛，齐德姜、任。
总赞此九人也。
述汉中列女。
右《汉中士女赞》第五
凡三十四人。
◎梓潼人士
▲镇远敦壮，立勋南濒。
文齐，字子奇，梓潼人也。孝平帝末，以城门校尉为犍为属国，迁益州太守。造开稻田，民咸赖之。公孙述时，据郡不服。述拘其妻子，许以公侯，招之，不应，乃遣使由交趾贡献河北。述平，世祖嘉之，徵拜镇远将军，封成义侯，南中咸为立祠。子忳，有令德，为北海太守。
▲巨游玉碎，高风金振。
李业，字巨游，梓潼人也。少执志清白，太守刘咸慕其名，召为功曹，十命不诣。咸怒，欲杀之。业径入狱，咸释之。公孙述屡聘不应，述怒，遣鸿胪尹融持毒药酒逼之。业笑曰： 名可成不可毁，身可杀不可辱也。 遂饮药死。述耻杀善士，赐钱百万。子翚逃匿不受。建武中，察孝廉，为遂久令。
▲文坚亟哉，南面怀民。
景毅，字文坚，梓潼人也。太守丁羽察举孝廉，司徒举治剧，为沇阳侯相、高陵令。立文学，以礼让化民。迁侍御史，上计吏守阙请之，三年不绝。以子顾师事少府李膺，膺诛，自免。久之，拜武都令，迁益州太守。上事吏民涕泣送之，至沮者七百人，白水县者三百人。值益州乱后，米斗千钱。毅至，恩化畅洽，比去，米斗八钱。鸠鸟巢其听事，孕育而去。三府表荐，徵拜议郎，自免归。州牧刘焉表拜都尉。为人廉正，疾淫祠，敕子孙惟修善为祷，仁义为福。年八十一而卒。
▲盛国好学，研颐圣真。
杨充，字盛国，梓潼人也。少好学，求师遂业，受古学于扶风马季长、吕叔公、南阳朱明叔、颍川白仲职，精研七经。其朋友则颍川荀慈明、李元礼、京兆罗叔景、汉阳孙子夏、山阳王叔茂，皆海内名士。还以教授州里。常言图纬空说，去事希略，疑非圣，不以为教。察孝廉，为郎，卒。
▲汉伯肄业，诸生之纯。
景鸾，字汉伯，梓潼人也。少与广汉郝伯宗、蜀郡任叔本、颍川李仲、渤海孟元叔游学七州，遂明经术。还，乃撰《礼略》、《河洛交集》、《风角杂书》、《月令章句》，凡五十万言。太守贶命为功曹，察孝廉，举有道，博士徵，不诣。然上陈时政，言经得失。又戒子孙人纪之礼，及遗令，期死葬不设衣衿，务在节俭，甚有法度。卒终布衣。
▲伯禧效志，
张寿，字伯禧，涪人也。少给县丞杨放为佐。放为凉州贼所得，寿求之，积六年，始知其生存。乃卖家盐井得三十万，市马五匹往赎放。道为羌所劫掠尽。凡往三年，计道远不可得数，乃单身诣虏，涕泣自说。虏哀其屡来，遣放随还。郡召为中候，诏书除巫尉。以身佩印，尽让所有财物与三弟。复为郡掾。章平赋役，岁出三百五十万。迁功曹史，徙五官掾，卒。
▲李馀残身。
李馀，涪人。父早世，兄夷杀人亡命，母慎当死。馀年十三，问人曰： 兄弟相代能免母不？ 人曰： 趣得一人耳。 馀乃诣吏乞代母死。吏以馀年小，不许，馀因自刎死。吏以白令，令哀伤，言郡，郡上尚书出慎。太守与令以家财葬余，图画府廷。
▲寇、王二子，行勇以仁。
寇祺，字宰朝，梓潼人也。与邑子侯蔓俱学凉州。蔓后为渤海王象所杀。祺杖剑至象家，值象病，象谢曰： 君子不掩人无备，安有为友报雠，杀病人也？ 祺乃还。久之，复往杀象。由是察孝廉，为霸陵令、济阴相。王晏，字叔博，涪人也，与广汉张昌、宁叔受业太学。昌为河南吕条所杀，晏、叔杀条。事在叔解。
▲李助多方，以兹立称。
助字翁君，涪人也。通名方，校医术，作《经方颂说》，名齐郭玉。
▲章武之兴，亦迪才伦。德贤好古，澹心艺文。
李仁，字德贤，涪人也。益部多贵今文，而不崇章句。仁知其不博，乃游学荆州，从司马德操、宋仲子受古学，以修文自终也。
▲国辅皓然，形动神沈。
杜微，字国辅，涪人也，任安弟子。先主定蜀，常称聋，阖门不出。建兴二年，丞相亮领州牧，选为主簿，舆而致之。亮引见，与书诱劝，欲使以德辅时，微固辞疾笃。亮表拜谏大夫，从其所志。
▲思潜游学，休志素林。
尹默，字思潜，涪人也。少与李仁俱受学司马徽、宋忠等，博通五经。专精《左氏春秋》，自刘歆《条例》、郑众、贾逵父子、陈元、服虔注说，略皆诵述，希复案本。以《左传》授后主。后主立，拜谏议大夫、丞相军祭酒。子宗亦为博士耳。
▲钦仲朗博，训诂典坟。
李譔，字钦仲，仁子也。少受父业，又讲问尹默，自五经、四部、百家诸子、伎艺、算计、卜数、医术、弓弩机械之巧，皆致思焉。为太子中庶子、右中郎将。著古文《周易》、《尚书》、《毛诗》、《三礼》、《左氏》注解、《太玄指归》，依则贾、马，异于郑玄。与王肃初不相见，而意归多同。
▲孙德果锐，作刘干臣。
李福，字孙德，涪人也。先主初，为成都令。建兴元年，迁巴西太守，后为江州都督、扬武将军，入为尚书仆射，封平阳亭侯。延熙初，以前监军领大将军司马。福同郡梓潼文恭字仲宝亦以才干为牧亮治中从事、丞相参军。
▲衎衎祎彦，玉润兰芬。劭名表器，江汉之俊。
总赞十五人也。
述梓潼人士。
▲季姜雍穆，化播二妇。王氏世兴，实由贤母。
季姜，梓潼文氏女，将作大匠广汉王敬伯夫人也。少读《诗》、《礼》。敬伯前夫人有子博、女纪、流二人，季姜生康、稚、芝、女始、示，凡前后八子。抚育恩爱，亲继若一。堂祖母性严，子孙虽见官二千石，犹杖之，妇跪受罚。堂历五郡，祖母随之官。后以年老，不愿远乡里，姜亦常侍养左右。纪、流出適，分己侍婢给之。博好写书，姜手为作帙。于是内门相化，动行推让。博妻犍为杨进及博子遵妇蜀郡张叔纪服姑之教，皆有贤训，号之 三母 。堂亡，姜敕康、稚、芝妇事杨进如姑，中外则之，皆成令德。季姜年八十一卒。四男弃官行服，四女亦从官舍交赴，内外冠冕百有馀人，当时荣之。王氏遂世兴。
▲杜慈专专，父不谅只。
慈，涪杜季女，巴郡虞显妻也。十八適显。显亡，无子，季欲改嫁与同县杨上。慈曰： 受命虞氏。虞氏早亡，妾之不幸。当生事贤姑，死就养成室，存亡等；但欲在终供养，亡不有恨，愿不易图。 季知不可言而夺也，乃密谋与杨逼迫之，慈缢而死。
▲敬杨雪雠，壮逾烈士。
敬杨，涪郭孟妻，杨文之女也。始生失母。八岁，父为□盛所杀，无宗亲，依外祖郑。行年十七，適孟。孟与盛有旧，盛数往来孟家。敬杨涕泣谓孟曰： 盛凶恶。薄命为女，无男昆，恶雠未报，未尝一日忘也。虽妇人拘制，然父子恩深，恐卒狂惑，益君祸患，君宜疏之。 孟以告盛，盛不纳。汉安元年，盛至孟家，敬杨以大杖打杀盛，将自杀；孟止之，与俱逃。涪令双胜出追，闻其故而止，安慰二门。会赦得免。中平四年，涪令向遵为立图表之。
▲惟兹三媛，仁畅义理。邦有斯嫔，以驰遐纪。
总赞三人。
述梓潼列女。
右梓潼郡士女赞第六。
凡士女十八人。
二州人士自汉及魏二百四十八人而已一百九十七人士，五十一人女。后贤二十人，合二百六十八人，以示来世之君子焉。如其遗脱，及后世可书者，愿贻后隽。又，《春秋谷梁传》首叙曰： 成帝时，议立三传博士，巴郡胥君安独驳《左传》不祖圣人。 后汉时，魏郡太守王牧荐尹方为三公，天子诏尚书郎蜀郡张俊策之。然不详其行事。
撰曰：二州人士，自汉及魏，可谓众矣。何者？世宗多事，则相如麟游，伯司凤翔，洛下云翳，叔文龙骧。在孝宣，则王褒蔚炳，《中和》作咏，属文甘泉，葩为世镜。在元、成，则君公謇謇，心思国病，虑经刘危，直忤王听。其高者则严君味道，易俗移风；仲元端委，居为人宗。若夫秉心塞渊，与物盈冲，则杨子云也；名重泰山，华夏仰崇，则郑子真也；不屈其身，志高青云，则谯玄也；不耻恶君，混道推运，则杨宣也。降及建武、明、章以来，出者则能内贯朝揆，外播五教，赞和鼎味，经纶治要，上答太阶，下允民照。处者则利居槃桓，皓然玄蹈，天爵玩之，人爵则笑，悬车门肆，夷、惠齐绍。若斯之伦，海内服其英名，洙、泗方其焕耀矣。故曰：汉徵八士，蜀出其四。又曰：汉具四义，蜀选其二。可谓不众乎？然巴郡胥君安，以儒学典雅称于孝成；蜀郡张俊策问尹方，不出五经常义；犍为吕孟有讬孤之节。若兹之类，郡邑往往垂象刊铭，见有苗裔。璩晚生长乱，故老以没，莫所咨质，不详其事。但依《汉书》、《国志》、陈君所载，凡士女二百四十八人而已；后贤二十人，合二百六十八人，以示来世之好事者。如能详其遗脱，及有可书，愿附于左。其传志父祖子孙及有名失事失官位者不列，宁州人士亦不列。别为目录，至晋元康末，凡三百九十一人也。


先贤士女总赞上
含和诞气，人伦资生，必有贤彦，为人经纪，宣德达教，博化笃俗。故太上立德，其次立功，其次立言，品物焕炳，彝伦攸叙也。益、梁爰在前代，则夏勋配天，而彭祖体地。及至周世，韩服将命，蔓子忠坚。然显者犹鲜，岂国史简阙，抑将分以秦、楚，希预华同？自汉兴以来，迄乎魏、晋，多士克生，髦俊盖世，恺元之畴，感于帝思。于是玺书交驰于斜谷之南，束帛戋戋于梁、益之乡。或迺龙飞紫阁，允陟璿玑；亦有盘桓利居，经纶皓素。其耽怀道术，服膺六艺，弓车之招，旃旌之命，徵名聘德，忠臣孝子，烈士贤女，高劭足以振玄风，贞淑可以方蘋蘩者，奕世载美。是以四方述作，来世志士莫不仰高轨以咨咏，宪洪猷而仪则，擅名八区，为世师表矣。故《耆旧》之篇，较美《史》、《汉》。而今志州部区别，未可总而言之。用敢撰约其善，为之述赞，因自注解，甄其洪伐，寻事释义，略可以知其前言往行矣。
◎蜀都士女
▲严平恬泊，皓然沈冥。
严遵，字君平，成都人也。雅性澹泊，学业加妙，专精大《易》，耽于《老》、《庄》。常卜筮于市，假蓍龟以教。与人子卜，教以孝；与人弟卜，教以悌；与人臣卜，教以忠。于是风移俗易，上下兹和。日阅数人，得百钱，则闭肆下帘，授《老》、《庄》。著《指归》，为道书之宗。杨雄少师之，称其德。杜陵李强为益州刺史，谓雄曰： 吾真得君平矣。 雄曰： 君但可见，不能屈也。 强以为不然。至州，修礼交遵，遵见之，强服其清高而不敢屈也。叹曰： 杨子云真知人也！ 年九十卒。雄称之曰： 不慕夷即由矣 ， 不作苟见，不治苟得，久幽而不改其操，虽随、和何以加诸。
▲仲元抑抑，邦家仪形。
李弘，字仲元，成都人。少读五经，不为章句。处陋巷，淬励金石之志，威仪容止，邦家师之。以德行为郡功曹，一月而去。子赘以见辱杀人，太守曰： 贤者之子必不杀人。 放之。赘自以枉，语家人。弘遣亡命。太守怒，让弘，弘对曰： 赘为杀人之贼，明府私弘枉法。君子不诱而诛也。石碏杀厚，《春秋》讥之；孔子称父子相隐，直在其中。弘实遣赘。 太守无以诘也。州命从事，常以公正谏争为志。杨子云称之曰：李仲元为人也， 不屈其志，不累其身 ， 不夷不惠，可瘪之间 ； 见其貌者肃如也，观其行者穆如也，闻其言者愀如也 ； 非正不言，非正不行，非正不听，吾先师之所畏 。
▲子云玄达，焕乎弘圣。
杨雄，字子云，成都人也。少贫好道，家无担石之储、十金之费，而晏如也。好学，不为章句。初慕司马相如绮丽之文，多作词赋。车骑将军王音，成帝叔舅也，召为门下史，荐待诏，上《甘泉》、《羽猎赋》，迁侍郎，给事黄门。雄既升秘阁，以为辞赋可尚，则贾谊升堂，相如入室，武帝读《大人赋》，飘飘然有凌云之志，不足以讽谏，乃辍其业。以经莫大于《易》，故则而作《太玄》；传莫大于《论语》，故作《法言》；史莫善于《苍颉》，故作《训纂》；箴谏莫美于《虞箴》，故作《州箴》；赋莫弘于《离骚》，故反屈原而广之；典莫正于《尔雅》，故作《方言》。初与刘歆、王莽、董贤同官，并至三公，雄历三帝，独不易官。年七十一卒。自刘向父子、桓谭等深敬服之。其玄渊源懿，后世大儒张衡、崔子玉、宋仲子、王子雍皆为注解。吴郡陆公纪尤善于《玄》，称雄圣人。雄子神童乌，七岁预雄《玄》文，年九岁而卒。
▲林生清寂，莫得而名。
林闾，字公孺，临邛人也。善古学。古者，天子有輶车之使，自汉兴以来，刘向之徒但闻其官，不详其职，惟闾与严君平知之，曰： 此使考八方之风雅，通九州之异同，主海内之音韵，使人主居高堂知天下风俗也。 扬雄闻而师之，因此作《方言》。闾隐遯，世莫闻也。
▲氾乡忠贞，社稷是经。进贤为国，稽考典刑。爱莫助之，身殒朝倾。
何武，字君公，郫人也。初以射策甲科为郎，历扬、兖州刺史，司隶校尉，京兆尹，清河、楚、沛太守，廷尉，御史大夫。成帝初具三公，拜大司空，封汜乡侯。为人忠厚公正，推贤进士，在楚致两龚，在沛厚两唐，临司隶致平陵何并，居公位进辛庆忌，皆世名贤。临州郡虽无赫赫之名，及去，民思之。才虽不及丞相薛宣、翟方进，而正直过之。哀帝即位，以朱博、赵玄为公卿，用事，免官。谏大夫鲍子都亟言讼之，丞相王嘉亦以为慨。帝复徵武为御史大夫，徙前将军。时大司马新都侯王莽避帝外家丁、傅氏，逊位，亦以列侯见徵。哀帝诏博举太常，莽从武求举，武以莽奸人之雄，不许。哀帝崩，王太皇太后，莽姑也，即日引莽入，收大司马董贤印绶，诏举大司马。丞相孔光等逼王氏，皆举莽。武与左将军公孙禄谋曰： 莽四父世朝，权倾人主，必危刘氏。 乃举禄，禄亦举武。太后不从，用莽为大司马。莽讽有司劾奏，皆免。武就国后，莽浸盛，遂为宰衡、安汉公。欲图篡汉，惮武与其叔红阳侯王立不从。元始三年，因吕宽、吴章事槛车徵武，武自杀。众咸冤之。莽欲厌众心，谥武曰刺侯。子况嗣。平帝崩，莽因居摄，后僣帝位。
▲叔文播教，变风为雅。道洽化迁，我实西鲁。
张宽，字叔文，成都人也。蜀承秦后，质文刻野，太守文翁遣宽诣博士东受七经，还以教授，于是蜀学比于齐、鲁，巴、汉亦化之。景帝嘉之，命天下郡国皆立文学，由翁唱其教，蜀为之始也。宽从武帝郊甘泉泰畤，过桥，见一女子裸浴川中，乳长七尺，曰： 知我者，帝后七车。 適得宽车。对曰： 天有星主祠祀，不齐洁，则作女令见。 帝感寤，以为扬州刺史。复别蛇莽之妖。世称云 七车张 。作《春秋章句》十五万言。
▲长卿彬彬，文为世矩。
司马相如，字长卿，成都人也。游京师，善属文，著《子虚赋》而不自名。武帝见而善之，曰： 吾独不得与此人同世。 杨得意对曰： 臣邑子司马相如所作也。 召见相如。相如又作《上林赋》，帝悦，以为郎。又上《大人赋》以风谏；制《封禅书》，为汉辞宗。官至中郎将。世之作辞赋者自杨雄之徒咸则之。
▲王渊艳丽，蔚若华圃。
王褒，字子渊，资中人也。以高才文藻侍宣帝。初为王襄作《乐职》、《中和》颂，宣帝时，又上《甘泉》、《洞箫》赋。帝善之，令宫人诵之。为谏大夫，卒。
▲子山翰藻，遗篇有序。
杨终，字子山，成都人也。年十三，已能作《雷赋》，通屈原《七谏》章。后坐太守徙边，作《孤愤》诗。明帝时，与班固、贾逵并为校书郎，删《太史公书》为十馀万言，作《生民》诗，又上《符瑞》诗十五章，制《封禅书》，著《春秋外传》十二卷，《章句》十五万言，皆传于世者。
▲少迁猛毅，垂勋三邦。
陈立，字少迁，临邛人也。成帝时，牂柯有乱，大将军王凤荐立为太守，克平祸乱。徙守巴郡，秩中二千石，治有尤异。又徙天水太守，为天下最，天子赐黄金四十斤。入为左曹、卫将军护军都尉。
▲世公赋政，祥瑞来同。
王阜，字世公，成都人也。太守第五伦察举孝廉，为重泉令，有鸾鸟集于文学十馀日。迁益州太守，神马出滇池河，甘露降，白乌见，民怀之如父母。
▲猗欤文父，叡发幼童。德澹会稽，道崇辟雍。
张霸，字伯饶，谥曰文父，成都人也。年数岁，以知礼义，诸生孙林、刘固、段著等宗之，移家其宇下。启母求就师学，母怜其稚，对曰： 饶能。 故字伯饶也。为会稽太守，拨乱兴治，立文学，学徒以千数，风教大行，道路但闻诵声，百姓歌咏之。致达名士顾奉、公孙松、毕海、胡母官、万虞先、王演、李根，皆至大位。在郡十年，以有道徵，拜议郎，迁侍中。遂授霸五更，尊礼于太学。年老卒，葬河南。
▲少府委迟，作卿作师。
赵典，字仲经，成都人。太尉戒子也。与颍川李膺等并号 八俊 。三为侍中，自乐禄俸施贫。方授国师，未拜，病卒。
▲何、杨研神，贯奥入微。
何英，字叔俊，郫人也。杨由，字哀侯，成都人也。二子学通经纬。英著《汉德春秋》十五卷。孙汶，字景由，亦深学。初徵，上日食盗贼起，有效。为谒者，京师旱，请雨，即澍。迁犍为属国。著《世务论》三十篇。卒。杨由为太守廉范文学，范称能治。由言当有贼发。顷之，广柔羌反，寇杀长姚超。乡人冷丰赍酒侯之，值客，未内，由为知其多少。又言，人当致果，其色赤黄，果有送甘橘者。大将军窦宪从太守索《云气图》，由谏莫与，寻宪受诛。其明如此。著书十篇而卒。
▲司农明允，国宪是维。
任昉，字文始，成都人也。初为叶令，治奸贼七十馀人。迁梁相、尚书令，清身检下。大将军梁冀惮之，出为魏郡，徙平原，岁出租税百万。冀诛，复入为尚书令、司隶校尉，迁大司农，卒。弟恺，徐州刺史，亦有治名。昉父循，字伯度，为长沙太守，得其父，时为五官，事在精通也。
▲翁君美秀，牧后寤机。
何霸，字翁君，司空武兄也。为郡户曹。刺史王尊将之官，移诸郡不得遣迎，唯霸白太守宜往，太守遣霸。尊大怒。霸对曰： 太守遣霸，非修敬也，以去京师久，迟知朝廷起居耳。 尊遽下车，持节对之。因奇霸容止，辟为别驾，举秀才，为属国、中郎将。弟显，颍川太守。兄弟五人皆有名。
▲伯骞推贤，求善如饥
柳宗，字伯骞，成都人也。初结九友共学，号 九子 。及为州郡右职，务在进贤。拔致求次方、张叔辽、王仲曾、殷智孙等，终至牧守。州里为谚曰： 得黄金一笥，不如为伯骞所识。 举茂才，为美阳令。
▲文侯颙卬，极位台衡。
文侯赵戒，字志伯，少府典父也。父定，以游侠称。戒，顺、桓帝之世历司徒、太尉，登特进。屡居公辅，免忧患于无妄之世。告归于蜀，薨家。
▲太尉颉颃，志振颓纲。
赵谦，字彦信，戒孙也。历位卿尹，初平元年为太尉。时董卓秉政，欲迁天子长安。谦与司空荀爽固谏，卓不听，以为车骑将军。奉大驾西幸，封洛亭侯，拜司隶校尉。忤卓指，免。讨白波贼有功，封郫侯，进司徒，免。拜尚书令，太仆。三年，薨，谥曰忠侯。
▲司徒继踵，僶俛权横。
赵温，字子柔，谦弟。以侍中同舆辇西迁，封江南亭侯。兄亡，初平四年拜司空，未期，进司徒，当世荣之。时车骑将军李傕与董承、张济等争权，数迁移天子，温以书切责于傕。天子闻，为寒心。寻曹公入，徙天子都许，政出诸侯，礼待温。居公位十五年。建安十三年薨。
▲犹操道柄，董、李是让。
让，责也。董卓、李傕凶擅，谦、温干之。初，文侯与李固、胡广议立清河王蒜，而冀欲立蠡吾侯，赵戒胁而从之，使李固枉死。君子以为卓、傕之恶甚于梁冀，谦摩卓之牙，温弄傕之爪，虽逼权势，以道陈训，贤其祖远矣。
▲侍中授命，分节亦彰。
常洽，字茂尼，江原人也。自荆州刺史迁京兆尹、侍中、长水校尉，以兵卫大驾西幸。傕等作难，常侍卫天子左右，为傕所杀。
▲蛮夷猾扰，倡乱南疆。子恭要传，丑秽于攘。
杨竦，字子恭，成都人也。元初中，越巂、永昌夷反，残破郡县，众十馀万。刺史张乔以竦勇猛，授从事，任平南中。竦先以诏书告喻，不服，乃加诛。杀虏三万馀人，获生口千五百人，财物四千万，降夷三十六种；举正奸浊长吏九十人，黄绶六十人。南中清平。会被伤卒。乔举州吊赠，列画东观。
▲伯春、孟元，匡正时君。
张充字伯春，李，字孟元，江原人也。充为治中从事。时刺史恃豪，每见从事，布席地坐，己自安高床上。充入閤，不肯进。刺史寤，乃更礼从事。刺史辟公孙特、大姓犍为李威、桥稚充曹。时有水灾，伦受刺史指，以江中斗平，不足表闻，固争之。后刺史至，与伦不平，求郡短，劾伦不言水灾。对以诏书：上灾异不得由州。伦迁司空，辟掾。
▲杨罗为令，遗爱在民。
杨班字仲桓，成都人也，罗衡字仲伯，郫人也，俱师徵士何幼正。班为不韦、茂陵令，治化浃洽。徙西城、郎中令，号时名宰。衡为万年令，路不拾遗，人家牛马皆系道边，曰： 属罗公。 三府争辟，拜广汉长，二县皆为立祠。
▲小伯温恭，预图息纷。
陈湛，字小伯，成都人也。历使蓉令，民皆怀服。州辟治中从事。广汉太守遣子诣州修欢交，使君欲纳；湛谏不可失《羔羊》义，使君从之。后有言州郡私交者，考之无得，乃明也。
▲孟由至孝，遐叶睎风。
禽坚，字孟由，成都人也。父信为县吏，使越巂，为夷所得，传卖历十一种。去时，坚方妊六月；生，母更嫁。坚壮，乃知父湮没，鬻力佣赁，求碧珠以求父。一至汉嘉，三出徼外，周旋万里，经六年四月，突瘴毒狼虎，乃至夷中得父。父相见悲感，夷徼哀之。即将父归，迎母致养。州郡嘉其孝，召功曹，辟从事，列上东观。太守王商追赠孝廉，令李苾为立碑铭，迄今祠之。
▲仲昱免师，
仲昱，成都人也。少受学于严季后。季后为汶江尉，书呼仲昱，仲昱许十月往。会夷反断道，仲昱期于往。经度六七，几死。数年，卒得至汶江，为季后陈策，俱得免难，远近叹之。
▲叔本慕仁。
任末，字叔本，繁人也。与董奉德俱学京师，奉德病死，推鹿车送其丧。师亡身病，赍棺赴之，道死，遗令敕子载丧至师门，叙平生之志也。
▲伯禽证将，
朱普，字伯禽，广都人也。为郡功曹。太守与刺史王冀有隙，枉见劾。普诣新都狱，掠笞连月，肌肉腐臭，恶同死人，证太守无事。敕其子曰： 我死，载丧诣阙，使天子知我心。 事得清理，普以烈闻。
▲文寺代君。
李磬，字文寺，严道人也，为长章表主簿。旄牛夷叛，入攻县，表仓卒走，锋刃交至。磬倾身捍表，谓虏曰： 乞杀我，活我君。 虏乃杀之，表得免。太守嘉之，图象府庭。
▲在三义敦，终始可称。
人生于三，事之若一，君、父、师也。言人靡不有初，鲜克有终，普、磬可谓能终始也。
▲炎光中微，巨、述僣乱。
炎，火光也，汉以火德王。自高祖至平帝十二世，国嗣三绝。平帝早崩，安汉公王莽字巨君遂篡天子位，称新室皇帝。而茂陵公孙述字子阳，为莽导江卒正，遂僣号于蜀。
章、王刎首。章明，字公孺，新繁人也。王皓，字子离，江原人也。明为太中大夫。莽篡位，叹曰： 不以一身事二主。 遂自杀。皓为美阳令，去莽归蜀。公孙僣号，使使聘之。皓乃自刎，以头付使者。述惭怒，诛其妻子。
侯刚哭汉。刚字直孟，繁人也，为郎。见莽篡位，佯狂，负木斗守阙号哭。莽使人问之。对曰： 汉祚无穷，吾宁死之，不忍事非主也。 莽追杀之。
▲公卿绝脰，亦蹈节贯。
王嘉，字公卿，江原人也。为郎，去莽还蜀。公孙述先闭其妻子，使人徵之。嘉闻王皓死，叹曰： 吾后之哉！ 亦自杀。述惭，贳其妻子。
▲罗生美至，思济艰难。述方遂非，残彼贞干。
罗衍，字伯纪，成都人也。为述郎，说尚书解文卿、郑文伯使谏述降汉，为子孙福。解、郑从之。述怒，闭二子于薄室六年，二子守志不回，遂幽死。衍卒察孝廉，徵博士。
▲刘主割据，资我英俊。鸿胪渊通，与道推运。
何宗，字彦若，郫县人也。通经纬、天官、推步、图谶，知刘备应汉九世之运，赞立先主。为大鸿胪，方授公辅，会卒。
▲君肃矫矫，颖类倬群。
何祇，字君肃，宗族人也。初，犍为杨洪为太守李严功曹，去郡数年，以为蜀郡，严犹在官。祇为洪门下书佐，去郡数年，以为广汉，洪犹在官。是以西土咸服诸葛亮之能揽拔秀异也。祇徙犍为太守，卒。
▲辅汉朗捷，服时之勤。
张裔，字君嗣，成都人也。汝南许文休称其才 锺元常辈也 。为辅汉将军，丞相长史。丞相北征，居府统事，足食足兵。
▲太常清密，邃远钩深。
杜琼，字伯瑜，成都人也。师事任定祖，通经纬术艺，为太常。沈默慎密，称诸生之淳。
▲休休众彦，殊涂同臻。金声玉振，蜀之球琳。
休休，美也。众彦，言此四十三人也。《易》曰：殊涂同归，百行齐致。贵于流光显称，扬名垂世。此四十三人者，虽立行不同，俱以垂美，如金玉之音器，为世名宝。
述蜀郡人士。
▲敬司穆穆，畅始玄终。
敬，司马氏女，五更张伯饶妻也。霸前妻有三男一女，敬司产一男。抚教五子，恩爱若一。霸卒，葬河南，敬司与诸子还蜀。疾病，遗令告诸子曰： 舜葬苍梧，二妃不从。汝父在梁，吾自在蜀，亦各其志，勿违吾敕也。 遂葬蜀。子光超禀母教，为聘士也。
▲叔纪婉娩，十媛仰风。
叔纪，霸女孙也，適广汉王遵。至有贤训，事姑以礼。生子商，海内名士。广汉周干、古朴、彭勰、汉中祝龟为作颂，曰： 少则为家之孝女，长则为夫之贤妇，老则为子之慈亲。终温且惠，秉心塞渊，宜谥曰孝明惠母。
▲公乘氏张，两髦义崇。
公乘会妻，广都张氏女也。夫早亡，无子，姑及兄弟欲改嫁之，张誓不许，而言之不止。乃断发割耳，养会族子，事姑终身。
▲助陈抚孩，节笃分充。
助陈，临邛陈氏女，犍为杨凤珪妻也。凤珪亡，养遗生子守节，兄弟必欲改嫁，乃引刀割咽，几死。宗族骇之，遂全其义。
▲二常茕茕，颓构再隆。
元常、靡常，江原人也。元常，广都令常良女，適广汉便敬宾，早亡。元常无子，养宾族子。父母欲嫁，乃祝刀誓志而死。靡常，仲山女，適成都殷仲孙。家遭疫气死亡，惟靡常在。十八，收葬诸丧，养遗生子，立美成家。
▲纪常哀哀，精感昭融。
纪常，常侍常洽女，赵侯夫人也。父遇害长安，其二兄皆先没，遣父门生翟登、张顺迎丧。时寇贼蜂起，昼夜悲哀，顺、登得将丧无恙还，时人皆以纪常精诚所感。
▲贡罗誓志，
贡罗，郫罗倩女，景奇妻也。奇早亡，无子。父愍其年壮，以许同郡何诗。贡罗白书誓父不还家。父乃使诗白州，州告县逼遣之。罗乃诉州，刺史高而许之。
▲玹何忘生。
玹何，郫何氏女，成都赵宪妻也。宪早亡，无子，父母欲改嫁。何恚愤自幽，乃不食，旬日而死。郡县为立石表。
▲昭仪殉身。
昭仪，繁张氏女，广汉朱叔贤妻也。贤为郡督邮。建安十九年，刘主围刘璋于成都，贤坐谋外降诛。璋以昭仪配兵将，见逼，昭仪自杀。三军莫不哀叹。
▲二姚见灵。
广柔长郫姚超二女妣、饶，未许嫁，随父在官。值九种夷反，杀超，获二女，欲使牧羊。二女誓不辱，乃以衣连腰自沈水中死。见梦告兄慰曰：姊妹之丧当以某日至溉下。慰寤，哀愕，如梦日得丧。郡县图象府庭。
▲峨峨淑媛，表图铭旌。
淑，善；媛，婉娩也。言此十二女皆图象列传。
述蜀郡列女。
右蜀郡士女赞第一。
凡五十五人。
◎巴郡士女阙


宋宁宗庆元元年、夏天庆二年春正月，使贺金正旦。
使人为武节大夫王彦才、宣德郎高大节。
夏四月，贡马于金，不受。
金故事：西北诸国岁贡马八百区。时完颜宗道除西北路招讨使，辞不受。诸部皆免。纯佑遣使谢。
秋九月，使贺金天寿节。
故事：夏使如金，至会同馆，金主遣使抚问，使人依例书送以礼物。是时金用兵北方，军务旁午，抚问使颇索货贿。使人武节大夫宋克忠、宣德郎吴子正正言折之，乃止。
冬十月，金使贺生日。
使臣尚书左司郎中粘割胡上。
庆元二年、夏天庆三年春正月，使贺金正旦。
使人武节大夫员元亨、宣德郎元叔。金制：贺正使于十二月二十九日入见。上年十二月己卯立春，金主命于前二日丁丑先见，俟至正旦行贺礼。
夏五月，金使来横赐。
使臣尚药局副使粘割忠。
秋九月，使贺金天寿节。
先是，金主敕夏使与高丽使入见敷奏，令新设各国通事具公服与閤门使上殿监听。使人武节大夫同崇义、宣德郎吕昌邦等遵新制奏告。
冬十月，金使贺生日。
使臣国子监丞乌古论达吉不。
十二月，越王仁友卒，降封其子安全为镇夷郡王。
仁友，仁孝族弟，深沉有器度。初封郡王，任得敬擅权，志危国本，诬杀宗亲。仁友深自韬晦，口不言国事。及仁孝谋诛得敬，阴奉命诱执任得聪、任得仁等，得敬势孤，乃伏诛，以功封越王。至是卒，子安全天资暴狠，心术险鸷，上表诵先世功，冀嗣爵。纯佑不许，封镇夷郡王，安全由是生怨。
庆元三年、夏天庆四年春正月，使贺金正旦。
使人武节大夫嵬名世安、宣德郎李师广。世安，夏宗室，官至御史大夫，廉约清峻，丝毫不妄取，刻厉若贫士，卒后庐舍萧然，仅庇风雨而已。
秋九月，使贺金天寿节。
使人为武节大夫罗移守忠、宣德郎王彦国。
复置保安、兰州榷场。
纯佑遣知兴庆府事李德冲、枢密直学士刘思问奏告，请复榷场。金主许复二市。寻遣殿前太尉李嗣卿、知兴庆府事高崇德奉表谢。
冬十月，金使贺生日。
使臣礼部员外郎蒙括仁本。
庆元四年、夏天庆五年春正月，使贺金正旦。
己亥朔，日食。金主改辛丑日入贺，谕有司：凡馆接伴与奉使者，毋以语言相胜，务存大体。使人武功大夫隗敏修、宣德郎钟伯达，馆燕益谦牧尽礼。
夏四月，以刘忠亮为南院宣徽使。
忠亮质直端重，有大臣体。镇夷郡王安全渐干政，忠亮正色立朝，临事是非不稍回折。安全诱以甘言，忠亮曰： 是饵吾也 。终不顾。先安全篡一年卒，临终谓子思义曰： 吾不能为国纾难，负恩多矣。宣布衣入棺，以志吾恨。 思义遵遗命，亦不复仕。
秋九月，使贺金天寿节。
使人为武节大夫折移俊、宣德郎罗世昌。
冬十月，金使贺生日。
使臣客省使移剌郁。
庆元五年、夏天庆六年春正月，使贺金正旦。
故事：夏使如金，至燕宾馆更衣，由宜照门入，馆伴及书表牵拢官在路迎候，邀入会同馆，谓之聚厅。使者与馆伴交衔毕，然后相见，三节人从以次互相参拜。是时，金主易馆名 恩华 ，所经桥道先期修治，赐酒、赐果皆从厚。使人武节大夫李庆源、宣德郎邓昌祖入见，金主悉慰劳之。
夏五月，金使来横赐。
使臣宿直将军徒单仲华。
秋九月，使贺金天寿节。
使人武节大夫纽尚德昌、宣德郎李公达。
遣使如金谢横赐。
使人殿前太尉乃令思聪、枢密直学士杨德先。
冬十月，金使贺生日。
使臣兵部郎中完颜撒里合。
庆元六年、夏天庆七年春正月，太后罗氏疾，因贺正使求医于金。
夏国鲜医药，有疾但占筮，令厮者送鬼或迁他室，谓之闪病。俗以巫为厮也。罗氏病头风，久不愈。纯佑遣武节大夫连都敦信等至金贺正，附奏求医。金使太医时德元、王利贞来治，并赐药物。
秋八月，遣使如金谢。
纯佑以母疾愈，遣南院宣徽使刘忠亮、知兴庆府事高永昌如金谢恩。
九月，使贺金天寿节。
使人为武节大夫连都敦信、宣德郎丁师周。
冬十月，金使贺生日。
使臣宿直将军完颜观音奴。纯佑使左金吾卫上将军野遇思文、知兴庆府事田文徽往谢。
嘉泰元年、夏天庆八年春正月，使贺金正旦。
使人为武节大夫卧德忠、宣德郎刘筠国。
秋九月，使贺金天寿节。
使人为武节大夫柔思义、宣德郎焦思元。
冬十月，金使贺生日。
使臣刑部员外郎完颜纲。故事：馈金使礼物，视诏书几道为多寡。是时纲赍三诏至，纯佑厚馈之。
十一月，金人浚濠入界，诘之，不报。
金群牧使耶律德寿叛，金主遣将斩之，恐其余党复扰，集民夫浚边界濠堑，东自高丽，西连夏境，列屯数千里。纯佑怒其入界，遣使诘之。金人不报。
嘉泰二年、夏天庆九年春正月，使贺正旦。
使人武节大夫白克忠、宣德郎苏夤孙。
夏四月，甘州守曲也怯律子察罕入于蒙古。
察罕，初名益德。其母甘州守臣曲也怯律妾，方妊，不容于嫡，以配掌牛群者及里木。生，稍长，及里木挈至北方。牧羊于野，植杖于地，脱帽置杖端而拜。蒙古部长铁木真过而问之，对曰： 独行则帽在上而尊，二人行则年长者尊，今独行，故致敬于帽。且闻有大官至，先习礼仪耳。 铁木真挈以归，赐蒙古姓，给事内廷，授及里木牧马职。
秋九月，使贺金天寿节。
使人为武节大夫天籍辣忠毅、宣德郎王安道。
冬十月，金使来贺生日及横赐。
使臣宿直将军纥石烈毅，时与瀛王府司马独吉温先后至。纯佑遣殿前太尉李建德、知兴庆府事杨绍直往谢。
嘉泰三年、夏天庆十年春正月，使贺金正旦。
使人武节大夫崔元佐、宣德郎刘彦辅。
三月，策士，赐宗室遵顼进士及第。
遵顼，齐王彦忠子。彦忠材器英敏，善骑射，饶武略，遇事敢为。任得敬害其能，中以蜚语，贬守凉州。在郡有政绩，蕃、汉畏怀。得敬诛，召入为马步军太尉。卒，谥忠武。遵顼端重明粹，少力学，长博通群书，工隶篆。纯佑廷试进士，唱名第一，令嗣齐王爵。未几擢大都督府主。
秋九月，使贺金天寿节。
使人武节大夫{少}德元、宣德郎高大亨。大亨与兄大节、大伦并奉使金国，金人号为 三俊 。史臣曰： 西夏子弟多贤俊，国亡后，元主访求河西遗逸，至形之诏谕，良有以也。
冬十月，金使贺生日。
使臣蓟州刺史完颜太平。
嘉泰四年、夏天庆十一年春正月，使贺金正旦。
使人武节大夫梅讹宇文、宣德郎韩师正。
秋八月，夏州豕生麟。
麟一身二首，州民以献。安全使人占之，云 一国两主兆也 。安全喜，遂蓄篡谋。
九月，使贺金天寿节。
使人武节大夫李德广、宣德郎韩承庆。
冬十月，金使贺生日。
使臣提点尚衣局完颜燮。
十一月，白气亘天。
贯东井、舆鬼之次。
开禧元年、夏天庆十二年春正月，使贺金正旦。
天大雪。越日，金主御衍庆宫受朝。使人武功大夫野遇惟德、宣德郎高大伦同宋、高丽使入贺。
三月，太白昼见。
日者云 主兵乱 。
蒙古初来侵，破力吉里寨。
蒙古铁木真之先曰孛端叉儿，母为阿兰果火，孛端叉儿生而状貌奇异。其后，子孙蕃衍，各自为部，居乌桓北，与畏罗乃蛮九姓回鹘故城和林接壤，世奉贡于辽、金，而总隶于鞑靼。九传至也速该，并合诸部，益盛大。攻塔塔尔部，获其部长铁木真。还至跌里温盘陀山生子，因名焉。也速该卒，铁木真幼。族人泰赤乌合七部三万人攻之，铁木真与母月伦分所部为十三翼纵击，大败泰赤乌，悉降其所部。未几，塔塔尔叛金，铁木真自斡难河会金师灭之，以功授察兀秃鲁，犹中国之招讨使也。又与乃蛮部战于帖麦核川，杀其酋长太阳罕，余众溃走。铁木真益强。至是，引将怯古里秃、耶律阿海等部兵，入河西攻力吉里寨，破之，纵兵躏瓜、沙诸州。纯佑不敢拒。
按：蒙古地处北方，与夏境辽远，千里兵行，士有饥色。纯佑闻兵入境，或整众以挫其锐，或设伏以邀其归。蒙古虽强，应知顾忌。奈何任其蹂躏，绝不以一矢相加遗？始即示之以弱，何怪后日之更举乎！故书 初 ，以见夏国之亡兆于此。
夏四月，蒙古兵还，掠落思城。
蒙古主以天暑将盛，引兵还，经落思城，大掠人畜去。
六月，天鸣有声。
在西南方。己巳，荧惑犯太微右执法。群臣上章请赦。
更兴庆府为中兴府。
纯佑以蒙古兵退，修复被兵诸城堡，大赦境内，改兴庆为中兴府。
秋九月，使贺金天寿节。
先是，金使来横赐。纯佑遣武节大夫赵公良、宣德郎米元懿贺节，并遣殿前太尉乃令思聪、知中兴府通判刘俊德往谢。
黑云起西北方。
间赤色如火，次及西南，有白气贯其中，每至夜四更乃散。
冬十一月，遣兵攻蒙古，不战而还。
纯佑闻蒙古侵金，与河东监军完颜天骥相持，乘虚以兵入其境。行数日，无所得，谍报蒙古已败金兵，回师来救，乃还。
开禧二年、夏天庆十三年春正月，使贺金正旦。
使人武节大夫纽尚德、宣德郎郑勖。
镇夷郡王安全废其主纯佑自立，改元应天。
安全久专国政，是月二十日，与纯佑母罗氏废纯佑自立，改天庆十三年为应天元年。
按：纯佑之废，罗氏有力焉。独书 安全 ，诛主谋也。安全素操国政，久蓄异谋，即无罗氏，其能免篡逆之事乎？故专罪之。
三月，故主纯佑暴卒于废所。
年三十，在位十四年，改元一，谥曰昭简皇帝，庙号桓宗，墓号庄陵。
按：国君善终者不地，弑则书地。考《宋史》载，纯佑废，遂卒；《金史》纯佑既废，再阅月死于废所，皆无异词也。然无罪被废，废不久而死，与弑何殊？书 暴卒 、书地，春秋诛意法也。
论曰：纯佑仁慈恭俭。在位十四年，四郊鲜兵革之患，国中无水旱之虞。盖西夏小邦，但能循旧章，安无事，已称善守矣。即其宫闱间，未闻失德。乃以宗孽擅权，失爱母氏，位遭幽夺，身死废所，哀哉！后罗氏表中訾其不能嗣守，其中委曲，史少明文，亦千古疑案也。
夏六月，罗氏为安全请封于金，金遣使诘之。
罗氏遣御史大夫罔执中奉表至金，言纯佑不能嗣守，与大臣议立安全，请赐封册。执中朝辞私问馆伴官： 奏告事诏许否？ 馆伴官曰： 此不当问也。 执中曰： 明日当问诸客省使，若又不答，则升殿奏请。 客省使以闻，金主遂遣使诘罗氏废立之故。
按：安全内蛊罗氏，隐遂篡谋，显求封册。方谓其恶莫知，金使一诘，虽不能明正其罪，亦足使乱臣贼子惧矣！
秋七月，金使册安全为夏国王。
罗氏复奉表，饰辞陈请。金主始遣朝议大夫、尚书左司郎中温迪罕思敬、太常少卿黄震，册安全为夏国王。安全待金使加礼。
冬十二月，遣使如金谢封册。
使人御史大夫谋宁光祖、翰林学士张公甫。
开禧三年夏应天二年春正月，使贺金正旦。
使人为武节大夫隈敏修、宣德郎邓昌福。
秋七月，遣使如金赎人口。
金主诏边吏细核，尽赎放还夏国，有藏匿者以违制论。
九月，使贺金天寿节。
使人武节大夫罗移思忠、宣德郎安礼，与高丽使卫尉少卿徐光会。金有司奏： 大定初，宋未请和，夏、高丽使者赐曲宴，今请依大定故事。 金主从之。
蒙古来伐。
蒙古主闻安全废主自立，遣兵攻之，取斡罗孩城。
按：前书 侵 ，兹书 伐 ，何？恶安全也。
冬十二月，金使贺生日。
使臣符宝郎乌古论福龄。安全遣殿前太尉习勒遵义、枢密都承旨苏寅孙往谢。
按：金贺生日使止此。
嘉定元年、夏应天三年春正月，使贺金正旦。
使人武节大夫浑光中、宣德郎梁德懿。光中，枢密都承旨进忠弟，历官参知政事；德懿后为翰林学士。
二月，蒙古兵还。
蒙古兵驻斡罗孩城，四出侵掠。安全集右厢诸路兵以拒。蒙古主见夏国兵势尚盛，不敢骤进，逾五月，粮匮引还。
附：《金史·交聘表》：泰和八年三月，夏枢密使李元吉、观文殿大学士罗世昌等来奏告。
按：奏告何事，《纪》、《传》无考。
秋七月，大稔。
时诸路旱蝗，河南高田种不入土，中国与金地荒歉者多，惟夏国及北方稻麦皆大熟。
按：大稔，瑞应也。而见于安全之世，是犹春秋鲁桓之有年、宣之大有年也。
冬十月，使贺金天寿节。
时金与中国交兵，移天寿节于十月十五日。安全遣武节大夫李世昌、宣德郎米元杰往贺。元杰，秘书少监元懿弟。
附：《金史·交聘表》：冬十月，夏参知政事浪讹德光、光禄大夫田文徽等来奏告。《章宗纪》：冬十月，夏国有兵，遣使来告。意所告蒙古兵也。考《元史·太祖纪》：二年秋，帝征西夏。三年春，至自西夏。四年春，帝入河西。是三年自夏及秋，元未尝用兵于夏，不知何以有告。《金史》疑误。


景二年春正月，元昊改元广运。
或言 开运 乃石晋败亡号，故改。
三月，遗匿名书于环州。
环州知州高继嵩久任西土，以勇敢闻。元昊恶之，将其遗箭系以匿名文字，言继嵩已投本国，置于延州境上，部署司以闻，继嵩不自安，表乞还朝。右司谏韩琦曰： 继嵩背义投西，元昊果忠于朝廷，则当密奏其事，何必以遗箭达其叛状乎？其为反间无疑也。 仁宗命继嵩勿离所治，元昊之计不行。
夏五月，太白犯填星。
在舆鬼。
杀妃卫慕氏。
卫慕，元昊舅氏女，幼孤，育于惠慈太后。当后被弑时，氏以大义责元昊，元昊尽诛其族，因氏怀妊，幽之别宫。及生子，野利氏谮其貌类他人，元昊怒，并子杀之。
秋七月，以兵入环庆。
元昊使首领讹遇等率兵数入寇，环庆路部署司以闻。
冬十月，加中书令。
仁宗受尊号，加恩内外，遣内侍省都知冯从顺至兴州，进元昊中书令，元昊受之益倨。
十一月，自将攻西蕃，败角厮罗将安子罗。师还，溃于宗哥河。
角厮罗居邈川，以论逋温逋哥乱，集兵杀之，徙居青唐城。元昊知其衰困，出兵攻宗哥、带星岭诸城，进围青唐。角厮罗遣部将安子罗以兵十万绝其后，元昊还兵与战，昼夜角斗至二百余日，子罗方败。时元昊粮匮，士卒饥死者众，至宗哥河半渡，子罗潜使人决水淹之，大溃，还。
遣使入贡。
元昊虽反，犹岁遣人入贡，使者出入民间无禁。工部侍郎韩亿请除馆舍礼之，使官主贸易，立羁防，夏使始敛。
按：此夏使馆市之始。
十二月，复攻西蕃，大败于河湟。
元昊愤宗哥之溃，并兵临河湟，角厮罗知众寡不敌，壁鄯州不出。元昊已渡河，插帜志其浅，厮罗侦得之，潜使人移植深处。及战，元昊溃归，士卒视帜而渡，溺死者大半，所失辎卤甚众。厮罗数以奇计破夏兵，元昊遂不敢窥其境。
吕大防曰： 元昊既得甘、凉，遂有窥陇、蜀之志，缘角氏中强，不敢复思进取，盖有以挠其后也。
按：角厮罗以卤获来献，朝议加厮罗节度使、枢密院，韩亿以为 二虏皆藩臣，今不谕令解仇，乃因捷加赏，非所以御四夷也。 议遂寝。呜呼！元昊寇府州，犯环庆，执朝廷命官，叛状屡著，尚得谓之藩臣乎？今不因厮罗兵势加之节钺，使统诸蕃以披其背，及其退居历精，夏势猖獗，急而求之，无能为已。
景三年、元昊广运二年春正月，还自西蕃，妃索氏有罪自杀。
索氏，元昊第二娶，素无宠。元昊攻角厮罗兵败，讹传已死，索氏喜，日娱音乐，益自修容。及元昊还，惧罪自杀，元昊灭其家。
按：索氏畏惧自杀，元昊未之罪也。书 有罪 何？伦常之理不以夷狄殊，索氏闻夫死而喜，罪莫甚焉。
夏四月，羁天竺国进奉僧于夏州。
天竺入贡，东行经六月至大食国，又二月至西州，又三月至夏州。先是僧善称等九人至京师，贡梵经、佛骨及铜牙菩萨像，留京三月，仁宗赐束帛遣还。抵夏州，元昊留于驿舍，求贝叶梵经不得，羁之，由是西域贡僧遂绝。
秋七月，攻回鹘，取瓜、沙、肃三州。
瓜、沙、肃诸州本唐归义军，向陷于回鹘。建隆中，节度使曹元忠以州内附，子孙世主军事。元昊引兵攻之，求援于回鹘，不应，三州相继没。于是，元昊尽有河西之地。
按：河西旧属月支，汉分酒泉、敦煌两郡。黑山峙其东北，黄河绕其西南，地方二千余里，川无蛇虺，泽无虎兕，诚羌戎之都会，屯守之要区也。历南北朝为诸凉所据。唐大历中，始陷吐蕃。宋初，回鹘得之，遂号富强。太祖时，沙州曹元忠虽举地来归，亦羁糜勿绝而已。元昊自凉州尽有其地，则控制伊西，平吞漠北，从此用兵中原，无后顾忧矣。
九月，定兵制。
西夏风气强梗，居多耐寒暑忍饥渴，而性恶雨雪。其部族一家号一帐，小族数百帐，大者千余帐。故制：年登十五为丁，每有战斗，随族之大小出丁助阵。元昊立制：率二丁取正军一人，每负担一人为一抄。负担者，随军杂役也。四丁为两抄，余号空丁。愿隶正军者，得射他丁为负担，无则许射正军疲弱者为之，故壮者得正军为多。凡正军给长生马、驼各一，死则偿之。团练使以上，帐一、弓一、箭五百、马一、橐驼五，旗，鼓、枪、剑、棍、棒、〈米少〉袋、雨毡、浑脱、背索、锹、斤斧、箭牌、铁笊篱各一。刺史以下，无帐无旗鼓，人各橐驼一、箭三百、幕梁一。兵三人同一幕梁。幕梁，织毛为幕，而以木架之。有炮手二百人，号 泼喜 ，陡立旋风炮于橐驼鞍，纵石如拳。得汉人勇者为前军，号 撞令郎 。若脆怯无他技，令往守肃州，或迁河外耕作。合国内诸州计之，总兵五十余万。别立擒生军十万。兴、灵之兵精练者二万五千，别副以兵七万为资担。另选豪族善弓马五千人迭直，号御园内六班直，分三蕃宿卫，月给米二石。每有事于西，则自东点集而西；于东，则自西点集而东；中路则东西皆集。遇敌则虚设寨帐，伏兵包敌后，以铁骑为前军，乘善马，重甲，斫刺不入，用钩索绞联，虽死不坠。其兵凡三千，分十部，战则先出突阵，阵乱则冲击之。步兵挟骑以进，发兵则以银牌召部长面受约束。昼则举烟扬尘，夜则篝灯为候，出战率用只日，避晦日。赍粮不过一旬。战则大将居后，或据高险。弓，皮弦；矢，柳竿；中之必贯甲。故所向无不破也。
立军名。
唐制，节度使下刺史亦得掌兵。宋惩五代之弊，特设通判以莅州政，其征调、征伐、进退军将仍听节度使表闻。德明复自置防御使职。元昊地广兵众，因分左右厢立十二监军司：曰左厢神勇，曰石州祥，曰宥州嘉宁，曰韦州静塞，曰西寿保泰，曰卓罗和南，曰右厢朝顺，曰甘州甘肃，曰瓜州西平，曰黑水镇燕，曰白马强镇，曰黑山威福，诸军并设都统军、副统军、监军使一员，以贵戚豪右领其职，余指挥使、教练使、左右侍禁官数十，不分蕃汉悉任之。
冬十月，攻兰州诸羌，破之。筑城于瓦川。
元昊既取河西地，遂有窥陇、蜀之志，恐吐蕃诸族为中国用，举兵循阿干河，尽破兰州诸羌。南掠地至马衔山，筑城瓦川、凡川会，留兵镇守，绝西蕃与中国相通路。
按：瓦川为西番要路，兰州诸羌所借以通中国者，元昊作城戍守，于是角厮罗诸族隔在塞外，声势不复相联，书以恶之。
十二月，诱西蕃叛角厮罗。
初，角厮罗娶李立遵女，生二子：曰瞎毡，曰磨角毡。又娶乔氏，生子曰董毡。立遵死，李氏宠衰，斥为尼，锢之廓州，瞎毡等结母党李巴全窃载其母出奔。瞎毡据河州，磨毡角据邈川，抚有其众，厮罗不能制。元昊闻二子怨其父，阴以重赂间之，且诱诸酋归附。有温逋哥子一声金龙，拥众万余，叛附元昊，结为婚姻。厮罗势蹙，更与乔氏西徙历精城。
景四年、元昊大庆元年春正月，始制蕃书。改元。
元昊善绘画，明律法，通蕃汉文字，能创制物。始尝以己意造蕃书，令谟宁令野利仁荣演绎之，成十二卷。字形方整，体类八分，而画颇重复，教国人用以纪事。群臣上表献颂，遂改 广运三年 为 大庆元年 。
按：西域书多异文，有驴唇书、莲叶书、节分书、大秦书、驮乘书、孛牛书、树叶书、起尸书、石旋书、覆书、天书、龙书、鸟音书，凡六十四种。元昊所造或亦类是。然自是以后，国中纪事，悉用蕃书，历二百余年，不复改正。夏史失传，良由于此，书惜之也。
夏五月，升州郡，益边防。
元昊既据夏、银、绥、宥、静、灵、盐、会、胜、甘、凉、瓜、沙、肃诸州立国，而以石堡、洪门诸镇升为洪、威、龙、定四州。又以肃州为蕃和郡；甘州为镇夷郡，置宣化府。东尽黄河，西界玉门，南接萧关，北控大漠，地方万余里。倚贺兰山为固，料兵设险：以七万人护卫兴庆，五万人镇守西平，五万人驻贺兰山；左厢宥州路，以五万人备、延、麟、府；右厢甘州路，以三万人备西蕃、回纥；自河南洪州、白豹、安、盐州，至罗洛、天都、惟精山等处，以五万人备环、庆、镇戎军；自河北至午腊山，以七万人备契丹。而御边善战，尤倚山讹。山讹者，横山羌，平夏兵不及也。
按：书西夏地理始此。
秋七月，更定礼乐。
夏州沿党项蕃俗，自赤辞臣唐，始习尊卑跽拜诸仪。而其音乐，尚以琵琶，击缶为节。禧宗时，赐思恭鼓吹全部，部有三驾：大驾用一千五百三十人，法驾七百八十一人，小驾八百一十六人：俱以金钲、节鼓、扌冈鼓、大鼓、小鼓、铙鼓、羽葆鼓、中鸣、大横吹、小横吹、栗、桃皮、茄、笛为器。历五代入宋，年隔百余，而其音节悠扬，声容清厉，犹有唐代遗风。迨德明内附，其礼文仪节，律度声音，无不遵依宋制。元昊久视中国为不足法，谓野利仁荣曰： 王者制礼作乐，道在宜民。蕃俗以忠实为先，战斗为务，若唐宋之缛节繁音，吾无取焉。 于是，于吉凶、嘉宾、宗祀、燕享，裁礼之九拜为三拜，革乐之五音为一音，令于国中，有不遵者，族。
按：书西夏礼乐始此。
冬十一月，设蕃汉二字院。
元昊既制蕃书、遵为国字，凡国中艺文诰牒，尽易蕃书。于是，立蕃字、汉字二院。汉习正、草；蕃兼篆、隶。其秩与唐、宋翰林等。汉字掌中国往来表奏，中书汉字，旁以蕃书并列；蕃字掌西蕃、回鹘、张掖、交河一切文字，并用新制国字，仍以各国蕃字副之。以国字在诸字之右，故蕃字院特重。
宝元元年、夏大庆二年春正月，朔，日有食之。
于是元昊僭谋益急。
表请供佛五台山。
元昊使人往来中国，熟悉边臣因循之势，久思攻取河东。是时，欲识进兵道路，表请供佛五台，乞使臣引护，并给馆券，仁宗从之。
夏四月，兴平公主卒。
公主素与元昊不睦。先是，元昊遣使贡于契丹，不以病告。既卒，契丹主遣北院承旨耶律庶成持诏诘问。
按：此契丹、西夏开隙之始。异日幽州之师集而不发，其以此夫。
秋七月，盟诸蕃于贺兰山，谋攻延。
元昊入贡，路由延，久谋取之，特以部下诸蕃向背不齐，未敢猝动。迨使人自五台还，知河东备御完固，悉会诸族豪酋于贺兰山坡与之盟，各刺臂血和酒置骷髅中共饮之，约先攻延，自德靖、塞门、赤城路三道并入。诸酋有谏者，辄杀之。兵将发，或言未建大号不足以服众，乃复止。
九月，左厢监军山遇内奔，至延州被执。
山遇名惟亮，元昊从父也。与弟惟永分掌左右厢兵，其从弟惟序亦亲近用事。元昊数窥边，山遇谏曰： 中国地大兵多，关中富饶，环庆，延据诸边险要，若此数路城池尽修攻守之备，我弓马之技无所施，牛羊之货无所售，一二年间必且坐困，不如安守藩臣，岁享赐遗之厚，国之福也。 元昊不听，心恶其不从己，语惟序曰： 汝首山遇反，吾以山遇官爵与汝。不然，俱族灭矣。 惟序不忍，更以告山遇。山遇欲内降，惟永曰： 南朝无人，不知兀卒所为，将不信兄，兄必交困。 山遇曰： 事至此，不得已也。若南朝有福，则纳我矣。 遣人持诰敕诣金明巡检李士彬所，欲自将兵扼黄河南渡，发部落内属，入告其母独孤氏，母曰： 汝自为计。我年八十余，不能从汝去，为汝累，当置我室中，纵火焚之。 山遇等涕泣如母言，挈其妻野利罗罗、子阿遇及亲属二十二人，以珍宝名马内奔。是月，至保安军。知军朱吉以告知延州郭劝，劝与钤辖李谓议，自德明纳贡四十年，有内附者未尝留，因遣山遇还。山遇不可，渭等疑其诈，令人执之，山遇与惟永、惟序等号哭称冤，劝等不听，命监押韩周将兵卫送于夏州。
按：山遇手掌西复军政，其初至延州时，即言元昊精兵才八万人，余皆老弱不堪战斗，盖深悉国中虚实者。若留以为西蕃屏翰，则用其手足，制其心腹，较之中朝将佐冒昧操戈，其效当不啻倍蓰。乃遣使执送，不特阻戎人向化之心，而宋室寡谋，早被元昊窥见一斑矣！
山遇还至宥州，杀之。
元昊恐山遇入汉，率师来讨，自将兵出驻宥州，部署蕃族为御敌计。会韩周送山遇至，与元昊见于镊移坡。元昊衣锦袍、黄绵胡帽，不肯受，曰： 延州诱我叛臣，我今引兵问罪，当于知州厅前受之。 周说谕良久，始听。遂集从骑射杀山遇父子，山遇有勇略，其死也，国人哀之。富弼曰： 西界地多带山，马能走险，瀚海弥远，水泉不生。王旅徂征，军需不给。穷讨则遁匿，退保则袭追，以逗挠为困人之谋，以迟久为匮财之计。元昊悖此险阻，敢肆猖狂。复知先朝屡次兵征，终弃灵、夏，今其自负强盛，有逾往时，而为之羽翼者，又皆狡焉多谋，愤然思逞。山遇虽欲遏之，得乎？然其一心向化，为庸奴所败，遂致身死族灭，遇亦穷矣！
冬十月，元昊称帝，建国号 大夏 ，改元 天授礼法延祚 。
元昊称兀卒已数年，兀卒者，华言青天子，谓中国为黄天子也。至是，与野利仁荣、杨守素等谋称帝号，于是月十一日筑台兴庆府南，受册即皇帝位，改大庆二年曰天授礼法延祚元年，以野利仁荣。嵬名守全、张陟、张绛、杨廓、徐敏宗、张文显为中书、枢密、侍中等官，专主谋议；以杨守素、钟鼎臣、嵬名聿荣、张延寿为官计、受纳诸司，主文书；以野利旺荣、野利遇乞、成逋克成、赏都卧〈者多〉、如定多多马、窦维吉分驻十二监军司地，主兵马；其余拜授有差。
上谥号。
元昊令群臣奉册谥祖保吉曰神武皇帝，庙号太祖；妣野利氏曰顺成懿孝皇后；父德明曰光圣皇帝，庙号太宗；妣卫慕氏曰惠慈敦爱皇后。已，立妃野利氏为宪成皇后，子宁明为皇太子。
十一月，祀神西凉府，遂不遣贺郊人使。
元昊遣潘七布、昌里马乞点兵集蓬子山，自诣西凉府祀神。时，中国南郊。故事，诸蕃有贡。元昊因自帝，不复使贺。仁宗诏陕西、河东旧与元昊界互市者，所在禁绝之。


宋孝宗隆兴元年、夏天盛十五年春正月，使贺金正旦。
使人为武功大夫芭里昌祖、宣德郎杨彦敬。昌祖后官至殿前太尉，彦敬由翰林学士进参知政事，二人皆为夏国名臣。
按：昔夫子作《春秋》，无事必书首时；朱子作《纲目》，无事必书年数，所以备遗也。西夏自宋南渡后，记注阙佚。惟《金史》交聘一表，略存岁时朝聘梗概，而所志职官姓氏可补散亡。故备录之。
三月，使贺金万春节。
使人为武功大夫讹留元智、宣德郎程公济。
夏五月，禁奢侈。
夏俗习功利，尚忠勇，地处沙碛，不事耕织。国多世禄之家，悉以奢侈相高，故仁孝下令禁之。
按：是时，夏政益可观矣！夫雕文刻镂、锦绣纂组，非独伤农事、害女红，而民俗之浇淳、国用之虚实亦因之。故汉文示敦朴，而家给人足；隋文崇俭约，而统一兵强，自古然也。仁孝奢侈之禁，或有见于此。噫，弗可及已！
秋七月，金使来市马。
金主遣使至榷场市马，仁孝不敢拒。
九月，金使来贺生日。
使臣为宿直将军仆散习尼。
冬十月，始使谢金横赐。
先是，金宿直将军阿勒根和衍来横赐。仁孝使金吾卫上将军苏执礼、匦匣使李子美往谢。
按：《金史·交聘表》，熙宗皇统五年书 横赐夏国 ，海陵正隆元年又书；而夏之报谢使至是始见。知史文遗佚正多也。
隆兴二年、夏天盛十六年春正月，使贺金正旦。
金制：宋使朝辞，庭赐礼物；夏使就赐于会同馆。时武功大夫嵬移执信、宣德郎李师白礼对娴雅，金主嘉之，特赐衣各三对；人从衣各二对；使副币帛百四十段，金镀银束带三，金涂银闹装鞍辔三，金涂银浑裹书匣、间金涂银装钉黑油诏匣及包书诏匣袱各一；复赐人从银二百三十五两，绢二百三十五匹。其后遂为定制。
二月，以翰林学士焦景颜兼枢密都承旨。
景颜性严毅，守正不阿。尝与副都承旨任纯忠论事，纯忠恃得敬势强辨不肯下，景颜面斥其奸。仁孝知纯忠理屈，谕解之，擢景颜职。
三月，使贺金万春节。
使人为武功大夫纽卧文忠、宣德郎陈师古。
秋八月，赠野利仁荣为广惠王。
褒其制蕃字功也。
九月，金使来贺生日。
使臣为宿直将军完颜乌里雅。
冬十一月，遣使如金乞免索人口。
先是，金边吏奏，夏人虽归城寨，而掠去人口财畜未归，因索之。仁孝遣殿前太尉梁惟忠等奏告曰： 众军破荡之时，幸而免者十无一二，继以冻馁死亡，其存几何？兼夏国与宋兵交，人畜被俘戮者亦多，连岁勤动，士卒暴露，势皆削。又为宋人牵制，使忠诚之节无由自达，中外咸知，愿止理索，不胜下国之幸！ 金主不许。
乾道元年、夏天盛十七年春正月，使贺金正旦。
使人为武功大夫讹罗世、宣德郎高岳。岳官至枢密直学士，历世通显，至孙良惠为夏国相。
二月，庄浪族陇逋、庞拜二门，从西蕃首领结什角叛降于金。
庄浪族属祈安城，其族有四，曰吹折门、密臧门、陇逋门、庞拜门。虽属夏国，叛服不常。结什角者，西蕃董毡后，毡子巴毡角归宋，赐姓名赵顺忠，子永吉，孙世昌，皆受宋官，袭把羊族长。金人定陕西，授世昌忠翊校尉。已，为鬼芦族长京臧所杀，金人诛京臧，以世昌子铁哥为把羊族都管。大定四年，宋兵破洮州，铁哥弟结什角与母走乔家族避之，乔家族首领播逋与木波、陇逋、庞拜、丙离四族耆老大僧等共立结什角为木波四族长，号曰王子。其地北接洮州积石军，其南陇逋族南限大山，八百余里不通人行，东南与叠州羌接，其西丙离族与卢甘羌接，其北庞拜族与夏国容鲁族连界。结什角念金为父报仇，常欲归附。会金临洮尹移刺成使人招谕，结什角率木波、丙离及陇逋、庞拜等族举地降于金。
三月，使贺金万春节。
时中国复与金和，遣礼部尚书洪适等贺节，夏使同入见。
夏五月，任得敬营西平府。
得敬志篡夏国，欲以仁孝处瓜、沙，己据灵、夏。于是役民夫十万大筑灵州城，以翔庆军监军司所为宫殿。盛夏溽暑，役者糜烂，怨声四起。
秋八月，遣使如金。
贺金主受尊号。
九月，金使来贺生日。
使臣为宿直将军术虎蒲查。
冬十一月，后罔氏卒。
罔氏内教谨严，宫中莫敢犯；仁孝诸善政，多所赞成。至是疾卒，遗言以优礼大臣、勤治国事为嘱。
按：罔氏赞成诸善政，为西夏贤后。后卒，而夏之善政不复见矣。惜哉！
乾道二年、夏天盛十八年春正月，使贺金正旦。
金主御大安殿受朝贺，使人武功大夫高遵义、宣德郎安世随皇太子、百官入贺。及赐宴，侍坐者皆有定员，为制。
二月，任得敬以庄浪族乱告于金，请兵灭之，不许。
得敬以陇逋等族叛，遣人谕，不从。乃以庄浪族违命作乱欲兴兵翦除告。金主不知陇逋、庞拜二门旧属夏国，报以将检会其地所属，毋擅出兵。
三月，使贺金万春节。
贺节使武功大夫曹公达、宣德郎孟德达、押进知中兴府赵衍至金。金主诏： 使人初见、朝辞，命于左掖门出入；朝贺、赐宴，由应天门东偏门出入。 示礼敬也。
复乞金免索人口。
仁孝遣御史中丞李克勤、枢密都承旨焦景颜奉表复请。金主方许之。
夏四月，金使来横赐。
使臣为宿直将军斜卯掴刺。仁孝遣使谢。
秋七月，以贺义忠为御史中丞。
义忠以精敏称。初授监察御史，行部所至，吏民肃然。仁孝知其贤，进中丞。
九月，金使来贺生日。
使臣为翰林待制移刺熙载。
冬十月，任得敬以兵攻庄浪族吹折、密臧二门，灭之。
陇逋、庞拜二族归金，请每年进马、驼百匹。金主嘉其慕义，时遣能吏抚绥，赏赐加厚。二族因诱吹折、密臧二门潜附。得敬遣殿前太尉任得聪将兵二万袭吹折二族，破之，悉掳其资财、人、畜。
乾道三年、夏天盛十九年春正月，使贺金正旦。
使人为武功大夫刘志真、宣德郎李师白。师白两使金国，尽得其民风土俗，著《奉使日记》三卷。
三月，立罗氏为后。
罗氏本中国人，陷没于夏，入宫已数年，仁孝幸之，遂以为后。
按：书 立罗氏 ，志祸始也。罗氏失德，史无明文，然观《金史》所载，异日纯佑之废，罗氏有力焉。故志之。
使贺金万春节。
使人为武功大夫任得仁、宣德郎李澄。得仁，得敬族弟。得敬攻破庄浪族，使得仁为贺节使，以觇金主喜怒。
夏六月，庄浪族陇浦、庞拜二门走依结什角。
吹折二门为得敬破灭，陇逋二门闻之惧，挈其族帐走入把羊族，依结什角以居。
秋九月，金使来贺生日。
使臣为宿直将军唐括鹘鲁。
冬十二月，任得敬疾，遣使请医于金。
仁孝遣殿前太尉芭里昌祖、枢密都承旨赵衍至金，请医治得敬疾。金主许之。
乾道四年、夏天盛二十年春正月，使贺金正旦。
使人为武功大夫利守信、宣德郎李穆。
二月，任得敬附表如金谢。金主不纳。
初，金主使保全郎王师道治得敬疾，曰： 如病势不可疗，则勿治。如可治，期一月还。 已，得敬疾瘳，师道归。仁孝遣谢恩使左金吾卫正将军任得聪至金，得敬亦附表进礼物。金主曰： 得敬自有定分，岂宜紊越。 却不受。
按：得敬之附表谢，益明蓄异谋，先为尝试什也。金主烛其奸而不受，足以褫奸雄之魄矣！
三月，使贺金万春节。
使人为武功大夫咩布师道、宣德郎严立本。立本言动有准绳，官至枢密直学士，进吏部尚书。
夏五月，任得敬遣使入四川，约出兵攻西蕃。
得敬专政二十余年，广植私党。遣间使至四川，请发兵夹攻西蕃以为己助。宣抚使虞允文以蜡书报之。
秋七月，获任得敬帛书，献于金。
得敬再以帛书约四川出兵，至广宁为逻者所获。仁孝疑其有异，密献于金。
九月，金使来贺生日。
使臣为引进使高希甫。
乾道五年、夏天盛二十一年春正月，使贺金正旦。
使人为武功大夫庄浪义显、宣德郎刘裕。
二月，罢御史中丞热辣公济。
公济骨鲠有风裁，见得敬专恣日甚，抗疏言： 得敬为国懿亲，擅权宠，作威福，阴利国家有事以重己功，岂休戚与共之谊？请赐罢斥。 得敬怒甚，欲因事诛之。仁孝恐为所害，令致仕归。得敬奸谗，举朝多为折挫，敢与相是非词气不挠者，惟公济与焦景颜、斡道冲而已。
三月，使贺金万春节。
使人为武功大夫浑进忠、宣德郎王德昌。
夏四月，任得敬杀乔家族首领结什角于庄浪族，执其母以归。
结什角母向居庄浪族，得敬伺其省母至，发兵围之。招降不从，率所部力战，溃围走，夏兵断其臂。遂掳其母，结什角以创死。
秋九月，金使来贺生日。
使臣为宿直将军仆散守忠。
冬十月，任得敬筑祈安城。
得敬既杀结什角，发兵四万，役夫三万，修筑祈安城，增广其制，三月毕工。
十二月，金遣使按视。
金陕西边吏奏，结什角死，夏国筑祈安城。金主遣大理卿李昌图、左司员外郎粘割斡特刺按视。得敬遣人答云： 祈安本积石旧壤，城址久废。边臣请设戍兵，镇抚庄浪族以备盗，非有他也。结什角称兵入境，故杀之，不知为乔家族首领也。 昌图等不能诘。
乾道六年、夏乾元年春正月，使贺金正旦。
使人为武功大夫刘志直、宣德郎韩德容。志直，志真弟，官翰林学士，工书法。西北有黄羊，志直取其尾豪为笔，国中效之，遂以为法。
二月，任得敬图乔家族，金增兵备熙秦。
初，结什角死，遗言请金另立首领，金以结什角侄赵师古为陇逋等四族都钤辖。得敬遣谍约中国图之。金主命于熙秦迫近宋、夏处添戍为备。
三月，使贺金万春节。
使人武功大夫张兼善、宣德郎李师白与宋使翰林学士赵雄、泉州观察赵伯同入贺。金主命护卫中善射者押赐诸使射弓宴，雄等中五十，金押宴者才中七，金主下诏谕止。兼善等遂与高丽使先退。
夏四月，太后任氏卒。
得敬恃权，行多不法。太后屡戒不听，日以盛满为忧。至是卒，仁孝葬之如礼。
五月，任得敬胁主分国请封于金。金主不许。
得敬邪谋日甚，凌轹宗亲，诛锄异己。仁孝不能制，分国之西南路及灵州罗庞岭与得敬自为国，遣左枢密使浪讹进忠、翰林学士焦景颜如金，为得敬求封册。景颜抗疏求罢行，仁孝不许。金主以问，尚书令李石曰： 事系彼国，我何预焉，不如许之。 金主曰： 有国之王，岂肯无故分国与人，此必权臣迫夺，非夏王本意。况夏国称藩已久，一旦迫于贼臣，朕为四海主，宁容此耶？若彼不能自正，则当以兵诛之，不可许也。 却其贡物，赐仁孝诏曰： 自我国家戡定中原，怀柔西土，始则画疆于乃父，继则赐命于尔躬，恩厚一方，年垂三纪，藩臣之礼既务践修，先业所传亦当固守。今兹请命，事颇靡常，未知措意之由来，续当遣使以询尔。所有贡物，已令发回。
按：呜呼！世风日下，事变愈繁。昔韩、赵、魏三分晋国，请命于周，君子病之，为其专也。降至后世，以强臣逼天子则美之曰 禅让 ，以偏裨逐主帅则假之曰 乐推 。上下相蒙，不知纪极。今得敬擅权，至敢分国，凶悖极矣！仁孝力不能制，为之表请。倘金主听李石之言，许颁封册，则始而分，终而并，晋之俱酒非其证欤？世宗赐诏，禁之邪谋，为之顿阻。书 胁主 ，罪得敬之专；书 不许 ，嘉金主之正也！
秋七月，旦暮日色赤。
金主以问左丞相纥石烈良弼，对曰： 旦而赤，应在东，高丽当之；暮而赤，应在西，夏国当之。 未几，夏国有任得敬之死，高丽有赵位宠之难。
按：仁孝之篇，令德美政相望于册。而前书彗星见，此书日色赤，志异也。乾象莫大于 七政 ，日色旦暮皆赤，异亦甚矣！不一月而夏国、高丽两国俱乱，变不虚生，信哉！
八月，诛任得敬。
得敬求封不得，始有惧心，与弟南院宣徽使任得仁、殿前太尉任得聪等将为变。仁孝恃金为助，密谋诛之，遂于月之晦日，讨杀得敬，尽诛其族党。
九月，金使来贺生日。
使臣为尚书户部郎中夹古阿里补。
冬十一月，遣使如金谢。
仁孝遣殿前太尉芭里昌祖、枢密直学士高岳奉表谢金，曰： 得敬初受分土之后，曾遣使赴大朝代求封建，蒙诏书不为俞纳，此朝廷怜爱之恩，夏国不胜感戴。夏国妄烦朝廷，冒请贼臣封爵，深亏礼节。今贼臣诛讫，大朝可无事使问。其所分之地与大朝熙秦路接境，恐自分地以来别有生事，已根勘禁约，乞朝廷亦行约束。
乾道七年、夏乾二年春正月，使贺金正旦。
使人为武功大夫煞执直、宣德郎马子才。
二月，西蕃克烈别部菊儿来投。
克烈部长汪罕杀﹃昆弟，帅兵攻其叔菊儿，蒙古部长也速该将兵助之。菊儿兵败，走投夏国。仁孝悯其穷蹙，使居于西偏。
三月，使贺金万春节。
故事：夏使如金，报至行省，金主遣接伴使与书表人迓于境上。入界，则先具驿程腰宿之须。始至京兆行省，翌日赐宴，至河南行省亦然。将至京，有内侍一人以油绢袱韬三银盒，贮汤药二十六品，逆于近境尉氏县。时春雨泥泞，马驼多病，金主命使人驻燕宾馆，令兽医护视，然后入。
夏五月，以斡道冲为中书令。
道冲刚介直言，侃侃不挠，任得敬恶之，沉沦几二十年，道冲处之淡然。仁孝重其节概，至是擢中书令，百僚师式之。未几，任为相。
秋九月，金使来贺生日。
使臣为近侍局使刘充。
冬十一月，任纯忠伏诛。
初，陇逋四族都钤辖赵师古频掠祈安城，为结什角复仇。任得敬遣纯忠率兵三万镇祈安，已，闻得敬死，一夕亡去，匿于金之北境。逻者执以送陇逋族，师古得之，杀以祭结什角焉。
按：纯忠死于陇逋族，书 伏诛 ，正贼臣之罪也。


绍兴十五年、夏人庆二年春正月，使贺金正旦及万寿节。
金主如东京，夏使与宋使、高丽使同至行在贺。
夏四月，金使来横赐。
自乾顺与王阿海等争相见礼，金使未尝至夏。是时，使右卫将军撒海、兵部郎中耶律福来横赐。
按：金使横赐始此。
六月朔，日食于井。
仁孝下诏求直言。
秋七月，初立太学，国主亲视之。
立大汉太学，仁孝亲释奠，赐予有差。
按：昔董子言： 养士莫大于太学。 太学者，人材之系，教化之原也。故兴太学，置明师，以养天下士，数考问以尽其材，则英俊可得矣。仁孝生长西蕃，先立学校以教于国；复设小学以化于宫；又慕大汉休风，特起太学，亲临释奠，虽古贤主何以加！兹书 初立 ，志其始也；书 亲视 ，表其诚也。
绍兴十六年、夏人庆三年春正月，使贺金正旦及万寿节。金以边地赐。
夏国累世开拓，河之内外凡得州郡二十有二。河南之州九：曰灵，曰洪，曰宥，曰银，曰夏，曰石，曰盐，曰会，曰南威；河西之州九：曰兴，曰定，曰怀，曰永，曰凉，曰甘，曰肃，曰沙，曰瓜；熙、秦、河外之州四：曰西宁，曰乐，曰廓，曰积石。余有静州，胜州，龙州，韦州，伊州。乾顺又得辽西北诸州及陕西北鄙，其地益广。时仁孝又使人至金乞地，金主以德威城、定边军等沿边地赐之。
三月，尊孔子为文宣帝。
令州郡悉立庙祀，殿庭宏敞，并如帝制。
按：仁孝僻处偏隅，而能尊礼先师，为世教振颓风，以圣学维国本，乃偏霸中罕觏者，书以予之。
绍兴十七年、夏人庆四年春正月，使贺金正旦及万寿节。
仁孝尽收德威等城沿边地，设官置守。至是因贺正上表谢。
夏五月，西平公任得敬表请入朝。
得敬在镇日事诛杀，僚佐有谏者勿听，自以有大功，冀与国政，使人上表请入觐。仁孝欲许之，御史大夫热辣公济言： 窃见戚臣任得敬上表请朝，其心盖为干政地也。从古外戚擅权，国无不乱。得敬虽属懿亲，非我族类，能保其心之不异乎？惟陛下察之。 濮王仁忠亦言其不可，遂止。
秋八月，策举人。
立唱名法，复设童子科。于是，取士日甚。
按：此西夏设科目之始。惜其制史阙之矣。
冬十月，赐李崇德中书舍人。
崇德，宗室士。仁孝爱其才，特赐之。
绍兴十八年、夏人庆五年春正月，使贺金正旦及万寿节。
沿途雨雪，贺正使至已后期，乃与贺节使同入见。
二月，金使来横赐。
使臣为葛波古等。
三月，建内学。
仁孝亲选名儒主之。史臣曰： 自乾顺建国学，设弟子员三百，立养贤务；仁孝增至三千人，尊孔子以帝号，设科取士，又置太学、内学，选名儒训导。观其立纲陈纪，传曰： 不有君子，其能国乎！
夏五月，新律成。
西夏音乐，经元昊更张，久非唐末遗音。仁孝使乐宫李元儒采中国乐书，参本国制度，历三年始成，赐名 新律 ，进元儒等官。
冬十一月，中书令濮王仁忠卒。
仁忠长身美髯须，立朝侃侃，动中礼法。弟舒王仁礼监军韦州，私受吏民钱，遗书责之，勉以官箴，仁礼辄还所受。已卒，家无担石储。仁忠悉以廪俸给之，己与家人日食粗粝而已。任得敬谋内召，潜令任太后授意朝臣，太后惮仁忠严，数年不敢泄于外。至是卒，赠吴王，谥恭显。
绍兴十九年、夏天盛元年春正月，使贺金正旦及万寿节。
金右丞相完颜亮阴蓄篡谋，恩结群下。夏使与宋、高丽使入贺，亮请厚赉之。
秋七月，召西平公任得敬为尚书令。
得敬闻濮王卒，以金珠赂晋王察哥言于仁孝，请召得敬。仁教令得敬入为尚书令。得敬谄事察哥，两人颇相得。
冬十二月，贺正使如金，至广宁，闻金乱而还。
使人至广宁，闻金右丞相完颜亮弑熙宗自立，国中大乱，乃持仪物而回。
按：使还何书？嘉不辱命也。
金使来告哀，不纳。
亮既自立，使来告哀，并谕废立事。仁孝使人止之境上，诘曰： 圣德皇帝何以见废？ 不纳。
按：金亮篡谋久蓄，一旦显行弑逆，宋之君臣苟能声罪致讨，直捣黄龙，诛斩逆羯，雪二帝蒙尘之耻，立千秋讨贼之经，岂不韪哉！夫何中国不能讨，而夏人诘之境上，数语义正词严？贼亮闻之，应亦索然气沮也。
绍兴二十年、夏天盛二年春三月，金复遣使来谕，遂受其使。
金主以夏不纳告哀使，复遣侍卫亲军步军都指挥使完颜思恭、万户完颜撒改来谕，且以名讳告。仁孝受之。
秋七月，遣使如金贺。
仁孝遣御史中丞热辣公济等表贺即位，开封尹苏执义等贺受尊号。
按：上书受使，兹书使贺，仁孝可谓守义不固矣。
冬十月，进任得敬中书令。
得敬日尊宠用事，仁孝任以中书令。得敬佯表辞，不许。
绍兴二十一年、夏天盛三年春正月，使贺金正旦及生辰。
按：海陵圣节，《金史》不书，非无义也。
秋九月，奉表如金。
金主以上年冬十二月癸卯白虹贯日，诏去尊号。仁孝表请上之。
金使来贺生日。
使臣为经武将军修起居注萧彭哥。
按：金使贺生日始此。
冬十二月，以斡道冲为蕃、汉教授。
道冲，先世灵州人，祖从德明迁兴州，世掌夏国史职。道冲年五岁以《尚书》中童子举，长通《五经》，译《论语注》，作《别义》三十卷，又作《周易卜筮断》，以国字书之，行于国中。
绍兴二十二年、夏天盛四年春正月，使贺金正旦及生辰。
夏使与宋使、高丽使同赐宴。
秋九月，金使来贺生日。
使臣为吏部郎中萧中立。
绍兴二十三年、夏天盛五年春正月，使贺金正旦及生辰。
金主以皇弟兖卒，辍朝，命有司受献；生辰乃受贺。
夏五月，畏吾儿国来献。
畏吾儿居伊州外，见夏国日盛，遣使献方物。
秋九月，金使来贺生日。
使臣为翰林待制谋良虎。
绍兴二十四年、夏天盛六年春正月，使贺金正旦及生辰。
金主不豫，不视朝，赐使人就馆燕；生辰方受贺。
三月，使贺金迁都。
金主自中京迁都于燕，改燕京为中都府。仁孝使王公佐往贺。
秋九月，请市儒、释书于金。
仁孝遣使请市儒、释诸书。金主许之。
按：市书，美举也。而兼及于释，则未免惑于异端矣。
绍兴二十五年、夏天盛七年春正月，使贺金正旦及生辰。
金主淫暴日甚。仁孝使贺，特遣枢密使、御史大夫等官为使，以示敬礼。
夏五月朔，日有食之。
越日，大风雨，雷电震坏宫殿鸱尾。仁孝以天变肆赦国中。
附：《金史·交聘表》：贞元三年夏五月，夏遣使谢恩。考是时金无事于夏，不知所谢何恩，《纪》、《传》不载。
秋九月，赐尚食官阿华银币。
仁孝猎于贺兰原，有骏马损足，命执治道者戮之。阿华侍侧，谏曰： 田猎非人主所宜。今为马多杀，贵畜贱人，岂可闻于四境乎？ 仁孝讶而止。还，以语罔后。后赐银币奖之，以愧从臣之不言者。
绍兴二十六年、夏天盛八年春正月，使贺金正旦及生辰。
金主自九月废朝，数月不出。是月庚戌，始复视朝。夏使贺正不得见，生辰使乃得与宋、高丽使同入贺。
夏四月，晋王察哥卒。
察哥为将贪，虽多战功，时论鄙之。晚年货贿公行，威福自用。仁孝以其尊，行勿之问。卒年已七十余，犹姬妾充下陈。有园宅数处，皆攘之民间者，仁孝令悉还其主。
秋七月，彗星见。
丙午出东井，约长一丈，光芒竟尺；癸丑又犯五诸侯。
九月，以任得敬为国相。
晋王察哥在朝，得敬犹知顾忌；及察哥卒，益易仁孝，势日专横，政由己出，举朝侧目。
绍兴二十七年、夏天盛九年春正月，使贺金正旦及生辰。
金主以大房山山陵礼成，遍赐百官。诸国贺正使至，亦厚赉之。
夏四月，金使来横赐。
金主遣宿直将军温敦斡喝来横赐，仁孝使枢密都丞旨梁元辅、中书舍人赵衍为馆伴。元辅有口才，议论风生，斡喝不能难。使回，称夏国多才，较昔为盛。
六月，任得敬以弟任得聪为殿前太尉、任得恭为兴庆尹。
二人倚势弄权，请谒贿赂辐凑其门。秘书监王举劾之，罢官去。
秋九月，金使来贺生日。
使臣为宿直将军仆散乌里黑。
绍兴二十八年、夏天盛十年春正月，使贺金正旦及生辰。
附：《金史·交聘表》： 正隆三年正月，夏奏告使还，命宣徽使敬嗣晖谕之 ，云云。考《海陵纪》及《嗣晖传》，所谕何事，并不详。
夏五月，立通济监铸钱。
自茶山铁冶入于中国，国中乏铁，常以青白盐易陕西大铁钱为用。及金人据关右，置兰州等处榷场，若以中国钱贸易，价辄倍增，商人苦之。仁孝乃立通济监，命监察御史梁惟忠掌之，铸 天盛永宝 钱，与金 正隆元宝 钱并用。金主禁之，仁孝再表请，乃许通行。
秋九月，金使来贺生日。
使臣为宿直将军阿鲁保。
绍兴二十九年、夏天盛十一年春正月，使贺金正旦及生辰。
夏使与宋诸国使同宴，高丽使臣知枢密院金淳夫与夏使问难，折以礼，乃屈。
三月，金人侵分地。
金人遣兵部尚书萧恭经画边界，颇占夏国分地，争之，不得。归宋官李宗闰知之，上书高宗言： 夏人怨金人背盟，夺其分地。诚遣辨士往说之，夏必出兵为我声援，可藉以图恢复。 不报。
秋九月，金使来贺生日。
使臣为昭毅大将军、宿直将军加古挞懒。
绍兴三十年、夏天盛十二年春正月，使贺金正旦及生辰。
金主谋伐宋，夏使入见，命修战守备为应。
三月，任得敬进爵楚王。
出入仪从，几与国主等。御史中丞热辣公济上疏劾之，不报。
按：《纲目》进爵之辞二：进某爵为王，上进之也；某进爵为王，自进之也。得敬独相夏国，进爵自由。后日之胁主分国，已兆于此。
冬十月，任得敬请废学校。
得敬凌虐朝士，见仁孝尊崇儒学，深恶之。上言： 经国在乎节俭，化俗贵有权衡。我国介在戎夷，地瘠民贫，耕获甚少。今设多士以任其滥竽，縻廪禄以恣其冗食，所费何资乎？盖此中国之法难以行于我国者，望陛下一切罢之。 仁孝不报。
绍兴三十一年、夏天盛十三年春正月，使贺金正旦及生辰。
时金主禁朝官饮酒，犯者死；三国人使燕饮者罪。不成享礼而还。
立翰林学士院。
以王佥、焦景颜等为学士。
夏五月，令史臣修《实录》。
仁孝命王佥等掌史事，纂修《李氏实录》。
按：西夏历国三百余年，其行事不少概见。窃以为羌俗少文史职，固失传耶！及考《金史》，有夏臣罗世昌曾叙夏国世系；元托克托作《宋史》，亦得《夏国枢要》等书，资其采拾。然在当时已与正史稍牾，况夫世远年湮，并此残编不得见耶！今观仁孝之修《实录》，非不有志修明。奈其泥用蕃书，后之人欲征遣事，苦于文义难明，方策虽存，亦具文而已。噫！
秋九月，金使来贺生日。
时金主议平宋之后，以兵由陕西定夏国，遣太常博士萧谊忠贺夏主生日。仁孝以兴庆尹赵良、中书舍人芭里昌明伴宴。谊忠探问虚实，二人以 任相功大，举国归心 为言。谊中闻之默然。
以任纯忠为枢密副都承旨。
纯忠，得敬侄也。
冬十月，四川宣抚使吴使来征兵，不报。
先，金主亮分兵攻四川，扼大散关。遣使檄夏国合兵讨之。仁孝报以书曰： 仰维钜宋之兴，咸托群心之辅，列圣承休于洪祚，深仁克浃于寰区。繄我小邦，赖为盟主，二百年讲修于信息，亿万姓陶冶于淳浓。嗟夫！弗率之女真，不自安于微分，鼠窃一隅之地，狼贪万乘之畿，天地所不容，神明为咸愤，故此用兵薄伐，尚敢肆志不庭，毁先庙以示战士之威，杀君母而杜谏臣之口。似此盈科之罪，难逃负榇之诛。幸使命之来临，快舆情之奋厉，共切驱羊公忿，敢辞汗马勤劳？布告庶邦，遐迩来苏之后，奋扬师旅，鼓行解倒悬之民。以至仁伐不仁，因多助攻寡助。请同李广，勿令一骑生还；毋效丁公，遽听片言返旆。此上天之假手，宜壮士之同心，允穆师言，恭行天讨。尔众士既造于南土，我小国当应于西偏。前冲而九野生欢，左顾而千军振色，从兹歃血，动有余威，誓将灭其众而犁其庭，相与寝其皮而食其肉，成大功于不日，守中夏于历年。不取必有天殃，今其时矣；一征当自葛始，君其念之。余需报捷之临，别候献琛之贺，使还勉报，旨不及酬 。然闻金兵势盛，兵不敢出。
绍兴三十二年、夏天盛十四年春正月，遣兵犯麟州，及境而还。
仁孝乘金兵大入，以兵二千入蔡园川及马家、秃头岭，将攻麟州。吴命钤辖秦弼谕之，乃还。
三月，取金会川城。四川兵入境大掠。
金主雍新立，人心未定。仁孝知其内乱，以兵袭取其荡羌、通峡、九羊、会川诸城寨。兴元都统制姚仲亦破金镇戎军，乘胜入夏境，掠累胜等寨。
夏四月，使贺金即位及万春节，因请互市。
先是，夏使至金，使副及参议各一，谓之使。都管三。上节、中节各五，下节二十四，谓之三节人从。时仁孝使金吾卫上将军梁元辅、翰林学士焦景颜等贺登极，武功大夫贺义忠、宣德郎高慎言贺万春节。万春节，金主雍诞也。金主宴使人于贞元殿，三节人从皆赐食庑下。金主察食不精腆，杖掌膳官六十。已而，使人辞朝，请赐互市，金主从之。
六月，犒金兵于界上。
金移剌窝斡叛，兵败西奔。御史大夫白彦敬在西北招讨司市马，防其走入西夏，以兵屯两国界上截之。仁孝遣使犒焉。
秋八月，使贺金尊号。
仁孝闻金主受尊号，使左金吾卫上将军苏执礼、匦匣使王琪、押进御史中丞赵良往贺。
九月，金使来贺生日。
使臣为尚书左司员外郎完颜正臣。并以平移剌窝斡告。
冬十月，移中书、枢密院于内门外。
便顾问也。
按：自古君臣一德，无殊家人父子。自叔孙定朝仪，冠履之分严，堂陛之情隔，于是朝有数，见有时。延及后世，遂有不御朝、不见臣下之弊矣。今仁孝励精图治，恐见闻未及，将中书、枢密院移置内门外，以便顾问，则上无勿知之隐，下无不达之情，夏政之善可知矣！
十二月，归金侵地，乞兵入寇。
仁孝怨蜀兵入境，以所得荡羌、会川等城寨归金，乞兵复宋侵地。金主遣尚书吏部郎中完颜达吉体究陕西利害以报。


绍兴七年、夏大德三年春正月，使贺金正旦及万寿节。
金主朝太皇太后于明德宫，夏使与高丽使同入贺。
降蕃赵继忠内奔。
继忠，吐蕃瞎毡子，初名董谷。神宗时，与兄木征以洮河降，赐姓名，授六宅副使、西蕃三十八族大首领。梁乙逋与中国构难，遣兵胁降之，遂为役属。至是，因西川宣抚使请内附，夏国遂失右臂。
三月，岁星逆行入舆鬼。
犯积尸气。
夏四月，太白入东井。
与荧惑合。
知西安州任得敬纳其女为妃。
得敬，本西安州判，夏兵取西安，率兵民出降，乾顺命权知州事。有女年十七，使其弟德聪饰之以献，乾顺纳为妃，赏赉甚厚，擢得敬为静州防御使。
秋九月，遣使乞地于金，金与以河外三州地。
乾顺既得西宁，与金积石等州邻逼，遣使以厚币如金，表乞河外诸州。金主以积石、乐、廓三州与之。时秦人在三州者数千，皆愿归金，金主请约之。权枢密院事刘曰： 三小州不足为轻重，恐失两国大信。 遂以其地来归。
绍兴八年、夏大德四年春正月，使贺金正旦及万寿节，请通互市。
时齐国已废，金尽收陕西地。乾顺使请于绥德诸州互市，金主以陕西新定不许。
夏五月，更积石州为祈安城。
积石蕃族强悍，乾顺以兵威胁之，诸部皆服，因更其城名 祈安 。
秋八月，立任氏为皇后。
任氏庄重寡言，御下有恩意，与曹氏并居妃位，相得甚欢。得敬欲后其女，常以货贿馈朝贵及宗室执政权者。于是御史大夫芭里祖仁言： 古者天子娶后，藩国来媵，诸侯一娶九女，盖奉宗庙，广继嗣，阴教之职不可缺，中宫之位不可虚也。伏见陛下两妃并立，位号相夷，而无嫡以统之，则势必近争情，且生妒，岂所以防淫慝塞祸乱乎？今宜择簪绂名家，勋庸世族，素优才行，配合坤仪，庶几上协神祗之心，下副臣民之望。 乾顺询之群臣，咸谓门第、才德无过任妃。乾顺遂使芭里祖仁持册立为皇后，授得敬静州都统军。
冬十月，延故将李世辅来奔。
世辅，青涧人，世为苏尾九族巡检。金人陷延安，与父永奇同被执，授承宣使、知同州。世辅计执金帅撒离喝，挈家归朝。行至洛河，不得渡，追兵及，永奇与家属二百口悉遇害，世辅弃撒离喝，以二十六人奔夏。见乾顺，泣言父母妻子之亡，愿得二十万人生擒撒离喝，取陕西五路地归夏国，世辅亦得报不共之仇。乾顺许之，授静难军承宣使、延岐雍等路经略安抚使。
绍兴九年、夏大德五年春正月，使贺金正旦及万寿节。
时高丽贡使未回，金主赐燕，夏使与高丽三使并会。
太白、荧惑合于井。
可天谓不利用兵，乾顺不听。
二月，李世辅讨叛酋，克之。遂使枢密使王枢、大将移讹同出兵取陕西。
世辅日请兵报仇，乾顺曰： 尔能为国立功，则不靳借兵。 时有别部酋豪 青面夜叉 为边患，令世辅图之。世辅以三千骑疾驰至其帐，擒之以归。乾顺大悦，将妻以女，世辅以父丧辞。乃出二十万骑，以王枢、移讹为陕西招抚使，世辅为延安招抚使，鼓行而东，时月之十四日也。
金慕洧请降，复纳之，以为山讹首领。
洧入金，仕为熙河经略使。及金人与中国议和，归陕西、河南地，洧以官守随例当留关中。洧惧诛，谋潜师袭取关陕，泾原路经略使张中彦与环庆赵彬合兵声讨，洧兵败，亡入夏国。乾顺纳之，授以官。
按：昔尹氏谓 有国家者不患土地之不广，而患信义之不立 。自晚近互相倾夺，辄以招降纳叛为能，然终无益成败之数，特负不义之名而已。慕洧反覆性成，前车可鉴。于其复至，数其屡叛之罪，执而戮之可也。乃复延纳授官，几成养虎之患。乾顺真无识哉！
三月，攻府州，取之。
建炎中，府州守将折可求以城降金，撒离喝许废刘豫立之。及豫废，和议成，割河南、陕西归中国，府州在陕西属中。撒离喝恐可求失望生变，假会饮鸩杀之。乾顺知府州无主，遣兵乘间取其城。
夏四月，灵芝生。
在堂后官高守忠家。百官表贺，乾顺作《灵芝歌》，中书相王仁忠等和之，勒石志瑞。
按：灵芝，瑞草也。生不两月，而乾顺卒。瑞乎，非瑞乎？书以为喜言 嘉祥 者戒！
五月，李世辅执王枢，移讹兵溃，走还。
世辅兵抵延安，知金人议和，陕西复归中国，购得害父母弟侄者杀之。率旧部八百骑赴王枢、移讹营，谕之曰： 世辅已入延安，见讲和诏书招抚，可以本部军归国。 移讹不从，曰： 初，经略乞兵来取陕西，今既到此，乃令归耶？ 世辅知势不可，抽刀斫移讹，不及，擒王枢缚之。移讹纵铁鹞军来，世辅以所部拒，挥双刀驰逐，所向披靡。夏兵大溃，杀死蹂践者万人，失马四百余区。世辅遂以三千人归朝。
六月，国主乾顺卒，子仁孝立。
月之四日也，年五十六。在位五十四年，改元八，谥曰圣文皇帝，庙号崇宗，墓号显陵。长子仁孝立，时年十六。中国以其属于金，遂废册命，夏亦不使告哀。
论曰： 乾顺当绍圣乖方，靖康厄运。始则谋生豕突，继则利享渔人，不特义合、葭芦侵疆尽复，而西宁、湟、鄯亦入版图。盖摧坚者难为功，拉朽者易为力也。然受辽国百余年卵覆之恩，宜水一败，遽尔反颜。则前之问起居，请临幸，诚耶？伪耶？当是时，地界扼阴山以北，马足遍关陕之西。方谓藉兹新盟，大启尔宇，而难生天德，兵聚云中。向之臣宋、臣辽，惟吾披猖者；至金而故技莫施焉。四川之使，悔亦晚矣！惟是元昊制蕃书，立蕃学，久绝华风；乾顺建国学，置养贤务。他时仁教重圣亲贤，贻谋有自。然乎？
秋九月，遣使如金告哀。
按：此西夏告哀金国之始。
冬十月，王枢还。
初，枢被擒入中国境，即望阙遥拜，言： 夏国主感圣恩，将遣使入贡。 宣谕使周聿遣人护送行在，枢密院楼照言： 陕西新复，正与夏国为邻，留之无益，还之可使知恩。 乃引见，行燕犒礼，并其俘百九十人皆遣还，命人伴送至界上。
十一月，尊母任氏、曹氏为太后。
任氏年少于曹。仁孝两母并尊，奉养礼秩如一。
归延诸路陷国军民。
宋边吏招纳，仁孝因王枢还，悉纵遣之。
绍兴十年、夏大庆元年春正月，使贺金正旦及万寿节。
金制：夏使入见，金主即御座，呜鞭，报时毕，臣僚行小起居礼。至是，改为大起居。
二月，立后罔氏。
罔氏，西夏大族。后聪慧知书，爱行汉礼。仁孝先纳之，见其贤，立为后，颇爱敬焉。
按：西夏立后不悉书，此书，贤罔氏也。氏好礼知书，异时仁孝建学诸善政，后有劳焉。
三月，川陕宣抚使胡世将遣使来谕入贡，不报。
乾顺臣金后，不复贡中国。高宗因金人议和，画界已定，命延、秦凤、熙河诸路招纳陷没夏国人民，并命世将遣使至国，议入贡礼。仁孝不应。
夏四月，夏州统军李合达据城叛。
合达，本萧姓，为辽国挞马，扈成安公主至夏，有口才，骁勇长骑射。乾顺留之，始授文思使，转右侍禁，尝从征讨有劳，升副都统，赐国姓。统安之役，诸将畏刘法勇，莫敢当其锋；合达奋击败之，率死士数百人追至盖朱危，得法首还，以功擢都统，镇夏州。继乾顺臣金，上书切谏，不听；及公主卒，益怏怏不自适。闻耶律大石在西域，遣间使访之，不得要领而返。是时，因仁孝新立，自恃宿将有功，谋作乱。都押牙刘洪裕不从，削发逃去。合达尽散家财给军士，据州城叛，遣兵四出俶扰。
五月，金使册仁孝为夏国王。
金主遣尚辇局使完颜衷赍封册至，命仁孝为夏国王，加开府仪同三司、上柱国。
六月，合达围西平府。
合达遣使至阴山，结乙室耶刺旧部，议立辽后，共约恢复。于是，河东八馆、山金司、南北王府前置北鄙诸契丹蜂起应之，合众数万，围灵州。监军司使罔存礼拒战，数败。
秋七月，合达分兵陷盐州。
合达分遣契丹诸部袭盐州，州城低陋，半夜破之。据盐池，发仓库，尽掠诸州所牧地，游骑直逼贺兰，兴州大震。
八月，静州统军任得敬请兵讨夏州。
合达遣使以重币约河南诸州同叛，或拒之不纳，或执使以献。独得敬善待使人，探问贼中机事，尽得其实。乃上表言： 贼素无谋，众皆乌合，所恃者契丹余部，以戚里连谋，然其势易离也。陛下诚下令安抚，赦其已住，许其自新，约还旧部，给以资粮，当必有响应者。又贼顿兵灵武，已逾两月，今新破盐州，士气骄甚。夏州距灵州五百余里，定然无备，臣请以州兵合诸将袭之，可获全胜。 仁孝遂命得敬出师。
九月，谢金赙赠及封册。
献马、驼各二百匹。
冬十月，任得敬复夏州。
得敬闻命，阴为部署，外示闲暇。一日晨起，选精卒三百往夏州，尽缚其守烽卒，继以骁骑五千疾驰入城，贼众仓皇接战，皆溃走，尽获合达妻孥，抚谕兵民，开仓赈给，夏州遂定。
进攻盐州，击萧合达，大破之。合达走死。
合达闻夏州已失，急解灵州围回救，部众散亡者甚夥，诸契丹亦走回本部。至盐州与得敬遇，得敬挥众击之。合达兵败，策马北奔，至黄河口不得渡，从人斩首来献。
十二月，以任得敬为翔庆军都统军，封西平公。
得敬献捷，仁孝欲擢内职，濮王仁忠言： 得敬兵威震慑河南，今大乱甫平，遽解兵柄，非所以靖反侧也。宜崇其爵秩，以系军民之望。 仁孝授以都统军，封西平公，赏赉甚厚。
绍兴十一年、夏大庆二年春正月，使贺金正旦，请上尊号。
使者随金群臣请上尊号，凡三请，始允。金主赐二品以上官宴，夏使与高丽使与焉。
贺金万寿节，请置榷场。
金主许置于兰州、保安、绥德三处。
夏四月，慕洧取新泉，进寇会州。
为守将朱勇所败，洧忿将益师入侵。川陕宣抚使胡世将遗书勉以忠义，洧愧而止。
六月，慕洧与弟谋叛，伏诛。
仕夏为枢密使。时金人渝盟，复取陕西地。思归金，与洧谋挈族走，遣使求金策应，过灵州，逻者获之。统军任得敬以闻，仁孝遣兵杀洧、，夷其族。
按：于时叛夏者也，主以洧何？属罪于长，且惩反覆也。慕洧去就轻忽，至是兄弟族诛，可谓正其罪矣。
秋七月，金使来诘。
仁孝以诛慕洧故表闻于金。金主诘其专擅，仁孝报使谢之。
八月，受尊号。
群臣上仁孝尊号曰： 制义去邪 。
按：尊号之上，事本非古。仁孝立甫逾年，未有功德斯民，而颜受之。不二年而饥馑荐臻，泉涌地裂，岂非天示之警耶！
冬十二月，贺金受尊号。
金主受群臣尊号，初御衮冕。
绍兴十二年、夏大庆三年春正月，使贺金正旦及万寿节。
金制以宋使列三品班，夏与高丽使列五品班。至是，金主重定臣使辞见，班品如旧，殿前班及臣僚复用小起居礼。
夏六月，金晋宁军守折彦文侵府州。
河东折氏世守麟、府以抗夏。及可求降金死，乾顺袭据府州，夷折氏坟陇，戮其尸，折氏怨之入骨。已，金使可求子彦文守晋宁，欲挑隙，遣兵入府州境大掠，据宁边寨，州兵逐之，不退。
秋八月，攻金晋宁军。
仁孝闻折氏报怨，遣兵攻晋宁。彦文不出战，拒守二十日，夏兵不能克，取通秦堡而还。
九月，饥。
民间升米百钱。
冬十月，金使来归侵地。
折彦文以夏兵掠地罪闻，金主命太原尹张奕按视之。奕言： 折氏与夏国世仇，故开边隙以报之耳。请徙折氏他郡，则夏自安。 金主命彦文移守青州，遣使谕夏国，令各归侵土，谨守疆场。仁孝从之。
绍兴十三年、夏大庆四年春正月，使贺金正旦。
金主以太子济安薨，不御正殿。使人止诣皇极殿遥贺，万寿节亦如之。
三月，地震。
有声如雷，逾月不止，坏官私庐舍、城壁，人畜死者万数。
夏四月，夏州地裂泉涌。
出黑沙，阜高数丈，广若长堤，林木皆没，陷民居数千。御史大夫苏执义言： 自王畿地震，人畜灾伤。今夏州又见变异，是天之所以示警于陛下也！不可不察。 于是仁孝下令曰： 二州人民遭地震地陷死者，二人免租税三年，一人免租税二年，伤者免租税一年；其庐舍、城壁摧塌者，令有司修复之。
秋七月，大饥，诸州盗起。
诸部无食，群起为盗。威州大斌、静州埋庆、定州{也}浪、富儿等族，多者万人，少者五、六千，四行劫掠，直犯州城。州将出兵击之，不克。
八月，行赈法。
郡县连章告急，诸臣请兵讨击。枢密承旨苏执礼言： 此本良民，因饥生事，非盗贼比也。今宜救其冻馁，计其身家，则死者可生，聚者自散，所谓救荒之术即靖乱之方。若徒恃兵威，诛杀无辜，岂所以培养国脉乎？ 仁孝善之，命诸州按视灾荒轻重，广立井里赈恤。执礼，执义弟也。
冬十月，西平都统军任得敬讨诸州盗，平之。
得敬遣官抚谕诸盗，宥其首恶，解散余党，诸乱渐平，惟定州{也}浪、富儿二族，恃险拒守。得敬夜发兵袭其寨，擒首领哆讹诛之，余众泥首降。
绍兴十四年、夏人庆元年春正月，使贺金正旦及万寿节。
时中国复与金和，遣贺使至，夏使与高丽使同班其后。
夏五月，遣使入贺天申节。
夏国贺使不至中国者近二十年，仁孝心慕正朔，遣间使入贺，献珠一囊、金带一、衣七对、绫罗纱五百匹、马百匹。
接：夏自靖康以后，为金人阻隔，朝贡之仪久不复见。仁寿遣使贺节，可谓知礼矣。
六月，令州县各立学校。
国中增弟子员至三千人。
按：此西夏立学校之始。
复立小学于禁中。
凡宗室子孙七岁到十五岁皆得入学。设教授，仁孝与后罔氏亦时为条教训导之。
秋九月，彗星见，改元。
星见坤宫，五十余日而灭，占其分野在夏国。群臣上言： 彗者，除旧布新之象，宜改元应之。 遂以大庆五年为人庆元年。
按：彗有五色：苍则王侯破，天子苦兵；赤则贼盗冗，强国恣；黄则女害色权，夺后妃；白则将军逆，二年兵大作；黑则水精贼，江湖决，处处贼起。总之妖星足以致灾，长大见久则灾深，短小见不久则灾狭。诚斋杨氏曰： 惟天爱君，惟圣畏天，天之于君，厌之则骄以嘉祥，爱之则谴以变异，绝之则侈以强盛，念之则惧以灾。 今仁孝善政聿新，有光前烈。彗星之见，其在爱之、念之之列耶？抑杜预所谓 彗有除旧布新之象 乎？然终仁孝世无大祸害，意其尊师重学，节用爱人，有以弭其患也。
冬十二月，遣使入贺正旦。
献金酒器六事，色绫罗纱三百匹。


嘉三年、夏〈奢单〉都二年春正月，契丹使来报哀。
仪天皇太后崩也。
夏四月，西蕃捺罗部来投，纳之。
曩霄向时拒命，不敢深入关中，虑角厮罗为后患也。自讹庞专国，岁获赐遗，因思专制西蕃，会厮罗属下捺罗部阿作率属来投，讹庞纳之，授以官，使居边要。
五月，使至契丹会葬。
契丹葬仪天太后于庆陵，夏使与高丽使并会。
六月，攻青唐城，败还。
讹庞令阿作为向导，攻掠西蕃，围青唐城，与角厮罗战，大败，酋豪被获者六人，失马、驼甚众。
秋九月，龙逋诸族降于西蕃，西蕃兵入境大掠。
龙逋、公立、马颇三大族常从征阵，因角厮罗兵胜，举族投之。厮罗率兵迳入夏境，会契丹送女妻其少子董毡，乃大掠而去。
按：三事比书，以见纳人之叛，人亦叛我；侵人之疆，人亦侵我。出尔反尔，讹庞岂为得计哉？
嘉四年、夏〈奢单〉都三年夏五月，没藏讹庞据屈野河。
麟府西南接银州，西北接夏州。庆历中，曩霄纳款，知麟州张继勋奉诏定界至而文案无存。访之州人都巡检使王吉，吉言继迁未叛时，麟州之境，西至俄枝、盘堆及宁西峰、距屈野河皆百余里；西南至双烽桥、杏子平、弥勒、长干、盐坑等，距屈野河皆七十余里。咸平五年，继迁围麟州，陷浊轮寨。大中祥符二年，始置横阳、神堂、银城三寨，皆在屈野河东，使蕃汉义军分番守之。又使寨将与缘边酋长分定疆境。横阳寨西至故俄枝堆四十里，州城西至大横水六十里，西南至浪爽平五十里。神堂寨西至伺候峰三十五里，西南至赤犍谷四十里，次南至野狸坞三十里。银城寨西至榆平岭四十里，西南至清水谷五十里，次南至洪崖坞四十里，次南至道光、中岭六十里。于是继勋等据此分定界至，遂以为例。讹庞虽东向侵耕，犹余二十里为闲田。及断道堰战胜，无复顾忌，妄指屈野河中央为界，遣兵沿河屯驻，白昼迫逐汉人，夜则过河剽窃，见逻者辄逸还。且于银城以南至神木堡，或十里，或五七里外，悉令部民侵种不已。
秋八月，没藏讹庞杀六宅使高怀正、毛惟昌。
谅祚以二人妻乳哺功，赏赉甚厚。二人恃其宠，时与国事，或采民间利弊闻，讹庞心恶之。会高怀正以贷国人银，毛惟昌窃衣曩霄盘龙服，事觉，讹庞诛其全家。谅祚止之，不可。
冬十月，契丹约西蕃兵取凉州，不果。
契丹数遣使由回鹘路至河湟，约角厮罗举兵攻夏国，欲徙董毡居凉州，与之近。讹庞闻之，增兵备河西，会厮罗以道远兵难合，乃止。
嘉五年、夏〈奢单〉都四年夏五月，保安军牒索叛蕃胡守中，执还之。
守中为保安蕃官，边吏失于抚绥，走投夏国。中国索之急，执还伏诛。
秋七月，没藏讹庞遣使河东，议界至。
夏国所产羊、马、毡、毯，用之不尽，必以其余与他国交易，而三面戎狄，鬻之不售，故中国和市不能不通。自河东禁绝私市，官民胥怨，讹庞乃遣使至麟府，请退河西田二十里还中国，愿通和市，经略使梁适不从。
冬十月，国中盐市绝。
河东私市虽绝，然因陕西解盐价高，商贩青盐往来如织，国中犹恃为利。仁宗使薛向为转运使，平解盐价，商民不复冒禁私贩，于是青盐利亦绝。
十一月，没藏讹庞掠延。
讹庞因财用日乏，遣人于延沿边德靖等十堡寨开垦生地，剽掠人畜，戍兵捍之，不止。
嘉六年、夏〈奢单〉都五年夏四月，没藏讹庞谋逆，诛之，夷其族。
自曩霄死，三大将各拥强兵制阃外，讹庞犹知顾忌，已见凋丧殆尽，专恣益甚。有漫咩者位居讹庞上。每事屈己下之，结为心腹。高、毛二人之诛，谅祚颇不平。讹庞惧，将为变。子妇梁氏本中国人，谅祚私焉，日视事于国，夜则从诸没藏氏，讹庞子怼甚，与其父谋伏甲寝室，须谅祚入杀之。梁氏密以告，谅祚召讹庞于密室执之，令漫咩将兵杀其子，遂诛讹庞。其弟侄族人外任者悉戮之，夷其宗，家奴王文谅逃入延州以事告，中国授以官，后成庆卒之乱，伏诛。欧阳修曰：没藏讹庞黠羌也。当宁令哥怨望其父，阴教以弑逆之事。而即以弑逆之罪杀其母子，以立谅祚，专夏国之政十余年，卒以罪诛。夫教人之子杀其父以为己利，而己亦以子妇之故为所立者族灭，此人事，亦天道也。
按：讹庞威福自专，即非谋逆，罪固当诛。然谅祚宣淫，有乖伦理，其不为陈灵、齐庄者亦幸也。
废后没藏氏。
谅祚既族讹庞，废没藏氏幽之，而舆梁氏入宫，群臣谏不听。
五月，始正屈野河地界。
谅祚诛讹庞，始亲国政，太原府代州钤辖苏安静移牒来议疆事。遣大酋吕宁拽浪撩礼议定：府州自青没怒川、沙嵬牌、横阳河东西一带，筑堠九；自沙嵬旁顺横阳河东岸，至铁炉骨堆，筑堠十二；自横阳河西以南直罗庞烽，筑堠六；自罗庞烽西南直麟州界移济寨，筑堠三；自移济寨南至大横水、竹枝谷、伺候峰、赤犍谷、臧爱坞至饶咩浪，筑堠十二。其距榆平岭、清水谷头四里许立寨二：从北阿默真寨一，次南麻柞寨一。距大和谷五里许立寨四：从北讹庞禹星寨一，次南嵬药寨一，次南马默〈者多〉寨一，次南麻也娘寨一。距洪崖坞一里许立寨三：从北纲禹爱寨一、次南阿默逋寨二。其松本晋堆立寨三，并在阿默逋寨西，凡十二寨，有者修之，无者创之。寨东西四里，各有两界卓望处，筑堠十二。约自今两界人户，毋得过所筑堠耕种。其在丰州外汉寨及府州界蕃户旧寨，并复修完。府州沿边旧寨三十三，更不创修。麟州界人户，更不耕屈野河西田。其麟、府州不耕之地，亦许两界人户就近樵牧，不得插立梢圈，起造棚屋，违者并捉搦赴官及勒住和市。两界巡捉人员，毋得带衣甲器械，过三十人骑。拽浪撩礼还，谅祚遂听命。
附：《宋史·王举元传》：夏人来争屈野河地，举元从数骑渡河，设幕与之议，示以赤心，夏人感服。考屈野河地自至和二年至是年，经数次议画乃定，举元以数言正之，何易也？且元昊时已侵十余里，则举元所议或不在是时。
六月，灵、夏二州大水。
黄河环绕灵州，其古渠五：一秦家渠，一汉伯渠，一艾山渠，一七级渠，一特进渠，与夏州汉源、唐梁两渠毗接，余支渠数十，相与蓄泄河水。又有贺兰、长乐、铎落诸山为之堤障，向无水患。是时七级渠泛溢，灵、夏间庐舍、居民漂没甚众。史臣曰： 河至兰州始入中国，北绕朔方，东经三受降城，历丰、胜诸州，折而南，出龙门，由河中抵潼关。东出孟津，过虎牢，而后奔放平壤。吞纳众水，无崇山巨矶以防闲之，于是旁激奔溃，不遵禹迹。故虎牢迤东距海口二、三千里，恒被其害。若灵、夏之间，河流尚细，又得峻岭长堤以为巨障。今狂澜泛溢，几与宋之滑台、大亻丕齐观，亦一异也。
按：昔唐太宗贞观十一年秋七月，谷、洛溢，不三月而武氏入宫；高宗永徽五年春三月，纳武氏为昭仪，夏闰四月，万年宫大水，六月，恒州大水；中宗神龙元年春二月，立韦氏为皇后，秋七月，河南、北十七州大水。盖水为阴物，女子之征。是时灵、夏大水，不三月而谅祚册后梁氏，自是诸梁世操政柄，国几于危，天先示其兆矣。
秋七月，奉表入请尚主。
谅祚闻契丹约角厮罗兵共取河西，思结中朝为援，使祖儒嵬名聿正入贡，请尚公主。仁宗答以 昔尝赐姓 ，不许。
九月，杀故后没藏氏。
后既被废，左右凌虐之，后号泣欲自裁，谅祚怒，遂赐死。
按：没藏氏无罪被杀，书之以著谅祚之忍。仍书 故后 者，不予谅祚之废也。
立梁氏为后。
任其弟乙埋为家相。
按：后以理阴教奉祭祀者也。梁氏诲淫灭家，其罪大矣。谅祚溺于所私，立为国后，其尚有君道乎？
冬十月，始用汉礼。
谅祚将冠，遣使上表：窃慕中国衣冠，令国人皆不用蕃礼，明年当以此迎朝使。仁宗许之。
按：昔金臣斡特刺言： 西夏崇尚旧俗，故能保国数百年。 世宗以为然。夫遵祖制、由旧章，诚守成令主，然能不安陋习，渐进华风，亦君子所取也。况夏自元昊变礼，革九拜为三拜，岂堪为后人法守哉？谅祚去蕃就汉，可谓善干蛊者矣。
十二月，遣使入贺正旦。
谅祚遣祖儒嵬名聿正、枢铭靳允中贺正，并带本国货物贸易，约值八万贯。中国经管内臣抬压价例，亏折甚夥。后贺天圣节，物遂减半。
嘉七年、夏〈奢单〉都六年春二月，供备库副使张宗道来赐生辰。
延经略使言： 谅祚近岁举措不循旧规，恐更僭拟名号，乞择一才臣持诏诘问，以杜奸谋。 会谅祚生辰，仁宗遣宗道赐礼物。初入境，迎者乘马欲先行，宗道不可，迎者乃后。及就坐，又欲居东，宗道固争，迎者曰： 主人居左，礼之常也，天使何疑焉？ 宗道曰： 宗道与夏主比肩以事天子，夏主若自来，当为宾主；尔陪臣也，安得为主人？当循故事。 争久不决。迎者曰： 君有几首，乃敢如是？ 宗道大笑曰： 宗道一首尔。来日已别家人，今日欲取宗道首则取之，宗道之死得其所矣，但夏国必不敢尔！ 迎者曰： 译者失辞，某自谓无两首耳。 宗道曰： 译者失辞，何不斩译者？ 乃让宗道居上位。迎者曰： 二国之欢有如鱼水。 宗道曰： 然天朝，水也；夏国，鱼也。水可无鱼，鱼不可无水。 迎者无以对。
夏四月，进马求赐书。
谅祚献马五十匹，表求太宗御制诗草、隶石本，欲建书阁宝藏之。并求《九经》、《唐史》、《册府元龟》及中国正至朝贺仪。仁宗赐以《九经》，还所献马。
五月，更州军。
谅祚以威州监军司为静塞军，绥州监军司为祥军，左厢监军司为神猛军，更于西平府设监军司为翔庆军总领之。
备官制。
汉设各部尚书、侍郎、南北宣徽使及中书学士等官，蕃增昂聂、昂星、谟个、阿泥、芭良、鼎利、春约、映吴、祝能、广乐、丁努诸号。
秋八月，攻西蕃，败绩，筑堡于古渭州拒之。
初，契丹以女妻董毡，久之欲迎归，董毡不许。契丹主遣使蛊其女，董毡杀使者，置妻不相见，角厮罗与乔氏数言之，不听，契丹遂与绝。谅祚知其隙，谋击之，举兵屯古渭州，将并吞熟户诸族。知秦州张方平檄吏民严备，不得逞，引兵而西，战于青唐，败还。惧厮罗来侵，筑堡于古渭州侧，以兵守之。
嘉八年、夏拱化元年春正月，遣使献方物。
宋故事：外国使至，赐宴紫宸殿，辽使副位御坐西，诸卫上将军之南。夏使副在东朵殿，并西向北上。是时，谅祚使石方入献，称宣徽南院使，欲与辽使对礼，礼官不可。仁宗诏谕谅祚来使，官称非陪臣号，自今遵用誓诏，毋得僭拟。
二月，市铜于契丹，契丹不许。
灵、夏产铁少铜，谅祚遣人私与契丹民市易，契丹主下诏禁之。
西蕃禹藏花麻来降。夏四月，以宗女妻之。
河州刺史王韶略熙河，尽降洮西诸族。西使城首领禹藏花麻不顺命，秦州钤辖向宝攻掠之，花麻力不支，遂以西使及兰州一带土地举籍献夏国。谅祚大喜，遣兵戍之，而以宗女妻花麻，封附马。
横山酋轻泥怀侧叛，抚定之。
夏国虽在河外，河外之兵懦而罕战，惟横山一带蕃部，东至麟、府，西至原、渭，二百余里，人马精强，惯习战斗，与汉界相附，每大入必为前锋。平素苦于点集，谅祚又虐用之，部将轻泥怀侧率所属叛，请兵延州，约取灵、夏。判官程戡上言： 豺虎非自相搏，未易取也；痈疽非自溃，未易攻也。谅祚久悖慢，宜乘此许之，以蛮夷攻蛮夷，实中国之利。 会仁宗不豫，未报。谅祚闻，遣官抚定之，事乃寝。
按：横山酋，夏之劲旅也。昔张亢谓山界部州城寨距边止二、三百里，夏兵器甲虽精，其战斗不及山界部族，而财粮尽出其地，若一旦内携，势将瓦解。昔义潮归而吐蕃衰绝，没斯降而回纥乱亡。盖众叛则亲离，内讧则外溃，岂特鹬蚌相持，为渔者利乎！此西夏安危之机，宋顾交臂失之，惜哉！
秋七月，奉表入慰。复故姓李氏。
自曩霄入款，始称男，继称臣，仍以赐姓。奉表时，英宗遣左藏库副使任拱之告哀，赍赐大行遗诏及留遗物。谅祚遣使吊慰，所上表改姓李氏，英宗不悦。使者闻帝不豫，意谓未能视朝，不肯门见，固求入对，弗许，勒归馆舍，命赍诏还，诘令守旧约。
按：此西夏复姓李氏之始。
冬十一月，请复榷场。
自讹庞侵耕屈野河地，公私市贩尽绝。谅祚移文陕西经略使，请置榷场，复通互市，英宗许之。


宝元二年、夏天授礼法延祚二年春正月，遣使以称帝入告。
元昊遣枢密使、御史大夫等官奉表抵延州，郭劝等以表函尚称臣，令韩周伴送入京，至东华门始去本国服，至殿呈表略云： 臣祖宗本出帝胄，当东晋之末运，创后魏之初基。远祖思恭，于唐季率兵拯难、受封赐姓。祖继迁，心知兵要，手握乾符，大举义旗，悉降诸部。临河五郡，不旋踵而归；缘境七州，悉差肩而克。父德明嗣奉世基，勉从朝命。夏主之号，夙感于颁宣；尺土之封、显蒙于割裂。臣偶以狂斐，制小蕃文字，改大汉衣冠，革乐之五音，裁礼之九拜。衣冠既就，文字既行，礼乐既张，器用既备，吐蕃、塔坦莫不称臣，张掖、交河咸甘稽首。称王则不喜，朝帝则是从，辐辏是期，山呼齐举。伏愿一抔之土地，建为万乘之邦家。再让靡遑，群集又举，事不获已，显而行之。遂以十月十一日郊坛备礼，为世祖始文本武兴法建礼仁孝皇帝，国称大夏，建元天授。伏望皇帝陛下，睿哲成人，宽慈及物，许以西郊之地，册为南面之君。敢竭庸愚，常敦欢好。鱼来雁往，任传邻国之音；地久天长，永镇边方之患。至诚沥恳，仰俟帝俞。谨遣弩涉俄疾，你斯闷、卧普令济、嵬伽崖奶，奉表诣阙以闻。 朝廷却所其献驼、马，犹善遇使者。使者临行不肯受诏及所赐物而还。
富弼曰：元昊反状素彰，表词犯顺，故其使介赴阙，倔强少训，以不辱君命为有才，以能抗中国为善策。朝廷若察其敢来之意，伐其所叛之谋，存之适以遂其奸，诛之足以丧其魄，立行羁执，尽肆市朝，事既乖其本心，势将行吾所令。于此赫然震怒，或发兵声讨，或命将备边，上则可以示中国不测之威，下则可以杜奸宄好乱之渐。战士必为增气，戎人且惮而失图，岂不韪哉！岂不快哉！
二月，白豹寨都指挥使斐永昌内奔。
柔远寨蕃官嵬招之以降，仁宗诏补三班供职、本族巡检。
夏四月，遣使购中国宫人。
初，仁宗放宫人二百七十名，悉任所之。元昊阴以重币购得数人，纳诸左右。于是，朝廷刑赏宫闱阴事，纤悉具知。
五月，定朝仪。
宋承唐制，以元日、五月朔、冬至行大朝会礼，群臣上寿，设宫县、万舞。其常朝仪，百官入，赴文德殿正衙曰常参。五日赴崇德殿曰起居。元昊僭谋阴蓄，使介往来，久悉中朝典故。至是，于正朔朝贺杂用唐宋典式，而见官属以六日为常参，九日为起居，均令蕃宰相押班，百官以次序列朝谒，舞蹈，行三拜礼。有执笏不端、行立不正、趋拜失仪者并罚。
建蕃学。
夏州自五代后不列职方，其官属非世族相传即幕府迁擢，尚无科目取士之法。元昊思以胡礼蕃书抗衡中国，特建蕃学，以野利仁荣主之。译《孝经》、《尔雅》、《四言杂字》为蕃语，写以蕃书。于蕃、汉官僚子弟内选俊秀者入学教之，俟习学成效，出题试问，观其所对精通，所书端正，量授官职。并令诸州各署蕃学，设教授训之。
西蕃角厮罗攻凉州。
角厮罗西徙，中阻瓦川城，不复通中国。仁宗遣左侍禁鲁经，自古渭川抵历精城，加厮罗保顺节度、邈川大首领，使背击元昊。厮罗出兵四万五千袭西凉，守将遣兵御之，不得进、杀游逻数十人，声言图再举，然卒不能也。
遣谍诱蕃、汉民。六月，削赐姓、官爵。
元昊虑中国兵临，潜使人出入诸边，刺探机事，并煽诱蕃、汉归附。仁宗下诏削夺赐姓、官爵。揭榜于边，募人能擒元昊若斩首献者，授定难节钺，赏钱二百万；能捕所遣刺探者，赏钱十万；西界蕃、汉职员能帅族内顺者，等第推恩。李焘曰：《吕氏家塾记》云，许公在大名时，闻朝廷降此诏，惊曰： 谋之误矣！ 立削奏曰： 前代方镇叛命，如此诘誓则有之，非所以御戎狄也。万一有不逊语，得无损国体乎！ 朝廷议改未及，果有书事。
秋七月，授延州人刘重信环州刺史。
重信世居延州，闻元昊称帝往投，授环州刺史，改名奇彻。令其招诱延州诸部属羌，寻为金明都监李士彬捕得，送京师，伏诛。
八月，请置榷场于延州。
延州逼近夏国，蕃、汉素相熟习。元昊以保安军旧市奉诏禁止，遣使请于延州再建榷场，意在胁制中国也，仁宗不许。
九月，置尚书令，设十六司。
元昊以中书不能统理庶务，仿宋制置尚书令，考百官庶府之事而会决之。又改宋二十四司为十六司，分理六曹，于是官制渐备。
冬十一月，寇保安军，不克。
夏国与延、环庆、泾原毗接。其环庆路边寨排密，近者三十里，远者四、五十里，列据要害、蕃部素不知其山川道路，兼有宿将刘平、赵振等为之守御。其泾原路有镇戎军、渭州城，两处壁垒坚固，屯兵亦众，所置蕃落弓箭手、甲骑精强，而西蕃瞎毡据河州牵制兵势，所以元昊不轻犯其境。惟延地阔寨疏，自承平至安远约二百里，自长宁至黄河一百里，并无城寨，土兵寡弱。元昊尝以金币、王爵诱保安军诸族巡检刘怀忠，怀忠毁印斩使。元昊怒，点其军作五头项，每头项作八溜，共四十溜，胁降属户，悉坏沿边篱落，七百里中兵烽不绝，径攻保安军。怀忠出战，败死，延路钤辖卢守勤急使巡检指挥使狄青将兵拒之。青临阵披发带铜面具，往来奋击，元昊知不敌，解围退。赵曰： 是役也，元昊弃下攻城之具极多，然观其器极拙钝不堪用，盖欲边将见之，疏其备也。
复围承平寨。十二月，环庆官兵攻后桥堡及十二盘，乃还。
先是元昊为金银冠佩阴饰甲骑以遗属羌，约为内应。知环州赵振潜以金银诱取之，得冠佩银鞍三千，甲骑数百，使告邻郡俾以环州为法，不听。于是东陵、万刘诸族胜兵数万，元昊皆诱而有之。时攻保安不克，退围承平寨，寨将出战，擒之，掠军民甚众。延部署许怀德、兵马都监张建侯，率劲卒千余突围奋击，元昊令一骁骑出阵前，据鞍骂，怀德引弓一发仆之，兵士皆骇走。元昊相持六日，闻环庆钤辖高继隆、同知庆州张崇俊，领兵入界拔后桥堡，淮安镇都监刘正、走马承受石全政，破荡吴家等族，盛兵截十二盘口，恐归路断，引还。
闰十二月，遣贺永年置书于归娘族。
元昊素知契丹使者入南朝倨傲殊甚，故遣使辄选强辨有智，盛其骑从使之，当廷抗对，肆行倔强。中国每优容之。及称帝表至，朝臣请诛使者，尚书左丞程琳曰： 遣使常事也，杀之不祥。 后使来益骄，或议因使者入传舍坏垣毙之，琳曰： 前不杀无罪也，今既骄横，法当死。 因暴其罪诛之。于是元昊不复遣使，用杨守素言，遣贺永年于是月赍书，纳旌节、告赦及所得敕榜，置神明匣，留归娘族境上。延州上其书，略曰： 持命之使未还，南界之兵早动，漫于延、麟府九处入界。未闻泾原、环庆一旅凯旋 。又曰： 南兵善走，弃下旗鼓、刀枪甚多，我将出奇，杀却汉、蕃军吏兵民不少。 又曰： 既先违誓约，又别降制书，诱导边情，潜谋害主，谅非圣意有偏，必皆公卿异议，有失宏规，全忘大体。 又曰： 蕃、汉各异，国土迥殊，幸非僭逆，嫉妒何深！况元昊为众心之所推，循拓跋之远裔，为帝图王，有何不可？ 又曰： 嵬伽回，将到诏书，与界首张悬敕旨不同，言不由衷，人真无信。 又曰： 元昊与契丹姻亲有素，炎宋与契丹玉帛久驰。倘契丹闻中朝违信言，亦遣全师请罪，西北交困，庙算何施？ 又曰： 伏冀再采非言，深详微恳，回赐通和之理，荐行结好之恩。 尾称 天授礼法延祚二年冬十二月书。 史臣曰： 元昊妄肆逆谋，虑下不从，上此书，规得谴绝以激怒其众。时著作郎张方平请顺适其意，使无由猝发，得岁月之顷，以其间选将励士，坚城除器，为不可胜以待之。虽终于必反，而兵出无名，吏士不直其上，难以决胜。小国用兵三年，不胜必折。我以全力制其后，必胜之道也。时天下全盛，皆谓其论出姑息，决计用兵，遂致西州重困，惜哉！
诱延都监李士彬，士彬执使人，斩之。
元昊为书，以锦袍、金带投金明县境上，约士彬同叛。候人得之，诸将皆疑，延副都部署夏随曰： 此夏人行间耳，士彬与羌世仇，若有私约，通赠遗，岂使众知耶？ 召士彬与饮，厚抚之。士彬感泣，誓立功自效。已而，元昊潜使人入金明诱士彬，曰： 果约降，当富贵与共。 士彬斩使，纵从者还报。士彬，继周子也。
遣使入延请和。
元昊遣供备库使毛迎啜己至延境上，赍表请和，辞甚悖慢，中国不从，遂激众曰： 吾求罢兵，而南朝不许，奈何？ 于是，众怒，战益奋。
杀蕃族吹同乞砂等家。
乞砂西蕃首领，与弟吹同山乞各率族兵于蕃界擒夏宫内奔，元昊追之不及，尽诛二人家属。乞砂等至，中国授三班奉职，继擢左千牛卫大将军，各赐帛三十匹、茶三十斤，使还本族捍御。
附：杨偕奏议：閤门祗候王文恩入西界为夏所败，土兵皆窜，惟东兵二百人捍拒，射杀夏兵甚多。据李氏《长编》列偕疏于宝元二年末。或移见明年二月，偕自河中徙陕时，疏中言即近事，而是时宋兵入夏，纪传皆不载。
康定元年、夏天授礼法延祚三年春正月朔，日有食之。
日西先有一珥，杨守素曰： 此吾军胜象也。 力请元昊取延州。
破金明县，执都监李士彬。
元昊诱士彬不得，使蕃部诈降。士彬白知州范雍，请徙置南方，雍不可，赏以金帛，令隶麾下。于是降者络绎，分置诸寨甚众。元昊又令将士与士彬遇，辄不战而退，曰： 我等闻 铁壁相公 名，莫不胆坠地也。 士彬闻之，气益骄。一日，纵兵自保安军土门路入，声言取金明，士彬严兵待，夜分不至，释甲而寝。翌旦，兵大入，降者执士彬及子怀宝以献。陈仁锡曰： 士彬世守金明，部兵十万，延州号 铁壁相公 ，专使控扼中路。元昊使军吏诈降，怯战以骄其气。又知士彬驭下严，士心不悦，辄以金爵诱其所部渠帅，及兵大入，降者内应，左右以弱马士彬，并其子致之元昊。抑何略也？
按：金明一邑，旧寨三十六，胡兵十万人。其北百里间，有寨门、安远、栲栳三寨，洵延州之保障，熟户之藩蓠也。士彬贪而无智，常诱赵山遇内奔，侵没其珍宝万数，致陷山遇以死。元昊之计取百端，非独金明有必争之势，亦与士彬有不解之冤也。
附：韩琦《安阳集》：元昊侵延，熟户李士彬及米知顺、李思等族，俱为之降且掳。据李氏《长编》，米知顺系保安熟户，其降虏月日未见。李思并不详何处熟户。
分掠安远、永平诸寨，不克。
安远居极边，元昊兵破其门再重，至第三门，监押邵元吉缒军士奋击，拒守累日，众乃退。永平寨主初欲敛兵避山中，指挥使史吉率所部遮城门，诘欲何之，寨主以谋告，吉曰： 如百姓、刍粮何？且异日为有司所劾，罪当死，请先斩吉马前，不敢从行也。 寨主惭而返。吉登陴力拒，城得以全。
进攻延州，败官兵于三川口，执副总管刘平等。
初，元昊将攻延州，使衙校贺真至州，言欲改过归命，范雍喜，礼真归之，遽以上闻，不复设备。及金明破，元昊得士彬帐下蕃兵数万，驱之径薄延州。州夹河为两城，雉堞卑小，兵士登九州台瞰城中如画。攻围甚急。时副都部署石元孙领兵在外，守城者才数百人。钤辖内侍卢守勤对雍号泣，谋遣都监李康伯通款，康伯宁死不肯行。雍急召延副总管刘平于庆州，平督精锐合元孙兵昼夜倍道而前。至万安镇，平先发，元孙继进，夜至三川口西十里止营，遣骑兵先趋延州争门。平与延都监黄德和、巡检万俟政结阵东行方五里，元昊预为偃月阵待之。复令步兵涉水为横阵，冲击官军，不胜。复蔽盾而前，令骁将扬言独当裨将郭遵，遵挥铁杵碎其脑，两军皆奋呼搏击，刘平右颈左耳猝中矢。元昊知平受伤，日暮以轻军进薄，官军不能御，黄德和先走，众大溃。遵持大槊横突之，元昊见不可敌，使人持Ａ２索立高处迎遵马，辄为所断，因纵使深入，攒矢注射，马中矢仆地，杀之。平率余众退保西南山，立七栅自固。夜，元昊使人叩寨，问主将安在，平戒军士弗应。复使人假为戍卒递文移者，平杀之。抵四鼓，环营大呼曰： 如许残兵，不降何待？ 平旦，又使人呼曰： 汝降乎？不然，当尽死！ 平卒不应。元昊举鞭麾骑自山西出，截官军为二，大败之，执平与元孙等。会雨雪，兵士弛备，闻麟州都教练使折继闵、柔远寨主张，袭破浪黄、党儿二族，军主敖保被杀，并代钤辖王仲宝，以兵入贺兰谷，蕃将罗逋又败于长鸡岭，乃解围。魏泰曰：刘、石之援延州也，兵抵大柳树，去州二十里。日向夕，忽有来使宣状，云： 范太尉已候城之东门。然暮夜纳众，恐透漏奸细，请放人马，庶辨真讹也。 二将信之，下马据胡床，躬拨队伍，每一队行及五里许，又放一队，至更余，约放五十队矣。二将顾问来使，忽失所在，心知有变，遂整阵而前，至五龙川，去延州才五里，忽四山鼓角雷呜，埃烟斗合，蕃兵墙进，倏忽之间，已陷重围。盖夏人前一夕，偷号入金明，先断东北，以致二将于覆中。计亦狡哉！
按：西界兴兵之后，境内生聚、牛羊皆迁徙远匿，其守备族帐，仅老弱耳。然官军入界，遇之辄奔还，不敢一战。若延州之寇，夏人大寨在城北五十里五龙川口，其后队直接鱼家庄，庄去州二十里，较其众约十余万。平等以八千人赴援，谓其下曰： 义士赴人之急，蹈汤火若平地，况国事乎！ 盖明知势有不敌，而勇于公义，奋不顾身，不得以身入重地，訾其无识也。
附：李氏《长编》：康定元年三月戊午，原州乾兴寨主李继明、监押孙佶，并杖脊刺配沙门岛，由夏人围镇西堡，坐不即救援也。考《宋史·夏国传》，元昊是时尚未入泾原，镇西之围，纪传无考，《长编》疑误。
附：王辟之《渑水燕谈录》：康定中，赵元昊既掳刘平，遂约吐蕃毋得与中国阴相为援。朝廷患之，使尚书屯田员外郎刘涣至青唐谕以恩信。考《宋史·角厮罗传》，元昊反，使侍禁鲁经持诏喻厮罗，使背击元昊。既，元昊屡寇边，仁宗复遣经，经固辞。于是涣应诏往，并无元昊约和吐蕃事。
附：《一统志》：凉州平番县北六十五里，岔口之东偏有古荒址，云：宋康定初，夏赵元昊筑城于此，以拒西蕃兵。考《夏台事迹》及《宋史·夏国传》，此事不得其详。


乾道八年、夏乾三年春正月，使贺金正旦。
使人武功大夫嵬恧执忠、宣德郎刘昭，昭后官翰林学士，进枢密直学士、户部侍郎。
三月，使贺金万春节。
金主赐燕，宋使工部尚书莫以国忌不肯簪花听乐，金使趣之，坚执不赴。于是，夏使武功大夫党得敬、宣德郎田公懿位次与高丽使抗。
夏四月，遣使贺金尊号。
金主受群臣尊号。仁孝遣殿前马步军太尉讹罗绍甫、枢密直学士吕子温、匦匣使芭里直信往贺。
秋七月，请金复兰州、保安榷场。
金主谓其臣曰： 夏国以珠玉易我丝帛，是以无用易有用也。 令罢两处榷场。仁孝请复，不允。
九月，金使贺生日。
使臣右卫将军粘割斡特剌。
冬十二月，使谢金横赐。
先是，金使宿直将军唐括阿忽里来横赐。仁孝遣殿前太尉周荣忠、枢密直学士严立本往谢。
乾道九年、夏乾四年春正月，使贺金正旦。
使人为武功大夫卧落绍昌、宣德郎张希道。
二月，克烈部长汪罕至河西，假道走契丹。
汪罕弟也力可哈剌怨汪罕多杀，与乃蛮部长亦难赤发兵伐之。汪罕部众尽失，与其属走河西，假道夏国。仁孝馈以资粮，俾由回鹘走契丹。
三月，使贺金万春节。
使人武功大夫邹显忠、宣德郎王师信。显忠后官御史中丞，师信旋擢翰林学士。
夏五日朔，日食于井。
云阴不见，群臣表贺，仁孝却之。
秋九月，金使贺生日。
使臣宿直将军胡什赉。
淳熙元年、夏乾五年春正月，使贺金正旦。
武功大夫煞德进、宣德郎李师旦与高丽使同至。高丽有三纲：一贺正，一谢遣使，一谢赐羊酒。夏惟贺正、谢遣而已。金主因德进等献礼物十二床、马二十匹、海东青五、细犬五，赐赉与高丽使等。
三月，使贺金万春节。
使人为武功大夫芭里安仁、宣德郎焦蹈。
秋九月，金使贺生日。
使臣宿直将军完颜崇肃。
冬十月，克烈部长汪罕还自契丹，入河西大掠。
汪罕在契丹与其部众不协，复叛归，道经河西中路粮绝，纵其部下剽抄。仁孝遣兵击逐，汪罕败走，蒙古铁木真遣部众迎之，乃免。
淳熙二年、夏乾六年春正月，使贺金正旦。
使人武功大夫李嗣卿、宣德郎白庆嗣。嗣卿后知兴庆府，擢殿前太尉。
秋九月，金使贺生日。
使臣符宝郎斜也和尚。
冬十二月，使谢金横赐。
先，金使横赐。仁孝遣兴庆尹讹罗绍甫、翰林学士王师信往谢。
淳熙三年、夏乾七年春正月，使贺金正旦。
使人为武功大夫嵬宰师宪、宣德郎宋宏。
三月，使贺金万春节。
金主以月朔日食，命贺节使次日朝见。使人武功大夫骨勒文昌、宣德郎王禹，同高丽使入贺。
秋七月，旱。
蝗大起，河西诸州食稼殆尽。
九月，金使贺生日。
使臣宿直将军完颜觌古速。
淳熙四年、夏乾八年春正月，使贺金正旦。
使人武功大夫讹移德昌、宣德郎杨彦和。彦和，参知政事彦敬弟。
二月，金复禁绥德榷场。
金主以西辽耶律大石诸部不靖，恐与夏国交通，命陕西沿边榷场止留一处，令所司严察奸细。于是夏国绥德榷场亦罢。
三月，使贺金万春节。
使人武功大夫芭里庆祖、宣德郎梁宇。庆祖，殿前太尉昌祖弟；宇，金吾卫上将军元辅侄，历官翰林学士，进御史大夫。
秋九月，金使贺生日。
使臣尚书兵部郎中石抹忽土。
冬十一月，献百头帐于金。
仁孝自出新意，命工造百头帐献金。金主以夏国贡献自有方物却之。仁孝再以表上，曰： 所进帐本非珍异，若不蒙收纳，则夏国深诚无所展效，四方邻国以为夏国不预大朝眷爱之数，将何所安？ 金主乃许与正旦使同进。
十二月，东经略使苏执礼如金横进。
仁孝感金主德意，常贡之外复遣执礼往献。
淳熙五年、夏乾九年春正月，使贺金正旦。
使人为武功大夫恧恧存忠、宣德郎武用和。
三月，使贺金万春节。
使人为武功大夫嵬名仁显、宣德郎赵崇道。
夏四月，金使来横赐。
使臣太子左赞善兼翰林修撰阿不罕德甫。
五月，克烈部亦剌哈犯界，击走之。
汪罕与蒙古不协，将兵攻之，战败，为乃蛮所杀。其子亦剌哈逃入夏境，大恣剽掠。仁孝遣兵击之，亦剌哈走龟兹国，被杀。
秋九月，金使贺生日。
使臣侍御史完颜蒲鲁虎。
侵金麟州，诱其酋禄东贺叛，毁其州城。
夏将蒲鲁合野侵金麟州，至宕遵源，诱邛都部酋禄东贺与之通，遣藩僧谛剌约日为应，共击金兵，败之，掳金帛、子女数万，遂毁其城。
按：书 侵 、书 诱 ，罪夏也；书 毁城 ，罪又甚矣。仁孝内患方除，贪心旋起，以怨报德，不亦异哉！
冬十二月，遣使如金谢横赐。
使人为殿前太尉浪讹元智、翰林学士刘昭。
淳熙六年、夏乾十年春正月，使贺金正旦。
使人为武功大夫张兼善、宣德郎张希圣。
三月，使贺金万春节。
使人武功大夫来子敬、宣德郎梁介。介后为秘书少监，历官南院宣徽使。
秋九月，金使贺生日。
使臣太子左卫率府率裴满胡剌。
淳熙七年、夏乾十一年春正月，使贺金正旦。
使人武功大夫安德信、宣德郎吴日休。
三月，使贺金万春节。
使人武功大夫罔进忠、宣德郎王禹玉。进忠后知兴庆府，历右枢密使；禹玉官翰林学士。
秋九月，金使贺生日。
使臣少府监完颜赛补。
冬十二月，使如金横进。
初，金主诏有司，夏使入界，如遇月小尽，限二十五日至都，二十七日朝见。使人御史中丞罔永德等迟期一日，遂于二十八日朝见。
淳熙八年、夏乾十二年春正月，使贺金正旦，请复绥德榷场。
先是，金尚书奏： 夏国与陕民越境，盗窃财畜，奸人托名贸易，潜相往来，恐为边患，请尽罢东胜、环州等处榷场。 金主不许。仁孝因东胜缭远，贸易不便，遣武功大夫谋宁好德、宣德郎郝处俊贺正，遣御史中丞罔永德请复保安、兰州、绥德三处榷场。金主以保安、兰州地无丝，且税少，绥德为要地，令置关市以通货财。
三月，使贺金万春节。
使人为武功大夫苏志纯、宣德郎康忠义。
夏四月，金使来横赐。
使臣滕王府长史把德固。
淳熙九年、夏乾十三年春三月，使贺金万春节。
使人武功大夫高俊英、宣德郎李文政。俊英官至兵部侍郎；文政枢密直学士，进殿前太尉。
秋九月，金使贺生日。
使臣尚辇局使仆散曷速罕。
淳熙十年、夏乾十四年春正月，使贺金正旦。
使人武功大夫刘进忠、宣德郎李国安。国安后官翰林学士、刑部尚书。
三月，使贺金万春节。
使人武功大夫吴德昌、宣德郎刘思忠。思忠，进忠弟。先后奉使不辱君命，国人以为荣。
秋八月，国相斡道冲卒。
道冲为相十余年，家无私蓄，卒之日，书数床而已。仁孝图其像，从祀学宫，俾郡县遵行之。
九月，金使贺生日。
使臣宿直将军完颜斜里虎。
淳熙十一年、夏乾十五年春正月，使贺金正旦。
使人武功大夫刘执中、宣德郎李昌辅。昌辅后为枢密直学士。
二月，金使横赐。
使臣器物局使完颜{亠回}。
三月，使贺金万春节。
使人武功大夫晁直信、宣德郎王庭彦。
夏五月，遣使奏告于金。
金主幸上京，仁孝遣中书舍人梁宇等奏告，将遣使贺。金主以 暑雨泥泞，往复万里 谕止之。
秋九月，金使贺生日。
使臣侍御史遥里特末哥。
冬十一月，金使止正旦、生日使。
金主在上京，以天寒道远，其宋与高丽、夏国贺正旦、生日使不须遣发，特令有司报谕。
淳熙十二年、夏乾十六年春二月，西辽假道伐金。
西辽主大石死，子孙相继，西方诸部仍以 大石 名之。是时遣使至夏，假道伐金，中国谍者以闻。孝宗密诏利西都统制吴挺与制置使留正议之。已而，不果。
冬十一月，遣使如金贺。
金主自上京还，仁孝遣御史大夫李崇懿、兴庆尹米崇吉、押进匦匣使李嗣卿往贺尊安。
淳熙十三年、夏乾十七年春正月，使贺金正旦。
金主以宣孝太子薨，未大烧饭，诏权停三日。使人武功大夫麻骨进德、宣德郎刘光国与宋、高丽使各赐在馆宴。
三月，使贺金万春节。
是月丙午朔，日食，金主改用次日。使人武功大夫麻骨德懋、宣德郎王庆崇于丁未日朝见。
夏四月，利西都统制吴挺使来结援。
史臣曰： 当时议论可否及夏人从违，史不具载，盖阙文也。
秋九月，金使贺生日。
使臣宿直将军李达可。
淳熙十四年、夏乾十八年春正月，使贺金正旦。
使人武功大夫倪德昭、宣德郎索遵德。
三月，使贺金万春节。
使人武功大夫野遇忠辅、宣德郎吕昌龄。野遇，西夏大族；忠辅，磊落英发，历官左枢密使，为时名卿。
秋九月，金使贺生日。
使臣武器署令斜卯阿土。
冬十二月，使谢金横赐。
先，金使来横赐。仁孝遣殿前太尉讹罗绍先、枢密直学士严立本往谢。绍先，兴庆尹绍甫兄也。
淳熙十五年、夏乾十九年春正月，使贺金正旦。
使人武功大夫麻奴绍文、宣德郎安惟敬。
三月，使贺金万春节。
使人武功大夫浑进忠、宣德郎邓昌祖往贺。金主御庆和殿受朝，赐群臣及三国人使宴，极欢。
秋九月，金使贺生日。
使臣鹰坊使崇夔。
淳熙十六年、夏乾二十年春正月，贺正使自金还。
金主大渐，不能视朝，遂谕夏使与高丽使先还。
二月，金使来告哀。三月，遣使慰奠。
世宗薨也。仁孝遣殿前太尉李元贞、翰林直学士余良陈慰，进奉使御史中丞邹显忠等往奠。
夏五月，使贺金即位。
使人知兴庆府事乃令思敬、田周臣等。
六月，金移文报天寿节。
金主诞也，令于九月一日称贺。
秋八月，遣使如金贺。
使人嵬名彦、刘文庆往贺。金主以世宗丧，不受朝。
九月，金使贺生日。
使臣隆庆宫卫尉把思忠。
宋光宗绍熙元年、夏乾二十一年春正月，使贺金正旦。
金主以世宗丧，不受朝。使人武节大夫唐彦超、宣德郎杨彦直不得入见。彦直，亦彦敬弟。
夏五月，金使来横赐。
使臣鹰坊使移剌宁。
秋九月，金使贺生日。
使臣武卫军副都指挥使乌林答谋甲。
冬十二月，侵金岚、石等州。
先是，夏使至金，许带货物与富商交易。大定中，使者辄市禁物，世宗令于都亭贸易，获利渐少。及金主立，以夏国臣属久，凡横赐、生日使，礼意颇倨。仁孝怒，以兵侵岚、石等州，掠人畜而还。
绍熙二年、夏乾二十二年春正月，使贺金正旦。
仁孝虽侵金边境，仍遣武节大夫王全忠、宣德郎张思义贺正。金主以世宗服未除，不受朝。故事：夏使贸易三日。金主止许一日，尚书省以故例请，金主勉从之。
二月，金使来报哀。
皇太后丧也，且赐遣物。仁孝遣使奠慰。
夏五月，攻金、坊二州，破之，掠保安州。
金主娱情声色，荒于政事，凡属国使者至，羁迟不即见，有上章求去者。仁孝乘其间遣兵破、坊二州，至保安州，大掠而归。
秋九月，使贺金天寿节。
使人武节大夫孰嵬英、宣德郎焦元昌。金主以皇太后丧，不受朝贺。
金使贺生日。
使臣西上閤门使白琬。
冬十月，侵金镇戎军，杀其将阿鲁带。
边人肆牧于镇戎境，执金逻卒。金将阿鲁带率兵追逐，右厢吴明契、信陵都、卜祥、徐余立伏兵涧中，袭杀阿鲁带，取其弓甲，掠牲畜无算。
绍熙三年、夏乾二十三年春正月，使贺金正旦。
使人武节大夫赵好德、宣德郎史从礼。金主仍不受朝，赐燕还。
三月，杀吴明契等以谢金。
金主以镇戎之役遣使诘责，仁孝归罪明契等，处以徒刑。金主不从，索之不已，乃杀以谢。
秋九月，使金贺天寿节。
使人武节大夫罔敦信、宣德郎韩伯容。金主仍不受朝。
金使贺生日。
使臣郊社署令唐括合达。
绍熙四年、夏乾二十四年春正月，使贺金正旦。
金主以太后服未除，不受贺。使人武节大夫吴移遂良、宣德郎高崇德等仍不得见。崇德后知兴庆府，著政绩，号为神明。
夏五月，金使来横赐。
使臣尚厩局使石抹贞。
秋九月，使贺金天寿节。
金主始御大安殿，受亲王、百官朝贺，使人武节大夫庞静师德、宣德郎张崇师与宋、高丽使同见。
国主仁孝卒，子纯佑立。
年七十，在位五十五年，改元四，谥曰圣德皇帝，庙号仁宗，墓号寿陵。纯佑时年十七，章献钦慈皇后罗氏生。
论曰：仁孝初立，境宇小康，人民乐业。未几，而地震岁饥，沙飞泉涌，天灾荐至，荒乱频仍，洵国步孔艰哉！然能崇儒学，禁奢侈，修国史，制新律，又尊孔子为帝，增弟子员至三千人，典章文物灿然成一代宏规。盖几轶辽、金而上之矣！惜其既诛得敬，渐启侈心，致与金为好不终，亦晚节之累也。
冬十一月，告哀于金，且献遗物。
纯佑遣御史大夫李元吉、翰林学士李国安如金讣。遣殿前太尉咩铭友直等献遗物。
十二月，金使来祭慰。
初，金主遣西上閤门使大{石}贺夏主生日。至是，因仁孝卒，即以为敕祭慰问使。
绍熙五年、夏天庆元年春正月，使贺金正旦。
使人武节大夫恧恧世忠、宣德郎刘思问。思问后官枢密直学士。
金使赐封册。
金遣国子祭酒刘玑、尚书右司郎中乌古论庆裔为封册使，左司都事李仲略为读册官，立纯佑夏国王兼起复。
夏四月，遣谢封使如金。
御史中丞浪讹文广、枢密直学士刘俊才、押进知兴庆府事野遇克忠往金报谢。
秋九月，使贺金天寿节。
金主宴于枢光殿。使人武节大夫野遇思文、宣德郎张公辅，赐赉甚优。思文，知兴庆府，克忠族弟，官至金吾卫上将军；公辅，翰林学士，进御史中丞。
闰十月，金使贺生日。
使臣引进使完颜衷。纯佑遣御史大夫李彦崇、知兴庆府事郝庭俊往谢。


天圣六年夏五月，德明使子元昊攻回鹘，取甘州。
初，德明降，真宗录其誓表，令渭州遣人赍至西凉府，晓谕诸蕃部及甘、沙首领。于是诸州虽与德明抗，使介犹相往来。及德明数侵回鹘，其可汗夜落隔益遣使贡方物，结援中朝。德明知其故，遣元昊将兵突至甘州，袭破之夜落隔归顺王仓卒出奔，元昊置兵戍其地而还。
按：甘州东据黄河，西阻弱水，南跨青海，北控居延，绵亘数千里。通西域，扼羌瞿，水草丰美，畜牧孳息。汉窦融尝谓：河西殷富，带河为固，张掖属国，精兵万骑。一旦缓急，杜绝河津，足以自守，岂非以山川扼塞负隅易固哉！晋张氏世有其地，并于苻坚后，张掖为沮渠蒙逊所都。唐嗣圣中，甘州积谷至四十万斛，瓜、沙以西，皆仰其饣军。贞元后，吐蕃据之，遂以富强。今德明得之，恃其形势，制驭西蕃，灵、夏之右臂成矣。
遂立元昊为太子。
德明三子：长元昊，卫慕氏生；次成遇，咩米氏生；幼成嵬，讹藏屈怀氏生。元昊性雄毅，多大略，好衣长袖绯衣，冠黑冠，佩弓、矢。每出乘马，令从卫步卒张青盖，以二旗前导，百余蕃骑自随。十余岁时，见德明以马榷易汉物，不如意辄斩使者，尝谏曰： 吾戎人，本从事鞍马，今以易不急之物已非策，又从而杀之，则人谁肯为我用乎？ 德明奇之。及长，圆面高准，身长五尺余，通兵法，精《野战歌》及《太乙金鉴诀》。遇战斗，谋勇为诸将先。数劝德明勿臣宋，且曰： 吾部落实繁，财用不足，苟失众何以守邦？不若以所得俸赐招养蕃族，习练弓矢，小则四行征讨，大则侵夺封疆，上下丰盈，于计为得。 德明曰： 吾久用兵，疲矣。吾族三十年衣锦绮，此宋恩也，不可负。 元昊曰： 衣毛皮，事畜牧，蕃性所便，英雄之生，当霸王耳，何锦绮为！ 至是，德明以元昊气识英迈，诸蕃耆服，遂册为太子。
按：僭国立子，无故可不书。此何以书？恶称太子也。太子非侯国所敢称，元昊枭雄，德明先以帝制待之，他日之称帝决矣。
立卫慕氏为后。
卫慕氏，银、夏大族。德明既立元昊为太子，立卫慕氏为后以显之。
秋九月，契丹使贺生辰。
使人吴克勤应对娴雅，德明待之有加礼。
天圣七年春二月，德明为元昊请婚契丹。
元昊先娶于母族卫慕氏。至是，德明欲结好契丹，遣使请婚，契丹主许之。
夏五月，观察使阿遇子内奔，阿遇掠麟州。
遇子与父不合，挈从人投麟州，阿遇索之不得，以部众入州境，大掠民户，约还子乃归所掳。
秋九月，麟州将张来索俘户，还之。
麟州以阿遇侵掠不已，纵其子还，及索所掳，阿遇负约不遣。安抚使令牙将张诘问，阿遇辞穷，留共食，以佩刀贯大脔淡，引吻就刀食，阿遇复弦弓张镞指腹而彀，神色不动，阿遇掷弓抚其背曰： 真男儿也！ 翌日，与纵猎，双兔起马前，发矢连毙之，阿遇惊服，遗马、驼，悉归所掳如约。
天圣八年春三月，回鹘瓜州王请降，德明纳之。
瓜州回鹘乃沙州分部，其王贤顺见德明势日炽，率属请降。
秋九月，火星入南斗。
西州谣言： 火星入南斗，天子下堂走。 德明出居贺兰山禳之。
冬十二月，德明献马求经。
德明献马七十匹，乞赐佛经一藏，仁宗从之。并以祀圜丘大赦，加赐德明功臣号。
天圣九年夏六月，契丹使至兴州告哀。
契丹圣宗崩也。
冬十月，遣使如契丹奠慰。
德明先遣使奉慰，继使银州都押牙贺惟贵奠慰。
十二月，契丹以兴平公主归元昊。
公主，契丹宗室女。时兴宗新立，封元昊为驸马都尉，爵夏国公，遣兵卫公主至兴州。元昊以数万骑托言亲迎，留屯府州境。知州折惟忠率麾下备御，戒士卒忽妄动。一夕风霾，有数诞马突走惟忠营，众惊报，惟忠卧不起，徐命擒获之。元昊知不可动，乃退。
明道元年春正月，荧惑犯东井。
犯井东北星。
夏五月，德明封夏王。
德明称臣三十年，频窥边境，中国约束之，即引还。贡献之使，岁时不绝。仁宗以其恭顺，遣使持册封夏王，车服旌旗降天子一等，又加食邑千户。德明寻上表谢。
按：此夏王锡号之始，必中国封之，其名乃正。
秋七月，镇星犯鬼。
犯东南星，时大风扬尘拔木。德明心恶之。既，祝曰： 凉州其当之乎？
九月，取凉州。
自回鹘取凉州，德明常谋恢复，是时，惧朝廷令六谷诸酋赴援，先遣蕃部侵环庆，走马承直李德以闻，仁宗命延路移文戒约之，使人未至兴、灵，德明已命元昊将兵攻凉州，回鹘势孤不能拒，遂拔其城。
按：西凉南界横山，西通西域，东距河西，土宜三种，善水草，所谓凉州畜牧甲天下者也。昔汉人取之，号为断匈奴右臂。德明立国兴、灵，不得西凉，则酒泉、敦煌诸郡势不能通，故其毕世经营，精神全注于此。但继迁取西凉而难作，德明复西凉而身亡，岂岁星在越，时果不利耶？抑天道恶盈，不使贪心得厌也！
冬十月，夏王赵德明卒。
年五十一。遣使入京告哀，仁宗辍朝三日，同皇太后乘舆至幕殿，服素服，为德明举哀。赠太师、尚书令兼中书令，以开封府判官度支员外郎朱昌符为祭奠使，六宅副使内侍省押班冯仁俊副之，赐赙布三百匹、绢七百匹，副以上酝、米、羊、面。将葬，赐物称是，皇太后所赐亦如之。
按：《礼》诸侯曰薨，大夫曰卒。德明既书 夏王 ，不书 薨 ，书 卒 ，不予其王也。盖德明受爵天朝，迹其称帝国中，侵掠边境，意中岂复有天子乎？昔周室东迁，诸侯放恣，夫子作《春秋》，外诸侯皆书卒，盖变文斥之也。后夏主书 卒 ，仿此。
论曰：德明当西凉大创之后，诸戎叛涣之初，若犹执前修，苟循覆辙，河南讨击之师不崇朝而集矣。于是表守遗言，誓修职贡，朝聘之使，往来如家。牛羊、缯帛，彼此各受其利，使塞垣之下有耕无战逾三十年，殆所谓识时务者耶。迨俸赐既赡，兵力亦完，然后东战契丹，南扼苍耳，北城怀远，西拔甘、凉，粟支数年，地拓千里，夏国之业，实基于此。元昊虽雄，非藉德明燕翼，其遂夜郎自大乎？呜呼！虽曰偏据，亦云伟矣。
葬于嘉陵。
在贺兰山。元昊称帝后追号。
子元昊嗣。十一月，授定难军节度使、西平王。
元昊时年二十九。仁宗命工部郎中杨告为旌节官告使，礼宾副使朱允中副之，授元昊特进、检校太师兼侍中、定难节度、夏银绥宥静等州观察处置押蕃落使、西平王。告等至兴州，元昊迁延不出迎，及见使者，犹遥立不动，屡促之乃受诏，拜起，顾左右曰： 先王大错，有如此国，而犹臣拜于人耶！ 既而享告等于廷，设席欲自尊，告婉折以礼，始以客位让。然东屋后有千百人段砺声，告知有异志，不敢诘也。
改姓 嵬名 氏，称 吾祖 。
元昊既袭封，衣白窄衫，毡冠红里，冠顶上独垂红结绶，表异蕃众。复以李、赵赐姓不足重，自号 嵬名 氏，称 吾祖 。吾祖，华言可汗也。于是属族悉改 嵬名 ，蕃部尊荣之，疏族不与焉。
按：自古僭号之主改姓者二：一刘勃勃，嫌其祖从母姓，改赫连氏；一北魏孝文，取拓跋为土之义，改元氏。元昊其有所取耶，抑有所嫌也？夫袭封伊始，即改赐姓，他时叛逆，已兆于此。
使如契丹，贺应圣节。
应圣节，法天皇太后生辰也。
十二月，契丹赐册为夏国王。
元昊告哀契丹。契丹主宗真以婚好之谊，遣宣徽南院使朔方节度萧从顺、潘州观察使郑文囿持册封元吴夏国王，赐良马三十匹，精甲二具。
明道二年，元昊改元 显道 。
元昊招纳亡命，申明号令，以兵法部勒诸蕃族。每出兵必率部长与猎，有获则下马环坐而食，割鲜佐饮，各问所见，择取其长。因避父讳，改中国 明道 元为 显道 ，称于国中。
按：此西夏改元之始。嫌名不讳，二名不偏讳，故临文无忌焉。况正朔之颁，大典攸系，元昊以父二名而辄改之，僭端见矣，故以 改元 直书。
春正月，贡于契丹。
夏使回，沿路私市金铁，契丹主下令禁之。
三月，下秃发令。
元昊欲革银、夏旧俗，先自秃其发，然后下令国中，使属蕃遵此，三日不从，许众共杀之。于是民争秃其发，耳垂重环以异之。
夏四月，中国使赐太后遗物。
章献皇太后崩，仁宗使供备库副使李用和持赐遗留。
五月，升兴州为兴庆府，遂立官制。
元昊自先世并吞西土三十余年，聚中国所赐资财无算，外倚契丹为援，异谋日甚。升兴州为府，改名 兴庆 ，广宫城，营殿宇，其名号悉仿中国所传故事。羌俗，以帐族盛大者为长官，亦止有蕃落使、防御使、都押牙、指挥使之职。至是，始立文武班：曰中书，曰枢密，曰三司，曰御史台，曰开封府，曰翊卫司，曰官计司，曰受纳司，曰农田司，曰群牧司，曰飞龙苑，曰磨勘司，曰文思院。其制多与宋同。
自中书、枢密、宰相、御史大夫、侍中、太尉以下，命蕃、汉人分为之。而其专授蕃职有宁令，有谟宁令，有丁卢，有丁弩，有素赍，有祖儒，有吕则，有枢铭，皆以藩号名之。
按：书西夏职官始此。
别服式。
文资则幞头、靴笏、紫衣；武职则冠金帖起云缕冠，绯衣、金涂银黑束带，垂蹀躞，穿靴，或金帖纸冠、间起云银帖纸冠，余皆秃发，衣紫旋衤阑，下垂束带，佩解结椎、短刀、弓矢，马乘鲵皮鞍，垂红缨，打跨钹拂；便服则紫皂地绣盘球子花旋衤阑，束带；民庶则衣青绿，以别贵贱。
按：书西夏服式始此。
秋七月，遣将苏奴儿攻西蕃牦牛城，被执。
吐蕃与夏州数构兵，角厮罗恐为所并，屡使人至秦州求内属，仁宗诏授宁远大将军、爱州团练使，旋进保顺军节度观察留后。元昊恶其强，遣令公苏奴儿将兵二万五千攻牦牛城，城中兵迎战，奴儿败，被执。
九月，复攻牦牛城。冬十月，破之，屠其民。
元昊闻奴儿败，自率兵赴援，复攻耗牛，经月不下，遣人诈约和，阴以兵蹑其后，俟城开，入据之，大杀居民无遗。
景元年、元昊开运元年春正月，改元。
元昊虽仍贡奉，然车服仪卫悉拟帝制。至是，策士杨守素上言： 王者神武立功，德威御众，要必建元表岁，以示维新。国家累世经营，规模宏远，犹遵中国旧号，岂足彪炳皇猷，昭示区宇。 元昊乃下谕改显道三年为开运元年，大赦国中。
填星犯舆鬼。
占者云：大臣有变。元昊大肆杀戮。
二月，以兵攻府州。
初，元昊于沿边山险之地三百余处，修筑堡寨，欲以收集老弱，并驱壮健为入冠计，边将领兵驱逐，元昊遂激怒蕃众，侵掠府州境而还。
按：此元昊用兵中国之始。
夏五月，复攻府州。
仁宗诏并、代州部置司各严兵备。
秋七月，掠环、庆。
庆州西七十里为马岭寨，寨北十余里有蕃部杀牛族，领族帐二千余户，负险自固，向不附中国。元昊令为前驱，掠环、庆州境，杀戮居人，朝廷下诏约束，不听。
筑白豹城及后桥堡，遂犯庆州，执都监齐宗矩。
白豹东接金汤，北邻叶市，与后桥诸寨侵入汉界百余里，阻绝延、庆二州经过道路。元昊先修白豹，已，复增筑后桥小堡，庆州柔远寨蕃部巡检嵬逋发兵攻破之。元昊声言复仇，直犯庆州。缘边都巡检杨遵、柔远寨监押卢训，以骑七百战于龙马岭，不胜。环庆路都监齐宗矩、走马承受赵德宣、宁州都监王文赴援，次节义峰，元昊伏兵以待。通事蕃官侦以告，宗矩不听，过濠迎战，元昊发伏执宗矩归。久之，始放还。
九月，有星如太白出东井。
色黄赤，有尾迹，向东，没，光照地。
冬十月，杀逆臣山喜，弑母卫慕氏。
元吴嗣立，遵卫慕氏为皇太后。其族人山喜谋杀元昊，事觉，元昊沉山喜族于河，进鸩弑卫慕氏，遣使入告哀。仁宗以内殿崇班、閤门祗候王中庸为致祭使，兵部员外郎兼起居舍人郭劝为吊赠兼起复官告使，授元昊镇军大将军、金吾卫上将军，员外置同正员。元昊赠遗劝等百万，劝悉不受。既而，元昊复立讹藏屈怀氏为 兀泥 。兀泥者，华言太后也。《周礼》曰： 子弑父，凡在官者杀无赦。 当是时，元昊有覆载不容之罪，使宋室有人，则当穷治其恶，正其弑逆之罪。《春秋》之法：许世子以不尝药而书弑，况鸩其母乎？前寇边不闻有伐叛之师，此弑母不闻有讨罪之举，则是上无天子，下无方伯，人类变为禽兽矣，噫！
按：山喜谋逆，沉之宜也。不书诛而书 杀 ，元昊身为逆臣，不以讨逆之词予之也。至卫慕氏是其生母，乃迁怒鸩之，忍心害理何如乎？《宋史》不书，兹揭书 弑 ，以正其罪。
十一月，子宁令哥生。
元昊第五娶野利氏出。元昊见其貌类己，特爱之。
按：元昊为子弑母，而弑父之子接踵而生，天道好还，何其速也。
十二月，献马求经。
元昊阴鸷，峻诛杀，然好浮屠学。遣使献马五十匹，求佛经一藏，仁宗特赐之。


后唐庄宗同光二年夏四月，定难军节度使李仁福晋朔方王。
仁福闻庄宗灭梁，自以向拒晋师，中怀恐惧，首遣宥州刺史李仁裕奉表入贺。庄宗诏晋仁福爵。仁裕，仁福从兄也。
按：前书仁福不具官，兹特具官者，殆以后唐继统嘉其反正乎？非也。盖朱梁为唐室贼臣，从之者皆贼尔。书法自不容稍假。若后唐与晋、汉、周，史臣称为乱世，例可从宽。昔朱子作《纲目》，于周室未亡，天子在上，则以王法正诸侯之称。迨周室既亡，上无天子，则诸侯悉任其所称。刘氏谓此《纲目》随时变通，不得己之意也。故自同光讫显德，李氏非大悖逆，不去官。
后唐明宗天成元年，绥、银军乱，剽州城。
夏俗喜复仇，然有凶丧者不伐，己负甲叶为记。仇解，用鸡、猪、犬血和酒，贮髑髅中饮之。祝曰： 若复报仇，谷麦不收，男女秃癞，六畜死，蛇入帐。 其力微不能复者，则集邻族妇女，烹牛羊，具酒食，介而趋仇家，纵火焚其庐舍。俗谓敌女兵不祥，辄避去，诉于官。故事：州刺史之下有和断官，择气直舌辨者为之，以理其曲直。杀人者，纳命价钱百二十千。绥、银为夏州巡属，两州兵以细故相仇杀，主者究诘之，遂哄而起，纵掠二州城市。银州防御使李仁颜与绥州刺史李彝敏讨定之。仁颜，仁福族弟。彝敏，仁福族子也。
天成二年秋九月，定难军节度使李仁福赐功臣号。
与凤翔节度李从严、朔方节度韩洙并加食邑。
附：薛氏《旧史。唐纪》：天成三年秋七月，贬刑部侍郎马缟为绥州司马，曹州刺史成景宏为绥州司户参军，续流宥州。考河西自李氏世袭，绥、宥诸州不归十道，故终五代诸姓不复铨除。明宗此举，或欲示其威权。而李氏从违，《新》、《旧》两史并不载。
天成四年冬十月，夏州进白鹰。
枢密使安重诲拒不受，明宗密遣人谕使者纳之宫中。
长兴四年春二月，定难军节度使李仁福卒。子彝超嗣。
仁福追号虢王。
三月，徙为延州留后，彝超不受代。
先是，夏州党项寇延州，守臣击败之，追至贺兰山而还。于是边将多言仁福潜通契丹。朝廷恐其并吞河朔，南侵关中。会仁福卒，三军立左都押牙、四州防遏使彝超为留后。矫为仁福奏云： 臣疾日甚，已委子彝超权知军事，乞降真命。 明宗怒，命彝超移镇延州。以延州节度安从进为夏州留后。又命州节度药彦稠、宫苑使安从益帅师送从进赴镇。仍降诏谕之云： 近据西北藩镇奏，定难军节度使李仁福薨。朕以仁福自分戎阃，远镇塞垣，威惠俱行，忠孝兼著。当本朝播迁之后，及先皇兴夏之初，爰及渺躬，益全大节，统领有术，远迩咸安。委仗方深，凋殒何速！突观所奏，深怆予怀。不朽之功，既存于社稷；有后之庆，宜及于子孙。但以彼藩地处穷边，每资经略，厥子年才弱冠，未历艰难，或亏驾驭之方，定启奸邪之便。其李彝超已除延州节度观察留后，便勒赴任。但银、夏、绥、宥等州，最居边远，多染夷狄之风，少识朝廷之命，既乍当于移易，宜普示以渥恩。其夏、银、绥、宥等州管内，罪无轻重，常赦所不原者，并公私债负、残欠税物，一切并赦；自刺史、指挥使、押牙以下，皆勒依旧，各与改转官资。朕自总万机，惟宏一德，内安华夏，外抚戎夷。先既怀之以恩，后必示之以信。且如李从严之守岐、陇，疆土极宽；高允韬之镇、延，甲兵亦众。咸能识时知变，举族归朝。从严则见镇大梁，允韬则寻除钜鹿，次及昆仲并建节旄，下至将僚悉分符竹。又若王都之贪上谷，李宾之吝朔方，或则结构契丹，偷延旦夕；或则依凭党项，窃据山河。不禀除移，惟谋旅拒。才兴讨伐，已见覆亡。何必广引古今，方明利害；只陈近事，聊谕将来。彼或要覆族之殃，则王都、李宾足为鉴戒；彼或要全身之福，则允韬、从严可作规绳。朕设两途，尔宜自择。或虑将校之内，亲要之间，幸彼幼冲，恣其荧惑，遂成骚动，致累生灵。今特差州节度药彦稠部领马步兵士五万人，送安从进赴任。从命者秋毫无犯，违命者全族必诛。先令后行，有犯无赦 云。已，彝超上言： 臣奉诏授延州留后，已迎受恩命。缘三军百姓拥隔，未遂赴镇。 明宗复遣ト门使苏继颜赍诏促之。彝超不纳。
按：李氏自知留后三世矣，兹军中已立彝超，不书官，未王命也。特书 徙 何？李氏世居夏州，明宗特诏移之，于此可以觇乾纲，于此可以观臣节。
夏四月，发兵守青岭门。五月，袭芦关，不克。
彝超闻从进军至，遣兄阿罗王守青岭门，集境内党项诸胡以自救。药彦稠等进屯芦关，彝超遣党项抄掠粮运及攻具，官军自芦关分兵，退保金明。一夕，夏州城上举火，比明，杂虏数千骑突至。从进遣先锋使宋温击之，虏骑败走。
秋七月，官军攻夏州，拒却之。
从进乘胜进攻夏州。州城为赫连勃勃所筑，坚如铁石。官军穴地道至城下，铲凿不能入。彝超兄弟登城，谓从进曰： 夏州贫瘠，非有珍宝蓄积可充朝廷贡赋，但以祖、父世守此土，不欲失之。蕞尔孤城，胜之不武，何足烦国家劳费如此！幸为表闻，若许其自新，或使之征伐，愿为众先。 时四面党项万余骑，抄掠粮运，官军无所刍牧。山路险陕，关中民输斗粟束藁，费钱数缗，困敝不能供。明宗遂命班师，从进等还，军伍不整。彝超令部下逐之，官军遗戈弃甲，失亡甚夥。其后，有知夏州阴事者云： 仁福畏朝廷除移，扬言结契丹为援，契丹实不与之通也，致朝廷误兴是役，无功而还。 自是李氏益轻朝廷。
按：此李氏显据夏州之始。
冬十月，遣使请罪，仍授定难军节度使。
彝超上表请罪，求昭雪。明宗授定难军节度、检校司空、加检校司徒。彝超修贡如初。
后唐废帝清泰二年春二月，定难军节度使李彝超卒。弟彝殷代。
彝超奏己疾病，以弟行军司马彝殷权知留后。彝殷遂代为节度。
晋高祖天福二年春正月，定难军节度使李彝殷加检校太尉、同平章事。
晋祖以皇基初造，诏彝殷与湖南节度楚王马希范、凤翔节度西平王李从严并加官及封邑，示普恩也。
晋出帝天福八年春三月，定难军节度使李彝殷加检校太师。
时以楚王马希范守尚书令、兼中书令，彝殷亦加官。
按：李氏自后唐入晋，非有大功可纪，而晋爵拜官，书不胜书。前贤谓乱世之爵赏不足以服人，适足以骄人，其以此夫。
秋七月，绥州刺史李彝敏作乱，奔延州。
彝敏结夏州衙内指挥拓跋崇斌袭州城，事泄。彝殷擒斩崇斌，出兵袭击。彝敏败，与弟彝俊等五人弃州挈骨肉二百七十口奔延州，当州押送赴阙，称与兄彝殷偶起猜嫌，互相攻击故也。
八月，彝殷表李仁裕知绥州。
仁裕在宥州多战功，西羌服其威猛。彝殷以绥州新乱，奏使权知州事。出帝从之。
九月，李彝敏伏诛。
彝殷表奏彝敏作乱状。出帝谕： 彝敏潜结凶党，显恣逆谋，骨肉之间，尚兴屠害，照临之内，难以含容。 命执送夏州，令彝殷斩之。
按：彝敏执送夏州，彝殷奉王命斩之，用以警蕃部之不靖者。揭书 伏诛 ，则贼臣之罪正，而天讨之严著矣。
天运元年春正月，定难军节度使李彝殷起兵助攻契丹。
契丹自后魏始见中国，至唐而盛。其地北接室韦，东邻高丽，西界夷国，南至营州。种分八部，部有大人，常推一大人为王，建旗鼓统之，三年则以次相代。唐末有阿保机者，灭七部一之，僭称帝号。阿保机死，子德光嗣。后唐清泰二年，晋高祖起兵河东，遣使求助，约事捷之日，割卢龙一道及雁门关以北诸州为谢。德光亲将兵五万会之，遂灭唐社。终高祖世，奉事不衰。出帝立，从天平节度景延广议，称孙不称臣。契丹遣使责让，延广以言触之，契丹主怒。会平卢节度杨光远叛，引契丹兵由马家口入寇。彝殷合蕃、汉兵四万自麟州渡河侵契丹西境，以牵制之。
按：《纲目》书定难军节度使李彝殷侵契丹以救晋。夫 救 ，善词，亦急词也。当契丹入寇大河以南，诸镇袖手，独彝殷侵入其境以挠兵势，故书以善之乎？然考晋自延广挑衅，北虏南牧，一败于鸦鸣谷，再败于戚城，三败于马家口。即无彝殷之众，晋力尚足相当。迨开运二年，滹沱师溃，将帅北降，此时望救孔殷，不闻夏州一卒渡河。何耶？兹不书 救 而书 助 ，以见彝殷此举无关于晋之缓急，然仍不没其善也。
西羌夜母族乱，绥州刺史李仁裕击之，败死。
羌性强悍，帐族有生熟户：连接汉界，入州城者谓之熟户；居深山僻远，横过寇掠者谓之生户。其人多有世仇，不相往来。遇战斗，则传箭相率，其从如流，俗尚然也。夜母乃西羌熟户。仁裕在州颇事威福，蕃性不便。夜母举族谋乱走南山，仁裕率所部追击，战败，为所杀。
夏四月，授彝殷契丹西南面招讨使。
出帝以彝殷协助有功，故有是命。
汉隐帝乾元年春二月，定难军节度使李彝殷兼侍中。
隐帝以登极恩命，彝殷与湖南节度楚王马希广并进秩。
三月，请讨西羌。
彝殷上表贺，请讨叛羌夜母族，为李仁裕报仇。率众屯境上。庆州请益兵为备。隐帝以司天言今岁不利先举兵，逾止之。
夏六月，河中李守贞遣使夏州，乞援。
护国节度李守贞久蓄异谋。是时汉室方新，嗣君才立，自谓举无遗策，发兵扼潼关，称秦王。遣人赍蜡书、重币至夏州求援。
秋八月，彝殷出兵次延州。
彝殷闻凤翔王景崇、永兴赵思绾与守贞连衡，陕州节度白文珂攻之不克，乃亦出兵逼延州，为守贞声援。已，隐帝遣枢密使郭威赴河中节制诸军，掘长堑、筑连城困之，彝超遂抽师回。
按：《纲目》书汉护国节度使李守贞反。 反 者，逆词也。出师以援逆，是亦反而已。然书 次于延州 ， 次 者，缓词。何氏休曰：从义兵缓而后者功薄，从不义兵缓而后者恶浅。是则彝殷之罪，可从末减，故不书 反 而书 次 ，以原之。
冬十一月，上表自陈。
延州节度高允权素与彝殷不协，夏州兵虽退，允权以闻。彝殷上章自诉，纷然互讦，隐帝赐诏和解之。
乾二年春二月，以静州隶定难军，李彝殷上表谢。
彝殷见中原多故，有轻傲之志。藩镇有叛者辄以兵阴助之，邀其重赂。朝廷知其事，亦以恩泽羁縻之。史臣曰： 拓跋据银、夏，是时渐以桀骜，遂成宋朝继迁之乱。
按此定难军属有五州之始。
秋九月，赐兼中书令。
隐帝因河中平，命彝殷与两浙节度吴越国王钱宏ㄈ、湖南节度楚王马希广并加官。
周太祖广顺元年春正月，定难军节度使李彝殷复封陇西郡王。
陇西本仁福旧封。是时周祖新立，复封荆南节度高保融为渤海郡王，彝殷亦复旧爵，然彝殷未尝表贺也。
夏五月，遣使附于北汉。
周祖杀湘阴公刘ど，夷夏胥怨，ど父钧起兵太原，称北汉。彝殷遣使奉表附之。
按：夏州当五代之时，自开平讫显德终始五十三年，暮楚朝秦，充然无复廉耻。然其表附北汉，则有可取焉。盖郭威篡夺汉祚，弑湘阴公，四方藩镇靡然从之。于时北顾太原，危如一线，彝殷独以边方慕义，力扶孱弱，是真不以成败利钝之见存于中者也。
广顺二年冬十二月，北汉麟州刺史杨崇训求援于夏州，不应。
初，麟州土豪杨信自为刺史，受命于周。信卒，子崇训嗣。同彝殷以州降北汉。至是，为郡羌所围，乃求救于夏州。彝殷不赴。
显德元年春正月，定难军节度使、检校太尉、加太师、侍中、兼中书令、同平章事李彝殷晋西平王。
周祖以疾祀圜丘，改元，大赦，内外职官并加恩。于是荆南高保融封南平王，彝殷亦封西平王。
按：五代之际，篡乱相仍，豪杰蜂起，称帝、称王不可枚举。后世史臣，摭其遗事，特于纪、传、表、志外立为世家，盖尊之也。李氏坐拥河西，自思恭至彝殷已传六世。使其先妄自称尊，谁得禁之。乃于朱梁始膺王号，后唐继进朔方，迨周显德改元爵晋西平，遂得与吴越、荆南并列。夫律以《春秋》之义，李氏固未得为纯臣。然与五代诸世家较，不特遥遥华胄足以推重当时，即其服事中朝，保辑境内，归往之谓王，当之庸有愧乎！故具官书封，以见有土、有爵、有世系，若列入世家，可谓名称其实矣。
秋七月，加守太保。
世宗新即位，覃庆诸侯，彝殷于是月辛巳，与南平王高保融并进秩。
周世宗显德二年春正月，定难军节度使李彝殷以兵塞府州路，既而罢之。
夏州为缘边大镇，李氏世秉节旄，素自贵重。元年五月，府州防御使折德入朝。世宗置永安军于府州，即以德为节度。折氏晚出，彝殷恶其职与己埒，以兵塞路，不许通诏使。世宗谋于宰相，对曰： 夏州边镇，朝廷每加优恤；府州偏小，得失不系轻重。且宜抚谕彝殷，庶全大体。 世宗曰： 德数年来，尽力以拒刘氏，奈何一旦弃之！且夏州惟产羊、马，百货悉仰中国，我若绝之，何能为！ 乃遣供奉官齐藏珍赍诏责之。彝殷惶恐，撤兵谢罪。
按：昔刘平谓：五代之末，中国多事，惟制西戎为得之。中国未尝遣一骑一卒远屯塞上，但任土豪为众所伏者，封以州邑，征赋所入，足以赡兵养士，由是边鄙安宁，表献不绝。今观彝殷兵塞府州，世宗以一诏撤之，于兹言益信。
显德四年冬十一月，李彝殷叛北汉，诱杨崇训归周。
彝殷计诱崇训归周。与永安节度折德上言： 河东麟州刺史杨崇训，屡被蕃部攻围，乞归。 世宗诏曰： 据夏州节度使李彝殷奏，崇训等拒命吾朝，被蕃部侵迫欲归，备睹变通之意，特用宏纳之仁，宜分析名衔申奏，加恩酬赏。 遂授崇训本州防御使、检校太傅。
按：彝殷既事北汉，又复臣周，已属守义不固，而又计致崇训，乃情之无可原者，书 叛 、书 诱 ，深罪之也。
秋七月，加太保。
益食邑六百户，实封三百户。
周恭帝显德六年秋七月，定难军节度使李彝殷加太傅。
史臣曰：拓跋氏考诸前史可见也。自赤辞纳款于贞观，守寂立功于天宝；中和初，思恭以宥州举义，秉节夏、绥。厥后子孙历镇五代，地逾千里，爵进西平，供赋不入公朝，巡属惟其除授。盖夏虽未称国，而自王其土久矣！
论曰：事有必至，理有固然。自古未有为国守土，为民惜命，而其后不昌者。试观唐季，鸦军赴难，肇启后唐。负玺从行，遂开前蜀。射潮保境，吴越历有百年。伏甲诛残，南汉祚传五主。积功食报，自古为昭。拓跋自思恭举义，思谏讨李茂贞，思孝破王行瑜，有征必至，无役不从。当是时，中原鼎沸，阐帝图者，八姓十三君；郡邑瓜分，秉节旄者，九州数十主。闾阎多诛求之困，行间切锋刃之忧。独银、夏、绥、宥、静五州，兵不事战征，民不睹金革，休养生息，几及百年。西夏之昌，早基于此。而欧阳《五代史》，列南平高氏于《世家》，置西平赐姓于《杂传》，例不尽符。故余叔西夏事自中和讫显德，历书其颠末，以补《新史》之阙云。


唐僖宗中和元年春三月，宥州刺史拓跋思恭起兵讨贼。
拓跋思恭本党项羌，始祖赤辞，初臣吐谷浑，可汗慕容伏允待之厚，与结婚姻。太宗时，诸羌归顺，拓跋氏不至。贞观八年，行军大总管李靖奉诏击吐谷浑，赤辞屯狼道峡抗王师。廓州刺史久且洛生遣使谕以祸福，辞曰： 浑主以腹心待我，不知其他，若速去，无污吾刀。 洛生怒，引轻骑破之肃远山，斩首数百级，掳杂畜六千。太宗因其败，令岷州都督李道彦招之。赤辞从子思头潜纳款，其下拓跋细豆亦以所部请降。赤辞知宗族携沮，稍欲自归。岷州大都督刘师立复诱之，乃与思头俱内属。分其地为懿、嵯、麟、可三十二州，以松州为都督府，擢赤辞西戎州都督，赐姓李，遂职贡不绝。开元中，吐蕃浸盛，拓跋畏逼，请内徙。元宗诏庆州置静边等州处之，以赤辞孙守寂为右监门都督，封西平公。天宝之乱，守寂有战功，擢容州刺史，领天柱军使。广德二年，河北副元帅仆固怀恩叛，诱党项、浑、奴刺入寇。朔方节度郭子仪以党项、吐谷浑部落散处盐、庆诸州，恐其滋乱，表徙静边州及夏州、乐容等六府党项于银州之北、夏州之东。复徙宁朔州吐谷浑驻夏西，以离沮之。于是召大首领左羽林大将军拓跋朝光、拓跋乞梅等五刺史入朝，代宗厚赉之，使还绥其部。自后乞梅居庆州，号东山部；朝光居银夏，号平夏部。贞元中，有夏州刺史拓跋乾晖、银州刺史拓跋乾曜、拓跋澄等，俱官其地。思恭，乾晖裔孙也。据有宥州，称刺史。时冤句盗黄巢，由潼关陷长安。僖宗幸蜀，关中大乱。思恭纠合夷夏兵数万，约渭北延节度李孝昌会于州，誓牲讨贼，克日入援。
按：礼莫重于君臣，事莫大于征讨。有唐中叶，太阿废锐，藩镇连兵。庞勋、裘甫之徒，乘机肆乱，殚财动众，祸难始平。迨乾符以后，贼陷两京，宰衡称疾，乘舆播迁。一时行间，将帅非畏贼托风涛之阻，即纵寇留富贵之资。虽有义成入援，凤翔传檄而有倡寡和，寇患益深。思恭，党项小羌，位卑力弱，独能会合邻道，举义勤王，较之代北朱耶、云州赫连，奉诏兴师者不加一等乎？书 起兵 ，著其能为西州之倡。书 讨贼 ，嘉其克尽人臣之谊也。
夏四月，权知夏、绥、银节度事。
长安陷，夏绥银节度诸葛爽屯军栎阳，巢将朱温诱之，爽降贼。僖宗遂以思恭为左武卫将军，权知夏绥银留后。胡三省曰： 此拓跋氏强盛，遂为跨据西夏张本。
进兵武功。
思恭兵进武功，与凤翔郑畋、义存王处存、泾原程宗楚、河中王重荣四节度盟，图复长安。
战于王桥，不利。
诸军进薄长安，黄巢东走，市民争出迎。程宗楚恐诸将分功，独夜入城肆掠。贼讠知官军不整，且诸镇不相继，引兵还袭之，宗楚死。巢复入长安。诘旦思恭与李孝昌来援，与贼遇于王桥，战不利，死伤甚众。
秋七月，进军东渭桥。
思恭闻忠武节度周岌、昭义节度高浔连复邓、华诸州，复与李孝昌引军进屯东渭桥，守水北垒以逼长安。贼遣伪中书令尚让、东面行营都虞侯朱温帅二万骑拒之。
按：上书 不利 ，兹书 进军 ，嘉思恭志在灭贼，不因败而稍挫也。
八月，授夏绥银节度使。九月，与贼将尚让、朱温战，弟思忠死之。
朱温、尚让率众涉渭，思恭遣弟思忠迎击，战于东渭桥。桥表有铁鹤，思忠射之没羽，贼骇走。思忠逐北深入，殁于阵。僖宗赠宥州刺史，立祠渭阳。
按：书 死之 ，予节也。思忠为继迁远租，史不具官，谅非显秩。然当贼势鸱张，千里勤王，一死报国，非忠勇性成者不能。宜其庙食一方，祚传二百余年之久也。
冬十一月，战于富平不胜，奔夏州。
诸镇勤王，皆以师老迁延勿进。贼将知右军事孟楷袭思恭军于富平，思恭力不支，领残众奔归本道。
按：《春秋》私逃书 奔 。奔者，匹夫之行。思恭兵败，不奉王命，擅回本道，书以贬之。
十二月，夏州赐号定难军。
思恭既回夏州，缮甲训兵，表请讨贼。僖宗嘉之，赐其军号定难，促兵入卫。
中和二年春正月，定难军节度使拓跋思恭授京城南面都统，夏四月进军屯渭桥。
宰相王铎见诸道无心讨贼，发愤请行。僖宗命铎兼中书令、充诸道行营都都统，令夏、绥、、延诸军会之，授思恭京城南面收复都统、检校司空同中书门下平章事。思恭复出兵屯渭桥，受铎节制。
按：上书不名，此复名，重岁首也。后仿此。
秋八月，授京城四面都统。
思恭以锐士八千频与贼战。僖宗进为京城四面收复都统、权知京兆尹事。
中和三年夏四月，定难军节度使拓跋思恭从雁门节度使李克用复长安。
思恭奉诏从克用讨贼，连败贼将尚让、黄揆兵。进军渭南，与克用将杨守宗、河中将白志迁等击贼，一日三捷，贼众奔溃。诸军自光泰门入京城，黄巢焚官阙遁。
秋七月，晋爵夏国公。
僖宗以思恭讨贼功，加太子太傅，爵夏国公。
按：此夏国得号之始。
复赐李姓。
自后，历世仍之。
按：赐姓始于汉娄敬，至唐而盛。《纲目》书之不胜书，必甚美甚恶乃书。思恭之功，虽不及克用，然较全忠、茂贞辈不啻天渊矣，书以美之。
光启元年秋九月，定难军节度使李思恭合宁军讨河中。
河中节度王重荣据盐铁之利。中尉田令孜恶之，建请领属以佐军食。重荣不可，据河中叛。令孜使宁节度朱玫与思恭合夏军三万讨之。
十二月，战于沙苑，败绩。
诸军分壁沙苑，王重荣计诱河东李克用合兵拒战，玫不胜，夏兵俱败。
光启二年冬十一月，定难军节度使李思恭奉诏讨襄王カ，次于绥州。
朱玫耻为中人用，与重荣、克用连和，上表请诛令孜，大掠而西。僖宗幸凤翔，避之。玫与同平章事萧遘等奉嗣襄王カ权监军国事，据长安。旋立为帝，改元建真。僖宗诏山南诸镇及夏州兵讨之。思恭发兵次绥州，观望不出境，已，闻カ败，遂还。
按：《春秋》伐而书 次 ，其 次 为善；救而书 次 ，其 次 为贬。是时，李カ据长安，田令孜劫帝如宝鸡，诸道贡赋不至，从官、卫士皆乏食，势不已孔迫乎？思恭顾观望不前，无复以国事为急，书 奉诏 以严其赴救之责，书所次，以著其怠缓之罪。
文德元年，李思恭取、延，以弟思孝知留后。
中和中，改延节度为保大军。以东方逵领节度使。逵病，去。思恭遣弟行军司马思孝袭取之，自称留后。思恭为请于朝，授、坊、丹、瞿等州观察使、并检校司徒同中书门下平章事。
按：有唐末造，藩镇兼吞，始于韩简之攻河阳，继于秦宗权之陷郑州，极于朱全忠之并临淄、徐、郓，祸结兵连，至唐亡不解。思恭之取延，所谓郑伯效尤也。宜后日克用表中以为口实乎！去官，贬之也。
唐昭宗大顺元年夏六月，定难军节度使李思恭偕保大军节度使李思孝，出兵会都招讨使张于晋州。
河东李克用攻防御使赫连铎于云州，宣武节度朱全忠、卢龙节度李匡威奏讨之。宰相张请任其事。昭宗令将京军数万及、宁杂虏三万人抵晋州，思恭与思孝率夏兵会之。
冬十月，弃张军先归。
官军出阴地关。李克用遣养子李存孝营于赵城，击败镇国节度韩建兵，乘胜抵晋州西门。张出战又败，入城拒守。思恭与保大、静难、凤翔诸军先渡河归。
按：晋州之役，议者咸咎张小人浅谋误国。然将帅与其事者不当以是非论也。思恭既奉命兴师，败敌王之忾惟力是视，乃见败不救，弃帅先归，直书之，其罪自见。
乾宁二年，定难军节度使李思恭卒，弟思谏嗣。
思恭子仁早卒，孙彝昌幼，军中立其弟思谏嗣为节度使。
按：此李氏世袭节度之始。
秋七月，保大节度使李思孝擒宁将王令陶于黎园寨。
宁节度王行瑜求尚书令，不得，与凤翔节度李茂贞举兵犯阙，遣将王令陶据黎园寨。思孝与河东将李存信攻擒之，献于行在。
八月，思谏、思孝充宁东北二面招讨使。
李茂贞闻河东兵至，斩假子李继鹏上表请罪。王行瑜拒守如故。昭宗命思谏等为招讨使，从宁四面行营都招讨李克用讨之。
乾宁三年春三月，保大节度使李思孝致仕，表弟思敬自代。
昭宗诏思孝以太师致仕，思敬为保大军兵马留后，旋授节度使，后徙武定军，附李茂贞。天复二年，西川王建攻之，思敬举洋州降。
乾宁四年春正月，定难军节度使李思谏兼宁塞军节度使。
中和二年，以延州置保塞军。是时李茂贞据延、洋、秦、陇诸州。朝廷命思谏兼宁塞节度以分其势，茂贞不奉诏。
附：司马氏《通鉴》光化三年夏四月，加定难军节度使李承庆同平章事，而新、旧《唐书。党项传》思谏一生未尝离定难，何以节度忽易承庆？此或坊本有误，故从附书。
秋九月，奉诏讨李茂贞，授凤翔行营四面副都统。
当时兴元、、宁、、坊、河中、同、华诸镇之兵，并起交争，惟夏州不为唐患。朝廷宠锡优异。时凤翔李茂贞复以兵逼京畿，神策诸军不能御。昭宗奔华州，诏加思谏副都统，命帅师与凤翔四面行营都统孙会诸道军讨之。茂贞寻上表请罪，愿得自新。师不出。
唐昭宣帝天三年秋九月，州李继徽将六镇兵攻夏州。冬十月，李思谏告急于梁，梁遣刘知俊等击走之。
先是朱全忠攻州，降静难节度李继徽。继徽，茂贞假子也。全忠令镇州，质其妻、子于河中。已而，私其妻，继徽怒，遣使与茂贞连兵。茂贞令率凤翔、静难、彰义、秦陇等六镇兵围夏州。思谏告急于全忠。全忠使匡国节度刘知俊出兵援之。继徽以五万众阵于美原。知俊击破之，乘胜取州等地，自是夏州服于梁。
按：此李氏变节之始，去官，贬之也。自是，终梁之世皆不具官。
梁太祖开平元年夏五月，李思谏加检校太尉兼侍中。
梁受唐禅，遣使宣谕州镇，封两浙钱Α为吴越国王，如思谏等皆进秩。
开平二年冬十一月，李思谏卒，思恭孙彝昌嗣。
军中遵思谏遗命，共立思恭孙彝昌为留后。寻起复，正授旄钺。
开平三年春二月，夏州将高宗益弑其节度使李彝昌。
宗益官夏州都指挥，与其党谋据夏州，遂作乱，执彝昌杀之。
按：前书李氏不具官，兹书 节度使 ，何？正高宗益之罪也。夫彝昌为思恭孙，不能绳其祖武，屈首朱梁，固不为无罪，然以宗益戕之，则下犯上矣。《续纲目》书 杀 ，此书 弑 ，揆之尊卑上下之义，或倍谨严云。
三月，夏州人诛高宗益，迎蕃部指挥使李仁福为留后。
夏州将吏诛高宗益并其党，相率迎仁福于戍所，立为留后。仁福以闻，梁祖授检校司空、定难军节度。仁福，彝昌族父也。
按：当时朝廷衰乱，方镇专恣，非以部民逐主帅，即以偏裨领军务，上下恬然，毫不知怪。夏州将吏独能诛讨逆贼，迎立故宗，其忠义之气有非他州可及者。书以嘉之。
论曰：思恭之际，拓跋中衰，平夏势弱，而以区区一州之众，事十八叶天子于危亡之际，振数十世遗绪于颓废之顷，盖不特著忠于国，抑且垂裕于家也。虽其取、延，弃张，事多可议。顾当、宁犯顺，岐、汴劫迁，方镇争衡，中原板荡，独不闻夏州一骑渡河，其保境息民，循分效顺为何如耶！思谏嗣职，庸庸自保。视椒兰之弑而不知援，见汴梁之篡而不之讨。略公义，重私恩，以视思恭殆有愧焉！然当授受之际，承兄继侄，为宋太宗、元仁宗所不能为，亦可谓善全同气者矣。彝昌立，甫逾年，身无失德，祸及ト门，以思恭亮节再传而嫡嗣云亡，殊可慨已！
开平四年秋七月，晋师、岐师围夏州，李仁福城守，不下。
梁忠武节度刘知俊，功名浸盛，见梁祖性日猜忍，内不自安，潜以同州附于岐王李茂贞。后兵败奔岐，茂贞无地处之，使将兵取灵、夏。知俊攻灵州，两月不克。于是茂贞与宁节度李继徽、泾原节度李继鸾，遣使太原，请会兵攻夏州。晋王李存勖令振武节度周德威，于是月合五万众，自麟府渡河。初，梁祖遣供奉官张汉玫、国礼使杜廷隐谕赐夏州，抵石堡寨，闻晋、岐军至，廷隐以防卒三百人星驰入城。既而围合。仁福兵力俱乏，偕廷隐、汉玫与指挥使张和、李君用率州民及防卒分陴拒，昼夜不少懈。
按：拓跋与朱耶灭黄巢，赐国姓，同功一体人也。晋王志在灭梁。仁福若举四州之众，与之共扶王室，则扬刘夹寨诸战，仁辐身在行间，存勖何敢专为己功。从此共求李氏立之，何后唐之有哉？乃授甲登陴，誓为贼守，其有愧于沙陀之赐姓多矣。
冬十一月，延援师至，围解。
仁福固守逾月，遣使告急于梁，梁祖遣夹马指挥使李遇、刘绾率延师直趋银、夏，邀其归路，大破之晋、岐军皆解去。
十二月，加检校太保同平章事。
梁祖嘉其却晋、岐师也。
附：薛氏《旧史。梁纪》：乾化元年夏四月己卯，诏曰： 、岐未灭，关、陇多虞，宜择亲贤，总统戎任。应关西同、雍、、延、华、夏等六道兵马，并委冀王收掌指挥 。是时，夏州奉诏出兵与否，考新、旧两史并不载。
乾化二年春正月，李仁福加检校太尉。
并益食户实封。
梁末帝乾化三年春三月，李仁福加检校太师、兼中书令，封陇西郡王。
按：此李氏封王之始。新、旧《五代史》乾化二年封高季昌渤海郡王，是荆南受封先夏州一载耳。后世史家顾以高氏备十国，置李氏不与，何也？
龙德二年春二月，李仁福入献。
晋兵围德胜，末帝征诸道军赴援。仁福闻之，贡马五百匹助战。


宋太祖建隆元年春正月，定难军节度使西平王李彝兴加太尉。
彝殷于显德中虽受恩秩，贡奉甚稀。闻太祖受禅，遣银州防御使李光严奉表入贺。避宣祖讳，改名兴。太祖嘉之，使守太尉。光严，彝兴族子也。陈师道曰：宋初职备三公者，内则赵普，外惟彝兴。彝兴以藩镇领之，尤异数也。
三月，遣部将李彝玉御北汉兵于麟州。
北汉主刘钧，结代北诸部侵掠河西。太祖诏诸镇会兵御之。彝兴遣彝玉进兵抵麟州，北汉引去，遣使告捷。彝玉，彝兴从弟也。
按：此李氏立功宋室之始。
建隆三年夏四月，定难军节度使李彝兴贡马。
宋初市马，沿边陕右诸州最盛；河东、川峡仅居其半，如麟、府、丰、岚、益、文、黎、雅及唐隆镇、浊轮寨、岢岚、火山、永康等军未入版图，场市甚隘。彝兴闻北汉兵常扰麟州，知中国需马，遣使以良马三百匹入献。
五月，赐玉带。
太祖嘉彝兴，命玉工治带，亲临视之。召夏使问曰： 汝帅腰围几何？ 使言： 彝兴腰腹洪大，如合抱之木。 太祖叹曰： 真福人也！ 带成，遣使赐之。彝兴感服。
按有宋幅员之广：东南至海，西尽巴、，北极三关，疆理几复汉、唐之旧。其未入职方者，止燕、云十六州及西夏五州耳。然燕、云为北门锁钥，石晋失之，遂开契丹入寇之径。若银、夏诸州，羌戎瘠壤，得其地不可耕，抚其众不可守，非若吴越、荆南近在肘腋，势所必争也。太祖有见于此，因其贡献，厚加赐赉，以服其心，而羁縻之。诚得柔远之道哉！
秋九月，夏州蕃尚波于以伏羌县地入献。
初，秦州西北夕阳镇连接山谷，林木所出，夏人久擅其利。尚书右丞高防知秦州，建议置采造务，辟地数百里，筑堡要害，募卒三百人为戍。自渭而北，夏人有之；自渭而南，秦州有之。岁获大木万章，给京师。夏属酋长尚波于率蕃部千余人，涉渭夺木筏，杀兵役。防与战，败之，俘其属四十余人以献。太祖不欲边境生事，遣使至夏州谕彝兴约束之，悉归其所俘，赐以锦袍、银带。尚波于感恩，遂以所居伏羌县地诣秦州献。
按：《纲目》攻取之际，地有关于成败之大者，必特书重之。于时，尚波于献伏羌县地，宋与夏未交恶也，何以书？盖伏羌据西北险要，为秦、渭屏藩。异时，继迁频犯泾原、延庆，不入秦州；即元昊再犯渭州，亦信宿即去，地势使然也。兼以壤接吐蕃，潘罗支、角厮罗之属，全倚秦、渭声援，乃敢与夏州抗。若伏羌不通二族，何恃以建功？可不谓重乎？况继迁未生，伏羌先入，更若有天意存其间焉。
乾德元年春二月，银州防御使李光严生子继迁。
光严，赠宥州刺史思忠后。祖仁颜以长厚称，仕唐为银州防御使。父彝景嗣于晋。光严嗣于周。宋初，曾奉彝兴表入贺，循谨有礼，太祖赐赉甚厚。至是，与妻罔氏游无定河生继迁。继迁生即有齿，见者咸异之。
按：王侯子生无故，不悉书。继迁，州将子，曷以书？以其厄宋也。然继迁不厄宋，则李氏将不存。是又西夏之兴亡系焉，故书。
夏四月，彝兴献牛一。
牛生西羌，似牛而尾甚长，毛可为，异产也。彝兴得之，遣使以献。
乾德五年秋九月，定难军节度使、太尉，兼中书令、西平王李彝兴卒，子光睿权知州事。
彝兴嗜货财，识机变。五代时，虽向背不常，然未尝显与中国抗。入宋后，贡奉惟谨，征调时应。北汉刘钧累遣使持币由间道约以兵助，彝兴不纳。太祖闻，厚赉之。至是卒，太祖废朝三日，赠太师，追封夏王。子行军司马光睿自权知州事。
附：《宋史。刘平传》：平献攻守之策，言 太祖有天下，惩唐末藩镇之盛，尽削其兵柄，收其赋入。边方世袭，宜异于此，而误以朔方李彝兴、灵武冯继业一切亦徙内地。自此灵、夏仰中国戍守，千里运粮，兵民交困。 《张方平传》：太祖不勤远略，如灵、夏、河西，皆因其酋豪，许之世袭。及太宗谋取燕、蓟；内徙李彝兴、冯晖，于是朝廷始旰食矣。考《夏国传》及李氏《长编》，彝兴归宋无内徙事。
冬十月，光睿授定难军节度使。
加检校太保。
开宝元年冬十月，夏州属蕃扰边。
太祖以夏州近边，授董遵诲为通远军使。遵诲至镇，召绥、夏夷落，谕以朝廷威福，众皆感悦。至是，未数月，夏州蕃族扰边，遵诲率兵讨定之。光睿遣使谢。
开宝三年秋九月，绥州乱，故刺史李光子丕禄讨平之。
绥州羌族强悍，易于骚动。刺史李光在州缮完城堡，训约戎夷，一方安之。及卒，羌人乘隙为乱，丕禄捕首事者诛之，余党遂散。
开宝四年春正月，李丕禄授绥州刺史。
绥州定，光睿令丕禄权知州事，表闻于朝。太祖诏授本州刺史。
开宝五年春三月，定难军节度使李光睿请入朝。
光睿闻太祖解诸将兵权，罢藩镇节度，内不自安，遣使贡献，表请入朝。诏不许。
开宝七年，定难军节度使李光睿以李继迁为管内都知蕃落使。
继迁善骑射，饶智数。尝从十余骑出猎，有虎突从山坂下，继迁令从骑悉入柏林中，自引弓踞树巅，一发中虎眼，毙之。蕃部由是知名，光睿爱其勇，遂授以官。
开宝八年夏五月，北汉兵侵银州。
北汉刘继元数出兵寇宋，不克，遣使招诱夏州，光睿不从，继元怒，遣兵万余渡河掠银州。光睿御却之。
开宝九年秋九月，定难军节度使李光睿率兵伐北汉。
北汉兵既却，后复数使诏谕，光睿并以闻。太祖以江南既平，命侍卫都指挥使党进、宣徽北院使潘美率兵伐汉，分五道入太原；又命兵马监押马继恩进河东界，焚荡堡寨。光睿亦率所部次天朝、定朝两关，遣使表言伺黄河冻合进兵。
冬十月，攻吴堡寨，破之。
斩首七百级，获牛羊、铠甲数千，俘寨主侯遇以献。
改名克睿。
时太祖崩，太宗即位。 光 字，避帝讳也。
宋太宗太平兴国元年十二月，定难军节度使李克睿加检校太尉。
太宗即位，嘉克睿击北汉功，晋秩褒之。
太平兴国二年冬十一月，夏人掠灵州进奉使。
羌人素不知教养，自彝兴归宋后，蕃部数犯西鄙。庆州刺史姚内斌号武猛，在镇十余年，西夏畏伏，不敢犯塞。及内斌卒，羌族复肆。时灵州贡使回，夏人游牧过境猝遇之，悉夺其鞍马、器甲去。知通远军、兼灵州巡检董遵诲移檄夏州欲讨之，克睿惧，执送作过蕃酋，尽归所掠，请罪。
按：前书 夏州属蕃扰边 ，兹书 夏人掠灵州进奉使 ，西羌鸷悍，易肆难驯。异日继迁之乱，其端已见。
太平兴国三年夏五月，定难军节度使李克睿卒，子继筠嗣。
克睿驭下宽和，属下有小过，辄不较，故终其世羌人感悦，无携贰者。太宗闻其卒，废朝二日，赠侍中。子衙内都指挥使、检校工部尚书继筠自权知州事，旋授检校司徒、定难军节度观察留后。
太平兴国四年春三月，定难军留后李继筠出兵讨北汉。
太宗亲征北汉，继筠表率所部进讨。因遣银州刺史李克远、绥州刺史李克宪率蕃、汉兵卒缘黄河列塞渡河，略太原境以张军势。
按：汉、周世为仇雠。广顺、显德中无岁不扰。宋有天下，余忿未消，犹以兵寇麟、府诸州。李氏自归宋以来，频与汉战，累立大功，其效顺之心可谓城矣。
太平兴国五年冬十月，定难军留后李继筠卒，弟继捧嗣。
继捧本衙内都指挥，嗣为留后。
太平兴国六年秋八月，银州刺史李克远袭夏州，不克。
初，继筠卒，子幼不得嗣。继捧以季弟袭职，失礼诸父，宗族多不协。克远素暴悍，与弟克顺等率兵袭夏州。继捧侦知，伏兵以待。克远兵至，入伏败死。
冬十一月，继捧以银州变闻。
太宗诏令抚绥属族，无使滋乱。
太平兴国七年春二月，月犯井、鬼。
掩鬼之西南星入于井。
按：月犯列宿，其国主兵。夏州将乱，乾象先示其咎。孰谓天道与人事远哉！书西夏天象始此。
三月，绥州刺史李克文请诏使谕夏州入觐。
自克远死，李氏宗族携贰。绥州刺史，西京作坊使李克文上言继捧不当承袭，恐生变乱，请遣使偕至夏州谕令入觐。克文，继捧从父也。
按：节度使入朝，自是常职。夏州历唐、五代未尝亲觐。宋初，光睿表请不许，以其边方重镇，故弗深求也。克文因骨肉微嫌，首请诏使，其心之为公、为私，皆不可知。然肇西边十余世兵燹之患，贻有宋二百年征讨之劳，皆此一请致之。书以志乱始。
夏五月，继捧入朝，遂献银、夏、绥、宥、静五州地。
夏州入中国有三路：一由绥州历丰林县苇子驿，入延东北；一由夏州越五百余里，至芦关出蕃界，入金明境，为延州正北；一从夏州经四百里，至宥州入洪门，由永安城历万安镇，抵延州西北。此三处皆土山、柏林、溪谷相接，径路仄狭，驼马不得并行。故李氏自上世以来，未有亲觐者。克文表至，太宗遣中使持诏命克文权知夏州，以西京作坊使尹宪同知州事，召继捧来京。继捧有难色，克文与诏使并促之，不得已率家属入朝，见于崇德殿。太宗大喜，赐白金千两、帛千匹、钱百万。祖母独孤氏献玉盘一、金盘三，亦厚赉之。继捧感谢，自陈诸父、昆弟多相怼，乞纳境内五州八县地，留居京师。
按：继捧既与宗族相怼，复为诏使敦迫，束身归命，势固难已。然留其图籍，任克文辈推择贤能权知留后。宋以夏州沙漠，或未必为籍土之谋，乃欲快己私，顿遗先业，遂使继迁忿不思难，骚动西陲。是肇祸者克文，致乱者继捧也。《公羊》谓：遂者，生事之辞。书 遂 献地，与前书尚波于献地异。
论曰：继捧之祖仁福素鲜大勋，系居疏族，特以夏州弑乱，将士乐推。思召伯者，爱及《甘棠》；戴羊公者，碑传 堕泪 。况思恭遗泽孔长，仁福为其族子乎？顾当梁、唐之际，自知异姓孤臣，功不足以服朝廷，力不足以胁诸镇，假结胡虏，冀免除移。遂使边吏震惊，王师薄伐，负其隅固，要索宠荣，事则成矣。如名不正，何自是以后，以擅知留后为常经，以阴援叛镇为能事？彝超碌碌，固无足称。若彝兴，兵扰契丹，力援国难，表附刘汉，念切故君，而向背不常，缓急难恃，无非色厉，岂是壮夫！宋兴太祖，即西平王爵，荣加太尉，继以克睿忠贞，继筠克肖，贡礼无缺，汉寇频摧，盖天下之统一，而反覆之心定矣。迨继捧嗣立，不为刘钧守土，遽效钱ㄈ归朝，岂兄弟阋墙莫御其侮耶？何后复合继迁臣契丹也？噫，此天所以启思忠之后欤？
六月，定难军都知蕃落使李继迁奔地斤泽。
继迁时年二十。自兄继捧入朝，与克文议不协，自率故部居银州。会诏使至，护送李氏缌麻以上亲赴阙，始知五州地尽归朝廷。继迁不乐内徙，与弟继冲、亲信张浦等谋曰： 吾祖宗服食兹土逾三百年，父兄子弟列居州郡，雄视一方。今诏宗族尽入京师，死生束缚之，李氏将不血食矣！奈何？ 继冲曰： 虎不可离于山，鱼不可脱于渊。请乘夏州不备，杀诏使，据绥、银，可以得志。 浦曰： 不然。夏州难起家庭，蕃部观望，克文兼知州事，尹宪以重兵屯境上，卒闻事起，朝发夕至。银州羌素不习战，何以御之？吾闻小屈则大伸，不若走避漠北，安立至家，联络豪右，卷甲重来，未为晚也。 继迁善之。诈言乳母死，出葬于郊，悉以兵甲置丧车中，挈其家族数十人出奔蕃族地斤泽，泽距夏州三百余里。继迁出其祖思忠像，以示戎人，戎人拜泣，从者日众。
按：此李氏异宋之始。
秋九月，权知夏州事李克文入朝。
克文性恭顺，既权知夏州，与尹宪谨饬封堠，抚安蕃族，以待朝命。太宗遗使召之，克文应诏挈其家属入京，以唐僖宗所赐其祖思恭铁券及朱书御札献。太宗宴之崇德殿，嘉奖备至，授澧州刺史，赏赉无算。
绥州刺史李克宪拒命，通事舍人袁继忠谕降之。
初，克宪恃略太原功，跋扈不顺命。李继筠奏罢之，授克文为刺史。及克文移驻夏州，太宗以戎人易乱，绥州无主，命仍以州事委克宪。已诏赴阙，克宪偃蹇不肯行，克文请以尹宪兵讨之，太宗不欲用武，遣袁继忠持诏往谕。克宪谓继忠曰： 李氏何负于朝廷，不能以一州相假乎？ 继忠曰： 天子以夏州归顺，锡以车旗，予以银币，将擢其诸父、昆弟并居方面，宠荣极矣。绥、银僻在羌夷，民贫地瘠，朝廷召公等入京，共享富贵。今克文诣阙，绥州孤立无援，若犹怀顾望，一旦兵临，羌人嗜利忘义，势涣心离，悔何及耶！ 克宪迟疑久之，乃随继忠入京。授单州刺史，与克文并赐第京师。
冬十月，夏州乱，李克文复权知州事。
克文入京，戎人相率蠢动，尹宪发州兵讨击，斩首数百级，获牛羊万计，遣使以闻。太宗以戎人不忘李氏，复命克文权知州事，赴镇以安抚之。
十一月，李继捧授彰德军节度使。
自夏州归顺，蕃部酋豪乐于内附者凡二百七十余人，族种五万余帐；十年以来，戎人所掠生口、牛羊数万计，悉还其主。太宗以为继捧功，特授彰德军节度，并官其诸父克信等十二人有差。尝宴群臣于苑中，谓继捧曰： 汝在夏州以何道制诸部？ 对曰： 戎人鸷悍，但羁縻而已，非能制也。
十二月，李继迁攻夏州。
继迁闻戎人不靖，自地斤泽率众攻夏州。尹宪使请济师，太宗诏引进使梁迥领兵往护银、夏诸州事。继迁闻之，退。
按：此继迁构兵之始。
太平兴国八年春三月，继迁入贡，内侍秦翰赍敕招之，不听。
继迁闻继捧等俱受恩命，遣所部诣麟州贡马及橐驼等物，奉表言： 世泽长存，祖功未泯，人心思旧，蕃部乐推，不望通显皇朝，但假余生戎落，克遂肯构肯堂之志，常为不侵不叛之臣 云云。太宗使秦翰赍敕谕曰： 朕恭迓天庥，懋昭皇极。山陬海ㄛ，尽一车书；日照月临，罔非臣庶。尔河西李氏，世分旄钺，久任边疆，忠节著于前朝，丰功彰于昭代。属兹家庭多难，几化参商；幸逢恩诏曲全，无亏棣萼。业经同族共列王朝，何忍一夫远居荒俗！况夷落之内，或有跳梁；亲近之间，岂无煽动？敢行旅拒，难逭天诛，不特宗祀忽焉，抑且身名两败。细维善后，合念归诚。宠秩有加，不失当躬富贵；恩荣勿替，永贻奕世箕裘。祸福分途，从违早计。 继迁留翰宿帐中，出入无疑间，翰思手刃之，不得，乃还。
夏五月，战于葭芦川，不克。
继迁数寇河西，银、夏诸州无宁日。太宗令银、夏、绥、宥都巡检使田钦祚与西上ト门副使袁继忠率兵巡护。继迁从柞岭引众拒之，战于葭芦川，不胜，弃铠甲走。
秋九月，犯三岔口，又败。
继迁闻田钦祚、袁继忠屯兵三岔，控扼夏州要害，潜率众攻之，不胜，退入狐犭各谷。钦祚等出万井口逐之。继迁请战，麾众围雄武军千人于后。继忠命龙卫指挥荆嗣往援，列阵格斗。继迁始却，失人马七百余。已，钦祚军还，依山为营，继迁亦寨其下。钦祚与嗣募劲卒五十人，乘夜纵火击之。继迁不及备，营栅悉毁，军士死者千余人。
冬十二月，以西戎兵攻宥州。
初，太宗诏绥、银、夏等州官吏，招引没界外民归业。继迁见部下携贰，谓张浦曰： 我宗社久墟，蕃众饥敝。今中国以财粟招抚流民，亲离众散，殆不可支。 浦曰： 宋兵遍驻银、夏，势难与争。宥州富庶，恃横山为界，若诱诸部并力图之，扼险观变，亦克复之策也。 继迁乃诱西戎众，合二万人攻宥州。巡检使李询率所部蕃、汉卒击走之。
按：继迁兵力未足，而使戎落之众悉为己用，是弱能假强，寡能假众也。书以著其始大之渐。


宋钦宗靖康元年、夏元德八年春正月，使贺金正旦。
金主始朝日，礼毕，方命各国使人入贺。
二月，围杏子堡。
贺正使回，乾顺知金人围汴益急，乘隙围杏子堡。堡在延州平戎寨北，两山对峙，形势险厄。延副总管刘光世据险拒守，夏兵力攻不克。
三月，攻天德、云内、武州及河东八馆地，取之。
先是，金将粘没喝遣撒离母许割天德、云内、金肃、河清四军，河东八馆及宋武州之地，约攻麟府以牵制河东兵势。于是，乾顺遣兵万人由金肃、河清渡河，尽取所约地。
夏四月，掠河外诸寨，破震威城，杀知州事朱昭。
政和中，童贯于铁炉骨堆筑震威城，距府州三百里，最为孤绝。乾顺因金兵内侵，知戍边士卒入援，乘虚掠河外诸寨，径攻震威，多设木鸷冲梯临城，飞矢雨射，昼夜不息。昭率城中老幼数百，登陴拒守。乾顺令酋领悟儿思齐介胄衷毡，以盾自蔽，说昭降，且数宋朝失信，曰： 大金约吾共攻京师，为城下之盟，画河为界。太原旦暮且下，麟、府诸城悉归于吾，公何恃而不降？ 昭披襟厉声叱之。思齐知不可夺，以利啖守兵，得登城。昭尽杀妻、子，纳尸于井，勒众搏战，中矢死。
太白入东井。
犯东扇北第一星。
金人袭取天德诸城，遣使请和，不许。
乾顺既取天德诸城，金帅兀术以数万骑阳为出猎，掩至诸诚，逐出守令，悉取之。惟金肃、河清二军在大河西，尚为夏有。乾顺惧，请和，金人执其使。
按：宋之约金攻辽也，初议山前、山后十七州，金人止归燕京、涿、易、顺、檀、景、蓟诸地；再请，复与武、朔二州。而于夏则以拓跋云中故地二千余里遣之，何重复轻宋若此？盖宋藉其力以复幽、燕，夏则出师赴难，志在恤邻，故饵之不得不厚耳。迨乾顺进誓输诚，更礼受诏，夏之不竞，已被金人窥破。于是索户口，掠边境，掩取天德，羁执使人，非金之无情，乃夏之自取也。
金劫麟、府、丰三州地来归。秋七月，知晋宁军徐徽言复取之。
宋同知枢密事聂昌奉使出河东，金人劫之，使割三州隶夏国，乾顺已设官置守。三州与晋宁近，晋宁军民大恐，诉于徽言曰： 弃三州，晋宁岂能存？ 徽言曰： 此使人矫诏耳。三州在河西，夏岂能据？ 率兵攻之，乾顺不能救，守令皆降。
八月，寇泾原。
统制李庠聚兵柏林堡拒之，夏兵分番迭进，庠兵溃。泾原第三将曲端力战，乃却。
九月，取西安州。
元符中，以南牟会新城建为西安州，在兰州西北，逼邻夏境，乾顺袭取之。
冬十月，使贺金天清节。
贺节使奏告谢罪，请还所执人使，金主遣之。
故辽将小鞠录来奔，助以兵，使围麟州建宁寨，破之。
小鞠录，党项族，仕辽为西南面招讨使。辽亡，尝集杂羌十余万破丰州，转攻麟州，兵败，父母妻子尽失，遂奔夏国。乾顺助以兵，使围麟州之建宁寨，越旬破之，杀守将杨震。
十一月，破怀德军。
大观中，展平夏城作怀德军，与西安、镇戎相犄角，应接萧关。乾顺曾以三千骑攻之，为泾原第十将吴所败。乃西安破，怀德失援，复遣太子某将兵攻之。知军事刘铨、通叛杜翊世拒守。夏兵亘数十里困之。翊世閤室自焚死；铨被执，太子素闻铨名，置之别室，欲授以官，铨大骂，杀之。
十二月，攻兰州，入通川、圆子诸堡，大掠。
兰州恃河为固，每岁河冰合，必严兵以备，士不释甲者累月。元符中，兰州录事参军张叔夜筑寨天都山，夏兵不敢窥境。自西安、怀德失守，乾顺遣兵攻天都，围兰州，力攻五日，大俘二堡人畜而还。
靖康二年、夏正德元年春正月，使贺金正旦。
金主以宋帝誓书地图示使人，使人稽首称贺。
三月，复受割地于金。改元。
先是，金夺天德诸城，乾顺屡以书责其背盟。金主命画陕西分界，自麟府路洛阳沟距黄河西岸，西历暖泉堡；延路米脂谷至累胜寨；环庆路威边寨逾九星原，至委布谷口；泾原路威川寨略古萧关，北至谷川；秦凤路通怀堡至古会州，距黄河，依见流，尽熙河路西边，以定封域。其地有悬邈者，亦相地势从便分画。复分陕西北鄙以偿天德、云内，抵河为界。于是群臣上表贺，乾顺肆赦国中，改元德九年为正德元年。
夏五月，取威戎军。
乾顺遣将军李遇兵取威戎城，金将婆卢火先取之。军于城东。遇前锋将与战不利。遇到，军城北，遗书娄室曰： 夏国以天德、云内归大国，大国许我陕西北鄙之地，是以至此。 娄室命婆卢火撤兵退。
秋九月，出师从金人入寇。
金帅兀术回云中，遣保静军节度杨天吉至夏，约寇陕西。乾顺许之，出师屯于境上。宇文懋昭曰： 粘罕已尝渝盟于夏，而夏人又从之，何哉？盖夏人非不知和好不可久也。是时金国方强，胁而从之，亦欲因而掳掠耳。
冬十月，使贺金天清节。
使臣奏请师期，金主命俟副元帅宗弼檄至。
十一月，金人为求侵地。
宋通问使、宣义郎傅见金左监军完颜希尹于云中，希尹以国书授，为夏国请熙宁以来侵地。盖因前夺夏地，欲责偿于宋以报也。
宋高宗建炎二年、夏正德二年春正月，使贺金正旦。
金主问夏国事宜，使者以岁饥告，命发西南边粟市之。
陕西抚谕使谢亮来议和。
乾顺屡从金兵入边，高宗以主客员外郎谢亮为陕西抚谕使、从事郎何洋为太学博士，持诏谕乾顺约和。陕西制置使王庶遗亮书言： 夏国为患小而缓，金人为患大而急。况夏国秋稼不登，饥饿困敝，庶可保其无他。阁下曷不持节督诸路兵，先其急而后其缓。 亮不听。庆历后，中国使者常止宥州，有偶至国中者，与国主以宾礼见。亮至，乾顺倨坐见之，亮不敢争。
三月，连金兵破凤翔、西京，以檄索延。
乾顺遣兵会金将娄室陷凤翔、长安，陇石大震。谍知关陕无备，命宥州监军司移檄延安言： 大金以延割隶本国，理当索取，若敢违拒，当行诛讨。 帅臣王庶报曰： 金人初犯本朝，尝以金肃、河清畀汝，今谁与守？国家以奸臣贪得，不恤邻好，遂至于此。贪利之臣，何国无之，岂意夏国躬蹈覆辙！比闻金人欲自泾原直捣兴、灵，方切寒心，不图尚欲乘人之急。幕府虽士卒单寡，类皆节制之师，左支右吾，尚堪一战。果能办此，何用多言！ 乾顺得檄不报。
秋九月，遣谢亮还，以兵取定边军。
乾顺留亮数月，伪与约和，遣归。亮既行，潜以兵蹑其后，由多移岭袭破定边，悉取其诸堡寨。
冬十月，使贺金天清节。
金徙徽、钦二帝于韩州，使人随君臣表贺。
十一月，黜将军李遇。
遇自取威戎，欲尽收关陕，频以兵扰延。王庶患其强，遣谍入夏间之，乾顺心疑，黜遇而收其兵。
建炎三年、夏正德三年春正月，使贺金正旦。
金诸将兵破陕西诸郡，蕃、汉由绥德城逃入夏界者甚众。使人入见，金主谕谨守边备，勿纳流民。
二月，金使约兵入寇，勿应。
金娄室久围晋宁军不克，遣使约夏国夹攻。乾顺恐晋宁破，金兵日逼，不应。
秋七月，取德静寨。
延戎马倥偬，其东皆金兵，西北即夏境，属中国者惟镇安一军、德静一寨。乾顺攻德静，破之，权帅耿友谅仅以身免。
冬十月，使贺金天清节。
金蒲察、娄室悉取、坊二州，地与夏境接壤。乾顺惧其兵威，遣使先期至，金主命仍随高丽使同见。
建炎四年、夏正德四年春正月，使贺金正旦。
宋兵败于高桥，高宗航海。金将阿里、蒲卢浑状闻，金主出示高丽、夏二国使人，以夸其强。
太常卿谢亮复奉使来，不纳。
开封尹宗泽疏请北伐，乞使辨士西说夏国出兵为助；知枢密张浚宣抚川、陕，亦奏请国书连夏。高宗复以亮为太常卿、权宣府参议官，再使夏国。乾顺闻其至，拒不许入。亮不得要领而还。
冬十月，使贺金天清节。
金人立刘豫为齐帝，豫遣使谢封册并贺天清节，夏使遂班于齐使、高丽使之下。
环庆统制慕洧自庆阳来降。
张浚富平之败，斩环庆经略使赵哲。哲将统制官慕洧为环州豪族，遂自庆阳叛附夏国，乾顺纳之。
十二月，熙河副总管刘惟辅请附，不纳。
金人寇熙河，与惟辅战，不胜。一日，乘其出焚积聚，袭败之。惟辅与亲信数百匿山寺中，遣人求附，共扼金兵，乾顺畏金，不纳。已而，金人执惟辅，死之。
绍兴元年、夏正德五年春正月，使贺金正旦。
乾顺表内以不纳熙河刘总管告，金主赐赉甚厚。
夏四月，金使来索辽臣耶律大石。
大石，辽太祖八世孙，仕辽为都统林牙。金兵入居庸关，大石迎战被执，后乘间脱归。及辽亡，大石率其部众西行万余里，归者数国。至起儿漫，群臣册立为帝，称西辽，改元延庆。金遣降将耶律余睹等至兀纳水，不得济，还报曰： 闻大石已驻兵和州之域，必与夏国合势。 金主遣使索之，乾顺报曰： 小国与和州地非接壤，且不知大石所在也。
冬十月，使贺金天清节。
和州回鹘执耶律大石之党撒瓜、迪里、突迭献于金，金主知夏国不与大石合，使人入见，谕慰之。
慕洧叛降于金。
金将撒离喝攻庆阳，破之。慕洧乘势取环州，见金兵强，遣使以城降。
十一月，川陕宣抚副使吴使以书来，不报。
川陕地金已十得其四，时败金将兀术于和尚原，西路稍通，乃贻书夏国，使背击金人。乾顺不应。
绍兴二年、夏正德六年春正月，使贺金正旦。
时金以陕西地赐刘豫。乾顺遣使贺正旦，请环、庆二州，金主不许。
停行中国历。
故事：每于上年孟冬受中国赐历。时高宗以乾顺附金久，不复颁赐。自是不行中国历。
秋八月，与金恶，始遣使如川陕请通好。
金主立陕西元帅府，不欲以北鄙地与夏，粘没喝聚兵云中，将取川陕。乾顺恐其图己，举国屯境上备之，并遣使至吴、关师古军中，请通好。
按：书 请通好 ，与之乎？讥之也。宋尝两使夏国，乾顺未尝一应。兹以金人图己，始使入请，是畏金，非怀宋也。直书 与金恶 ，以著其非诚。
九月，金降人耶律余睹来奔，不纳。
余睹，辽宗室，叛辽归金，为西军大监军。尝将兵攻耶律大石于曷董城，失其金牌，粘没喝疑其与大石通，拘质其妻、子，余睹遂有叛心，潜约燕京统军槁里谋诛女真之在官在军者。天德知军以告，兀术自云中来，闻而未信。已，获余睹使人，得其与槁里交通状，即驰至燕京，计杀槁里。余睹父子假游猎名遁走夏国。乾顺遣官问 有兵几何 ，以二、三百对，遂不纳。走塔坦，被杀。
按：余睹为辽宗室，举众投金，覆灭宗社，枭獍之恶，无以喻此！是时乾顺见恶金源，方谋自固，而能拒叛不纳，俾即诛夷，使残辽稍伸余恨，亦义举也。
冬十月，使贺金天清节。
金主知乾顺不纳余睹，待使人益加礼。
十二月，纳契丹降户，立监军司统之。
余睹既死，兀术分捕余党，令诸路尽杀契丹降人。于是，河东八馆五百户、山金司乙室王府、南北王府、四部族衙诸契丹相温酋首率众蜂起亡入夏国。乾顺处之北鄙，别立监军司统之。
绍兴三年、夏正德七年春正月，使贺金正旦。
金主以纳契丹叛人诘责，使人顿首谢罪。
秋八月，攻伪齐怀德军，不克。
靖康中，夏兵破怀德，设兵戍之。及金人以陕西地畀刘豫，命夏国割怀德与之，乾顺心怏怏。时豫寇伊阳，知其无备，以五万众攻之。知军事庞迪开门以待，夏兵疑不敢入。迪以数千骑分门突出，夏众惊溃，失军资、牛羊甚夥。
冬十月，使贺金天清节。
使人与齐使同入见，齐使以攻怀德告，金主令持诏还谕责之。
绍兴四年、夏正德八年春正月，使贺金正旦。
乾顺命使人奏告，请于陕西互市。金主不许。
夏四月，金人复征兵寇四川。不应。
金将兀术攻仙人关，与宣抚使吴战于杀金平，大败，遣使征兵，乾顺不应。时金人锐志入蜀，自撒离喝以下皆尽室行。夏兵不至，乃还凤翔。
按：征者，役使之辞也。乾顺拒之不从，自是稍能自立矣。
冬十月，使贺金天清节。
金主有疾，不视朝，命使人就馆燕。
十一月，遣使知川陕请伐金。
金主从刘豫请，将使窝里哩挞赖等南侵陕西，都统粘没罕以前两次征兵不应，请先弱夏，然后取宋。乾顺闻之，遣使至四川言： 感朝廷德意，愿助兵伐金。 吴以闻。
绍兴五年、夏大德元年春正月，金使来告哀及报即位。
太宗薨，熙宗立。乾顺遣使吊并贺。
夏五月，归孝子程俊母邵氏。<br/>俊，会州人。幼时父母陷于夏国，常号泣自毁。迨长，捐家财数十万往赎，未至，北向号泣，寝食俱废。夏人感动，还其母邵氏。俊日夕承顺，奉养备至，乡里称为至孝。
按：西夏风气广莫，民俗强梗敢战，然能尚气节，重然诺，故忠孝之事，亦时取焉。观于前葬孟氏，兹归邵氏，旌善之心，出于至公。惜乎典籍鲜存，不能数觏也。
秋九月，以濮王仁忠为中书令。
仁忠性谨严，持法峻，人不敢干以私。晋王察哥广起第宅，横征多诛求，蕃、汉苦之。仁忠上疏劾，察哥为之罢役，朝野肃然。乾顺嘉其风力，使由左枢密进中书令。察哥阴间之，不得。
绍兴六年、夏大德二年春正月，使贺金正旦及万寿节。
万寿节，熙宗诞也。
夏六月，金人以主名来报。
伪齐刘豫表请金主以御名音切及同音字号降示。金主从礼臣议，并报夏、高丽二国。
秋七月，取乐州，复取西宁州。
夏国乳酪河与二州相近。乾顺遣兵袭取乐州，进攻西宁，保塞、绥边诸寨俱溃，守将弃城遁。
冬十月，遣兵越金界，取亡马于塔坦。
乾顺遣兵由河清渡河，自云中府路天德军界追取所亡马，于塔坦得之而回。往返皆不假道于金，金人亦不问。宇文懋昭曰： 昔粘罕尝假道夏国以攻川、陕，夏人拒之；今乃擅越金界以取亡马。盖是时粘罕、兀术皆罢军事，撒离喝为陕西经略使，夏人知其无能为也。


宋英宗治平元年、夏拱化二年春正月，遣使吴宗入贺，不成礼而还。
初，夏使入贡，移文延州，称使者官曰枢密。延安抚使程戡奏令称使副不以官，或称领卢。领卢，蕃枢密院号也。使皆怏怏。谅祚遣宗入贺即位，初至，习上寿仪毕，退就幕次，见所赐酒食，窃笑不肯下箸。故制：夏使见于皇仪门外，朝辞诣垂拱殿。是日，宗等不肯门见，至顺天门，欲佩鱼及仪物自从，引伴高宜禁之，宗不可，留止厩一夕，供馈俱绝。宗忿出不逊语，宜折令如故事，良久乃入。已，赐食殿门，宗诉于押伴张觐，觐以闻，英宗令赴延州与宜辨。宜者，延州所遣也。戡令通判诘之，宗曰： 引伴谓当用一百万兵，逐入贺兰巢穴，此何等语也？ 通判曰： 闻使人目国主为少帝，故引伴有此对，是失在使人，不在引伴。 宗沮服，不复辨。诏令谅祚惩约之，自后宜精择使者，戒励毋紊彝章。
按：使不辱命则书名，兹书 吴宗 ，斥之也。谅祚自亲政以来，正侵界，用汉仪，求赐书，可称恭顺有礼矣。乃三纪未周，兵端复起，实宗一人致之。书 不成礼 ，正其罪也。
二月，黑云贯东井。
起西北方，长五丈许。
夏五月，夏州羌邈奔等以地叛降西蕃。
邈奔素跋扈。见夏兵与西蕃屡战不胜，约其叔溪心以陇、珠、阿诺等三城叛投角厮罗，厮罗纳之。
秋七月，以兵入秦凤、泾原大掠。
谅祚因吴宗回，得赐诏，谓中国辱其使人，深以为耻，遂招引亡命，点集兵众，潜谋入寇泾原。副总管刘几以告权经略使陈述古，请兵防守，述古不听。谅祚以十万众分攻诸州，驱胁熟户八十余族，杀弓箭手数千，掠人畜万计。
九月，邈奔等还自西蕃，请兵攻角厮罗，不克。
邈奔等以地附厮罗，冀重用，厮罗不为礼，复归，谅祚宥不诛。请兵还取陇、珠、阿诺三城地，以万骑往，不克，收降丁五百帐而还。
治平二年、夏拱化三年春正月，侵庆州，攻王官城。
谅祚习知先世所为，保吉一叛而复王封，曩霄再叛而称国主。知中国兵力不能有加，既掠秦凤诸州，复以万众入庆州，攻王官城，为经略使孙长卿兵所拒，不得进。
二月，上表自陈。
谅祚数扬虚声，兵骑往来倏忽，偶不设备，即乘虚入侵。英宗遣文思副使王无忌持诏诘问，谅祚迁延勿受。已，遣贺正使荔茂先献表，归咎宋之边吏，词多非实。诏复戒其滋扰，终勿听。
诱陕西熟户叛投。三月，围顺宁寨。
陕西熟户耕佃官田，并无徭赋，惟战斗时出骑从征，最为安业。谅祚多方招诱，半思外投。延钤辖李若愚悉召酋长，称诏犒劳，务为姑息。谅祚益易视之，遣右枢密党移赏粮出兵犯保安军，围顺宁寨，相持半月而解。
夏五月，献于契丹。
谅祚与契丹较疏，朝贺、丧葬外不遣泛使。时与中国构兵，遣使献，告以国有兵事，契丹主不问。
秋八月，复扰泾原。
西边蕃部弓箭手习知山川道路，材气勇悍，泾原倚为藩蔽。谅祚常以兵威胁服，有违拒者辄戕杀之。于是弓箭手皆退入内地，边帅莫敢闻。龙图直学士司马光以为言，不报。
冬十一月，争同家堡，拒诏使王无忌于境上。
曩霄时，生羌十九户以同家堡入献，地在德顺军威戎堡外二十里，中国未设封堠。谅祚以为己境被宋侵占，遣兵杀属户数千，掠牛羊数万。英宗检视故籍，遣王无忌诏谕，至境，不纳。
十二月，使贺正旦及寿圣节。
谅祚数扰边境，而仍称臣奉贡。盖心利岁赐金帛，又得入京贸易，故信使不绝。
陕西人景询以罪来投，使为学士。
谅祚每得汉人归附，辄共起居，时致中国物，娱其意，故近边蕃汉乐归之。掠秦凤时，俘汉人苏立，授以官，颇用事。询，延安人，小有才，得罪应死，亡命西奔。立荐之，谅祚爱其才，授学士，日夜谋伺边隙。英宗令捕系其孥，勿以赦原。
按：书 人 书 以罪 ，所以贱询也。
治平三年、夏拱化四年春二月，升西使城为保泰军，以驸马禹藏花麻守之。
西使距古渭仅百二十里，谅祚建造行衙，置仓积谷，移保泰军治于此，命花麻为统军守其地。
秋九月，自将犯庆州，围大顺城，中流矢而还。
谅祚将步骑数万入庆州，攻大顺。环庆经略使蔡挺敛边户入保，戒诸寨毋战，潜布铁蒺藜于城濠中，渡者多踬，惊为神。围三日不克，谅祚裹银甲毡帽、乘骆马、张黄屋督战。挺遣蕃官赵明伏强弩八百濠外，飞矢注射，谅祚铠贯流矢走。分攻柔远寨，烧屈乞等三村，栅段木岭，势张甚。柔远城恶，副总管张玉以重兵拒守，率胆勇三千人夜出斫营，夏兵惊溃，退屯金汤。
冬十月，请时服不得，复请岁赐。
谅祚声言益发十万骑入边，且出语。延安抚使陆诜曰： 朝廷积姑息，故惊祚敢狂悖，不稍加折诮，国威何立？ 因留止谅祚请时服使者，移文宥州问故。谅祚大沮，盘桓塞下，取粮而反，卒不敢入。又岁，贪得赐物，遣使请颁岁币，谢言： 受赐累朝，敢渝先誓？边吏擅兴兵，行且诛之矣 。
十一月，西京左藏库副使何次公持诏来诘。
英宗见谅祚表辞不实，遣次公赍诏诘之，令专使别贡誓表。具言： 今后严戒边酋，各守封疆，不得点集人马，辄相侵犯；其延、环庆、泾原、秦凤等路一带，久系汉界熟户并顺汉西蕃，不得更行劫掠及迫胁归投；所有汉界叛亡不逞之人，亦不得更相招纳。苟渝此约，是为绝好。余则遵守前降誓诏。朝廷恩礼，自当一切如旧。
十二月，杀环庆路降蕃思顺。
思顺任环庆路新州刺史，举族西投，谅祚寇边，辄为向导。经略使蔡挺宣言思顺且复来，命葺其庐舍，出兵西为迎候状。谅祚心疑，毒杀之。
按：思顺为中国蕃官，未闻嫌隙。其投夏也，或心艳景询等之富贵耳。乃流言朝入，鸩毒暮施，非谅祚多疑，实思顺自取也。
西蕃瞎毡子木征来附。
自曩霄破龛谷，瞎毡众弱，既死，木征不能自立，徙居河州，复徙安江城。嘉中，表请内附。会秦州上丁族首领瞎药与父厮铎心不合，迎木征居洮州，欲立文法，秦州逐之，复还河州地，与西使城近，谅祚阴诱之，遂与青唐等族并附。
治平四年、夏拱化五年春正月，如宥州。二月，供备库使高遵裕来赐遗，遣臣王盥受命。
英宗崩，神宗即位，遣内殿崇班魏璪补赐治平三年冬服，使遵裕告哀，赐诏曰： 夏国累年以来，数兴兵甲，侵犯疆陲，惊扰人民，诱逼熟户。去秋乃复入叩大顺，围迫城寨，焚烧村落，抗敌官兵，边奏屡闻，人情共愤。群臣皆谓夏国已违誓诏，请行拒绝。先皇帝务存含恕，且诘端由，庶观逆顺之情，已决众多之口。逮比逊事之禀命，已悲仙驭之上宾。朕纂极云初，包荒在念，仰循先志，俯谅乃诚，既自省于前辜，复愿坚于永好。苟奏封所叙，忠信不渝，则恩礼所加，岁时如旧，安民保福，不亦休哉！ 遵裕抵宥州，馆于下宫。时谅祚以巡游至，不出见，遣王盥受命，吉服廷立，遵裕切责，乃易服跪。已，具食上宫，语及大顺事，盥曰： 剽掠辈耳。 遵裕曰： 若主寇边，扶伤而遁，斯言非妄耶！ 左右以为辱，急使人代对，终日不敢问，忽愤然曰： 王人蔑视下国，敝邑虽小，控弦十数万，亦能执以与君周旋。 遵裕目叱曰： 主人天纵神武，毋肆狂蹶，以干诛夷。 谅祚觇于屏后，摇手使止之。
按：《宋史》谓夏国再臣，朝使仅至宥州，未尝得入兴、灵，恒也，兹身在宥州而遣盥听诏，书以著谅祚之倨，且见史臣之说为不诬也。
西蕃拽罗钵等来降。
西蕃首领拽罗钵、鸠令结二人诱蕃部三百余帐来投，谅祚纳之。寻为官军捕获，斩之，徇于境。
掠青鸡川。三月，蕃酋献地秦州，筑城南牟谷口以拒。
夏国所据，多汉匈奴地，曩霄与延、环诸路相攻于秦渭，仅一再至，故谅祚时二州蕃族日盛。景询等献计，以为先取西蕃，然后兵扼要害，则陕右可举。于是诸蕃半为攻陷、浸淫，直逼秦州。时青鸡川蕃部苦谅祚侵掠，遣使诣秦州献地，请于南牟谷口置堡戍兵，以通秦州、德顺之援，绝夏人入寇径路。陕西宣抚使郭逵以闻，神宗诏从之。
闰三月，遣使入献。
初，谅祚受中国赐诏不报，久之，始献方物谢罪，请戒饬酋长，自后谨守封疆，如去冬诏旨。神宗答诏嘉许，赐银绢各五百匹两。
附：王辟之《渑水燕谈录》：治平中，夏国泛使至，将以十事闻，未知何事也。太常少卿祝谘主馆伴，既受命，先见枢府，已，见丞相韩琦。琦曰： 枢密何语？ 谘曰： 枢密云： 若使人言及十事，但云受命馆伴，不敢辄受边事。  琦笑曰： 岂有专主饮食、不及他语耶？ 乃徐料十事以授祝曰： 彼及某事则以某辞折，言某事则以某辞对。 祝唯而退。及宴见，使者果及十事，凡八事中琦所料。祝如所教答，夏人耸服。考治平中，夏使凡六至，而以十事闻，史未明载。
徙横山民于兴州。夏六月，蕃酋令凌举众内附。
夏国频年点集，众志乖离，横山羌益思内附。谅祚尽发其族帐，徙之兴州，诸部怀土顾望。知青涧城种谔招之，令凌举众降谔。上闻，给以田宅。谅祚索之，谔曰： 必欲令凌，当以景询来易。 乃止。
秋八月，复和市。
自寇大顺，中国益禁边民毋通私贩，至是复之。
九月，遣使进奉山陵。
时葬英宗于永厚陵，夏使执礼不逊，欲服球金带入见，押伴知宿州刘航正辞折之，始止。
冬十月，左厢监军嵬名山以绥州内降。
绥州在黄河北，有铁、碣二山及无定河水拦绕其下。淳化中，赵保忠就擒，与夏州并经焚毁。自德明、曩霄两世经营，谅祚立监军司其地，复为巨镇。名山弟夷山，潜入青涧城，请降于种谔。谔使诱名山，赂以金盂。名山小吏李文喜受之，阴许纳款，而名山未知也。谔悉起所部，猝围名山帐。名山惊起，援枪欲斗，夷山呼曰： 兄已约降，何为复尔？ 文喜出金盂示之，名山投枪大哭，举众从谔而南。谅祚遣四万人援绥州，傅城而阵。谔使名山率新附百余人挑战，谔兵据晋祠谷列阵，偏将燕达、刘甫张两翼并进，夏众大败走。
遣兵争绥州余众于大理河，不胜。
初，名山众内携，延州东路巡检折继世以步骑万余自怀宁寨趋银州，分名山众万三千户居于大理河。谅祚遣兵争之，再战皆败。
十一月，诱保安军知军杨定杀之。
定尝使夏国，见谅祚称臣拜，许归沿边熟户，谅祚遗之宝鉴、宝剑、金银等物。定归，匿其金银，仅上鉴、剑，言谅祚可刺状，神宗擢知保安军。已，种谔取绥州，谅祚谓定卖己，驻兵银州，诈为会议，诱定杀之，并杀都巡检侍其臻，掳定子仲通而还。
按：延州南安去绥州四十里，在银、夏川口，若麟、府有警，延州人马东渡黄河，北入岚、石，俱可援应。特以绥州一带尽为夏界阻断，必从西策渡，往往赴救不及。今种谔计取绥州，直披西夏之腹心，联延、绥为指臂。神宗用延帅郭逵策，规度大理河川，建堡寨，画耕地，以处降人，遂为诸路捍蔽。夏人计无复之，乃泄忿于定。定固有罪，而夏人狡焉，思逞之技亦渐穷矣。
遣兵备银州。
绥、银接壤，绥州既失，谅祚惧银州单弱，遣兵屯守。延路请檄诸路牵制，知凤翔府李师中不可，乃止。
献金佛、《梵觉经》于辽。
经系回鹘僧所演，历二十年乃成。
十二月，国主谅祚卒，子秉常立。
谅祚凶忍好淫，过酋豪大家辄乱其妇女，故臣下胥怨，而身以羸死。年二十一，在位二十年，改元五。谥曰昭英皇帝，庙号毅宗，墓号安陵。长子秉常立。
论曰：谅祚生未周龄，突遭大故：三将分治，势比连鸡；母族专权，形同卧虎；守贵难生肘腋；契丹兵入贺兰；家声贻墙茨之羞，国事等棼丝之乱。斯时李氏箕裘，岌岌乎殆哉！而数载之后，即能亲揽大政，坐收兵权。见契凡之强则事之，侦讹庞之叛则诛之，遵大汉礼仪以更蕃俗，求中朝典册用仰华风，皆元昊数十年草创经营所未能及者。惜其杀没藏，立梁氏，好色灭伦，不特君道有乖，即贻谋亦未善也。


熙宁四年、夏天赐礼盛国庆二年春正月，筑罗兀城，延安河东兵来攻，败之铁冶沟。梁乙埋闻中国立更戍法，分置陕西五路四十二将，谋大举，乃筑城于抚宁故县北之滴水崖。崖石峭拔高十余丈，下临无定河，谓之罗兀城，以扼横山冲要。延州左骐骥使折继世与知青涧城种谔谋曰： 横山之众尽欲归汉，大兵若出界取罗兀，河南地可奄有也。 谔言于宣抚使韩绛，议由绥德进兵攻罗兀，创建六寨以通麟府，包地数百里，则延、河东有辅车之势，足以制夏国。令谔以所部兵二万出无定河，诸将皆受节制。谔趣河东兵先趋银州，乙埋集众铁冶沟邀击之，河东兵大溃。宁州团练使刘阒亲自殿后，率锐骑搏战，飞矢蔽体不少却，乃解。
附：《宋史·吕公弼传》： 韩绛宣抚秦、晋，将取罗兀城，令河东发兵趋神堂新路，公弼曰： 夏必设伏待吾，永和关虽回远，可安行无患。 乃由永和，既而新路援兵果遇伏。 又《折克行传》： 秦兵讨夏，诏张世矩将河外军与克行俱。克行率所部前趋，西酋咩保吴良以万骑蹑之，度半隘。克行纵击，大破之，杀咩保吴良。 按，新路援兵未知是克行一军否？《纪》、《传》不详。
都枢密使哆腊战于马户川，败绩，弃罗兀城走。
哆腊闻种谔将至，率钤辖十三人、引兵三千屯罗兀城北马户川，谔令前部高永能六千骑迎之。哆腊五战不利，率残众走保立赏平，坚壁不出。谔遗以妇人衣三袭，潜遣吕真率千人蹑其后。会大风尘起，哆腊望见，惊曰： 汉兵大至矣！ 众溃，悉弃城走。谔以部众修筑其城，后赐名嗣武寨。
二月，遣使请援于辽。辽人许以兵助。
罗兀之失，国中点兵不集，遣使辽国乞援，辽主许发腹里兵三十万助之，于是国中气复振。
攻抚宁堡，破之。
初，种谔兵出罗兀，首领讹革都移据赏逋岭拒战，大败。谔遂筑永乐、赏逋二寨，又遣都监燕达、赵璞冒雪筑抚宁故城。功甫竣，梁乙埋聚十二监军司兵攻之。燕达驻罗兀，折继世、高永能驻细浮图，相去咫尺，兵势尚完。谔在绥德，欲作书招之战，怖不能下笔。乙埋见无援，急攻抚宁，陷之。
进围顺宁寨。
夏骑万余，半伏濠外。知保安军景思立不审众寡，迫诸将出战，遇伏皆败。围数日，人心危惧。城中娼李姓得梁氏阴事甚悉，自请退敌，登陴掀衣抗骂，尽发梁氏私，城下丛射之，莫能中，李氏言愈丑，兵士悉掩耳，恐得罪，托言粮匮，解围退。
三月，复罗兀城。
初，中国以罗兀偏梁狭隘，难于馈饷，遣李评、张景宪往按，未至而城被围。梁乙埋获镇武都头崔达，语之曰： 汝语城中，使速降，当授汝爵禄。 达诺之。致之危梯，下瞰城中，猝呼曰： 贼少，粮且尽，将去，宜坚守！ 乙埋怒，醢之。围不解，神宗下诏弃罗兀，燕达以戍卒护辎重归，乙埋遣兵邀击，殆尽。王安石曰： 陕西一路户口抵一夏国，以四夏国之众当一夏国，又以天下财力助之，其势欲扫除宜甚易，然不能使夏国畏服。向以君臣强武，今其君幼弱，其臣不过亲昵冗之人，而终不能制之，岂非将帅无胜算，而处之不得其当哉？
按：宋之议兵事者，辄以计苟安、弥边患为便，故种谔之取绥州、城罗兀，无不犯言路之争。然绥州属银、夏之冲，罗兀乃横山之要，两险并据，西夏国势已危，种谔争之，岂为失策？独惜其能守绥德，不救抚宁，遂致诸堡分崩，朝廷震动，将已成之业，为赍盗之资，谔罪无可逃，而神宗下诏弃之，亦无策甚矣！
银州将香崖争荒堆寨，败于吐浑河，以其众降。
种谔城罗兀，令河东亦修荒堆、三泉诸塞相为连接。荒堆去夏界才数十里，香崖以数万众争之，击败庆州指使王文谅巡徼兵。已而，麟府都监王文郁大军至，香崖伏兵吐浑河侧以待，战不胜。夜遣人持剑约降，文郁许之。诘旦，与偕行，半道，崖部忽噪而起，文郁纵兵奋击，追奔二十里，泥首降者二千人。
附：《宋史·王举元传》： 知永兴军。庆州军乱，夏人连兵屯境上，举元使二裨将以千人扼要害三日，夏兵不得进，乃去。 考《神宗御集》，是年司马光知永兴军；二月，王广渊代之；四月，因庆卒乱，改授郭逵；举元知军事尚在治平中，已，为刘庠等劾罢。疑《传》有误。
夏五月，遣使至绥德城议和。
夏用事臣罔萌讹、结明爱数劝梁氏犯边。抚宁之役虽复诸堡，而罗兀城外三百里间庐井焚弃，老少流离，已废春耕，又绝岁赐，财力并绌。罔萌讹以韩道喜之执与梁乙埋不和，蕃部以告环州种诊；诊遣使谕，有能擒此二人及同谋首领献者赐予无所吝，于是国中疑贰。韦州监军司牒环州请和，乙埋亦遣人至绥德，见知城折克隽，言国主欲得绥州，和好如旧。环庆、延两路以闻。
请降问罪诏书。
中国沿边诸路闻夏国请和，放行和市。而于内投蕃部，夏人若在界首叫呼，或顺便交还，或逐回被杀。枢密院言： 夏国款塞，前此惟在延州顺宁寨，若诸处各与通语言、互市易，恐彼此参差，有失事机。 神宗下诏戒饬。诏未至，环州种诊已回牒韦州，许以和好。于是梁氏又遣人言，乞朝廷先降问罪诏书，方敢以罪状表上。
秋八月，遣使贺辽天安节。
夏使与中国使兵部郎中楚建中、陕西转运使沈起同至。廷见时，两使者位著相等，起争曰： 夏使陪臣尔，岂得与王人齿。 独升东朝，夏使不敢并。
九月，表乞绥州。
梁氏频称款塞，辄以虚声摇边。神宗谕环、庆等州： 不须遣人回答。如西人再至，令往顺宁寨，依故例经军北巡检转报。 于是梁氏遣大使阿泥嵬名科荣，副使吕宁焦文贵由延州入贡，奉表乞绥州，略云： 臣近承边报，仰苛睿慈，起胜残去杀之心，示继好息民之意，人神胥悦，海宇欢呼，感戴诚深，忭跃曷已！恭惟皇帝陛下深穷圣虑，远察边情，念慈执戟之劳，恤彼交兵之苦。俾登衽席，无伤累世之休和；载辑干戈，益见天心之恻隐。况此绥州，族居岁久，悉怀恋土之私，积愤情深，终是争心之本。乞施命令，早赐报移，得遂嗣袭之封，永奉严凝之德。伫使枕戈之士，翻为秉耒之人。顿肃疆场，重清烽堠。顾惟幼稚，敢替先盟！翘企中宸，愿依旧约。贡珍贽宝，岂惮于逾沙；向日倾心，弥坚于述职。 乃学士景询词也。神宗诏答曰： 昨览边臣所奏，以夏国去秋自绝朝廷，深入环庆路，杀掠熟户，侵逼城寨，须至举兵入讨。朕为人父母，亟令班师，毋得穷武。今国主遣使通款，欲继旧好，休兵息民，此意甚善。所言绥州，前已降诏，更不令夏国交割塞门、安远二寨，绥州更不给还，今复何议！已令延路经略司定立绥德城界至，其外诸路，并依汉蕃住坐、耕作界至，立封堠、掘濠堑，内外各认地分樵牧耕种，彼此毋得侵轶。俟定界毕，别进誓表，回颁誓诏，恩赐如旧。
冬十月，陕西河东路复禁私市。
自兵寇绥德后，缘边和市久绝，而蕃族与陕西河东诸路犹多私贩。是时，神宗以方议通和，苟私贩不绝，必无成就之理，命逐路经略司申禁之。
十二月，钤辖结胜自麟州归。
结胜，饶武勇。麟州将王文郁略地至开光州，胜力屈请降，补供奉官。梁乙埋杀其爱女，羁管其家口。胜谋窜归，事觉，神宗下诏纵之，给以口养、路费，命经略司牒宥州于界首交割。
熙宁五年、夏天赐礼盛国庆三年春正月，梁氏以女请归于西蕃董毡子蔺逋比。
西蕃大首领董毡有子蔺逋比，初娶于甘州回鹘。环庆之役，董毡使率兵侵夏有功，授锦州刺史。梁氏久畏其强，欲与之和。及闻王韶降青唐，将复河湟，吐蕃诸部势蹙，遣人请以爱女为蔺逋比妻，董毡许之。
按：自古两国和亲，有请婚，有乞婚，未有以女请归者。以女请归，几同献女矣。斥书 梁氏 ，丑之也。
附：李氏《长编》：邈川城主郢成温纳支力足敌董毡。董毡与夏国结亲，遣兵援送，必过邈川。温纳支素与董为仇，今夏、董合婚，已孤立其间，必被攻袭，明告夏国曰： 如此，我必归汉！ 又遣人至熙河经略司王韶处诉其事。韶请以利害说董毡，令与夏国绝婚，上从之。考汤思退《哲宗实录》，回鹘、夏国皆以女妻蔺逋比，养子阿里骨为董毡嗣，悉取二妻。又《长编》：董毡于熙宁九年二月以旗号蕃字至洮、叠州，诱胁顺汉部族为寇，是当日绝婚之议不行也。
掠绥德城。
无定河东满堂、铁笳平等地，土膏腴，夏人赖以为国。自中国城绥德，不得耕种者数年。梁氏表请于城北退二十里为界，中国未之许。数遣人马入绥德抄掠、牧放，延经略司以奉旨通和，不敢追击，请牒宥州诘之。
三月，遣使议绥德界至。
梁氏移牒延州，言中国自不肯立满堂平等界，本国除绥州外，向有封堠、濠堑，无须更定。朝议以前退二十里折之，梁氏遣首领洋芭凌与折克隽言，前议于中间立堠开濠，未尝约二十里也。克隽责以失信，使不能对。
河东路纵俘户还。
神宗既纵结胜，下诏： 自去秋所获夏国人口，令各路委官就便取问，如愿归者，悉任之。 于是河东经略司刘庠条具姓名，人支彩绢二匹，小儿半之，即于麟州界上遣回。
夏四月，延路使来召定界至。
夏国边界，东接麟、丰，西邻秦、凤，中间犬牙相错，缭绕几二千里。神宗以夏国表辞渐顺，欲乘此明立界限，遣盐铁判官张穆之至延，与夏人会议。穆之以前有议事官几为夏人所获，令保安军北巡检张藻召宥州首领至本军议，首领不赴。
五月，复闹讹、礓石二堡。
闹讹、礓石毗连，自李复圭生事后，中国蕃、汉杂耕其地。梁氏屡表乞还，请于见今蕃、汉住坐立界。中国初牒宥州，言无人拘占此地。既知牒误，神宗令知庆州王广渊给还之。
蕃官浪斡臧嵬来降。
臧嵬，西蕃部族，向居闹讹、礓石地，及二堡归夏，移居近里熟户部内。梁乙埋使人诱之，遂降。
六月，归降蕃嵬逋等七十七人于环庆。
初，梁氏以银彩招降荔原堡熟户嵬逋等七十七人。是时欲求和，执送，环庆经略司以闻。
按：嵬逋等皆中国罪人也，捕之则动干戈，索之则费词说。梁氏执送，藉以求和。以视上请章，献方物，意较诚矣。故书 归 以嘉其事之正，书 七十七人 以著其数之多。
附：范百禄《志赵禼墓》：知延州时，尝于六月遣曲珍、吕真分巡东西路，钤辖李曰： 敌岂盛夏来耶？宜罢之以待防秋。 禼笑不答。夏人方以四万众自间道取绥州，至鲁班崖，遇珍，以为知其谋，惶骇亟战。吕真继至，敌败走，俘斩千余。据李氏《长编》云： 鲁班崖事，他书不见。又疑夏已通和，或无此事。不然，当在去年耳。
秋七月，定绥德界至。
仍以距绥德城界二十里为界，与中国各立封堠，置守把。
遣使入贡。
故事：夏使馆于都亭西驿。夏人久不朝贡，驿中条制繁乱，承用者无所适从，神宗命集贤校理章修定之。
免嵬名浪遇都统军，徙之下治。
国中权擅者三人：梁乙埋，国戚居长；次都罗马尾；次罔萌讹。萌讹略知书，私侍梁氏，与乙埋居中用事。都罗多战功，常握兵屯塞上。浪遇为曩霄弟，知兵，熟边事，谅祚时尝执国政。至是，以不附诸梁罢其官，并其家属徙之。
闰七月，攻西蕃武胜城，与秦、凤官军战，大败。
武胜属吐蕃，为夏国入洮河要路，梁氏用学士景询策，谋取其地。会中国建昌军司理参军王韶上《平戎策》谓： 西夏可取。欲取西夏，当复河湟，则夏人有腹背受敌之忧。夏人比年攻青唐不克，万一克之，必并兵南向，大掠秦、渭，西筑武胜，进兵洮河，陇、蜀诸郡皆当惊扰。今角氏种落瓜分，如能并合而兼抚之，则诸部皆服，而夏人在吾掌握中矣。 神宗累擢韶秦凤缘边安抚使，议取武胜城。遣都监景思立、王存以泾原兵出竹牛岭，张声势而已，潜师由东谷趋武胜。梁乙埋方遣兵攻城，吐蕃将瞎药城守将溃，韶挥军进薄，夏兵出不意，仓卒迎战，大败。瞎药与大首领曲撒四王阿南珂开门遁。韶进据之，夏兵不能争。
八月，使谢岁赐。
梁氏复得岁赐，遣使入谢，而表不依式，不设誓，又不言诸路地界事。神宗以为疑，久之，方降答诏。
九月，国主生辰，赦。
中国以供备库使任怀政为生辰使，既知为任福侄，以皇城使田代之。
按：生辰不悉书，此何书？重 赦 也。赦为国家钜典，故推其所由书之。
冬十一月，宥州移牒，索武胜城。
武胜守将瞎药由河州内附，授内殿崇班，赐姓名包约。梁乙埋令宥州牒延州，言： 奉领卢指挥王韶城武胜，招诱属蕃，乞赐还本国。 神宗怒曰： 夏人敢如此？ 令延州回牒告之。